				|

		52013PC0263

			Proposta għal REGOLAMENT TAL-KUNSILL li jemenda r-Regolament ta’ Implimentazzjoni tal-Kunsill (UE) Nru 990/2011 li jimponi dazju antidumping definittiv fuq importazzjonijiet ta’ roti li joriġinaw mir-Repubblika Popolari taċ-Ċina wara rieżami interim skont l-Artikolu 11(3) tar-Regolament (KE) Nru 1225/2009 /* COM/2013/0263 final - 2013/0138 (NLE) */

			   	MEMORANDUM TA’ SPJEGAZZJONI
 Kuntest tal-proposta
   || Raġunijiet u għanijiet tal-proposta Din il-proposta tikkonċerna l-applikazzjoni tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (“ir-Regolament bażiku”), fl-investigazzjoni ta' rieżami interim dwar id-dazju tal-antidumping fis-seħħ fir-rigward tal-importazzjonijiet ta' roti li joriġinaw mir-Repubblika Popolari taċ-Ċina ("RPĊ"). ||
   || Kuntest ġenerali Din il-proposta qiegħda ssir fil-kuntest tal-implimentazzjoni tar-Regolament bażiku u tirriżulta minn investigazzjoni li twettqet skont ir-rekwiżiti sostantivi u proċedurali stabbiliti fir-Regolament bażiku.
   || Dispożizzjonijiet eżistenti fil-qasam tal-proposta Bir-Regolament (KEE) nru 2474/93[1], il-Kunsill impona dazju tal-antidumping definittiv ta' 30.6% fuq l-importazzjoni ta’ roti li joriġinaw mir-RPĊ. Wara investigazzjoni kontra ċ-ċirkomvenzjoni skont l-Artikolu 13 tar-Regolament bażiku, dan id-dazju ġie estiż permezz tar-Regolament tal-Kunsill (KE) Nru 71/97[2] għall-importazzjonijiet ta’ ċertu komponenti ta’ roti li joriġinaw mir-RPĊ. Wara t-twettiq ta’ rieżami tal-iskadenza skont l-Artikolu 11(2) tar-Regolament bażiku, il-Kunsill, permezz tar-Regolament (KE) Nru 1524/2000[3], iddeċieda li l-miżuri msemmija hawn fuq għandhom jinżammu. Wara t-twettiq ta’ rieżami interim skont l-Artikolu 11(3) tar-Regolament bażiku, il-Kunsill, permezz tar-Regolament (KE) Nru 1095/2005[4], iddeċieda li jżid id-dazju tal-antidumping fis-seħħ għal 48.5%. Wara t-twettiq ta’ rieżami tal-iskadenza skont l-Artikolu 11(2) tar-Regolament bażiku, il-Kunsill, bir-Regolament ta' Implimentazzjoni (KE) Nru 990/2011[5], iddeċieda li l-miżuri msemmija hawn fuq għandhom jinżammu.
   || Konsistenza ma’ politiki u għanijiet oħra tal-Unjoni Mhux applikabbli.
 Konsultazzjoni mal-partijiet interessati u valutazzjoni tal-impatt
   || Konsultazzjoni mal-partijiet interessati
   || Il-partijiet interessati konċernati mill-proċediment kellhom il-possibbiltà jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku.
   || Ġbir u użu ta’ għarfien espert
   || Ma kienx hemm bżonn ta’ għarfien espert estern.
   || Valutazzjoni tal-impatt Din il-proposta tirriżulta mill-implimentazzjoni tar-Regolament bażiku. Ir-Regolament bażiku ma jipprevedix valutazzjoni ġenerali tal-impatt iżda fih lista eżawrjenti ta' kundizzjonijiet li jridu jiġu vvalutati.
 Elementi ġuridiċi tal-proposta
   || Sommarju tal-azzjoni proposta Fid-9 ta’ Marzu 2012, il-Kummissjoni ħabbret b’avviż, ippubblikat f’Il-Ġurnal Uffiċjali tal-Unjoni Ewropea, il-ftuħ ta' rieżami interim tal-miżuri tal-antidumping applikabbli għall-importazzjonijiet tar-roti li joriġinaw mir-RPĊ. Ir-rieżami nbeda fuq bażi ex officio. L-investigazzjoni tar-rieżami sabet li ċ-ċirkostanzi fir-rigward tad-dumping u l-ħsara ma kinux inbidlu b’mod sinifikanti u għalhekk kien meħtieġ li titkompla l-impożizzjoni tal-miżuri biex jitpaċa d-dumping. Stabbilixxiet ukoll li kieku kellhom jitneħħew il-miżuri tal-antidumping, dan iwassal għall-kontinwazzjoni tad-dumping u l-ħsara materjali għall-industrija tal-Unjoni. Ġie stabbilit ukoll li l-kontinwazzjoni tal-miżuri mhix kontra l-interessi tal-Unjoni. Fir-rigward tat-tliet produtturi esportaturi li kooperaw, l-investigazzjoni wriet li kien hemm bidla dewwiema fiċ-ċirkostanzi u għalhekk il-marġinijiet tad-dumping individwali tagħhom għandhom jiġu emendati. Għalhekk, qed jiġi ssuġġerit li l-Kunsill jadotta l-proposta mehmuża għal Regolament sabiex jemenda r-Regolament ta' Implimentazzjoni (UE) Nru 990/2011, li għandu jiġi ppubblikat f'Il-Ġurnal Uffiċjali tal-Unjoni Ewropea sa mhux aktar tard mill-5 ta' Ġunju 2013.
   || Bażi ġuridika Ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi li mhumiex membri tal-Komunità Ewropea.
   || Prinċipju tas-sussidjarjetà Il-proposta taqa’ taħt il-kompetenza esklussiva tal-Unjoni Ewropea. Għalhekk, il-prinċipju tas-sussidjarjetà ma japplikax.
   || Prinċipju tal-proporzjonalità Il-proposta hija konformi mal-prinċipju tal-proporzjonalità għal dawn ir-raġunijiet:
   || Il-forma tal-azzjoni hija deskritta fir-Regolament bażiku msemmi hawn fuq u ma tħalli ebda ambitu għal deċiżjoni nazzjonali.
   || Mhix applikabbli l-indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta.
   || Għażla tal-istrumenti
   || Strumenti proposti: regolament.
   || Mezzi oħra ma jkunux adegwati għar-raġuni li ġejja: Ir-Regolament bażiku ma jipprovdix għażliet alternattivi.
 Implikazzjoni baġitarja
   || Il-proposta ma għandha l-ebda implikazzjoni għall-baġit tal-Unjoni.
2013/[…]
([…])
2013/0138 (NLE)
Proposta għal
REGOLAMENT TAL-KUNSILL
li jemenda r-Regolament ta’ Implimentazzjoni
tal-Kunsill (UE) Nru 990/2011 li jimponi dazju antidumping definittiv fuq
importazzjonijiet ta’ roti li joriġinaw mir-Repubblika Popolari taċ-Ċina wara
rieżami interim skont l-Artikolu 11(3) tar-Regolament (KE) Nru 1225/2009
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament tal-Kunsill
(KE) Nru 1225/2009 tat-30 ta' Novembru 2009 dwar
il-protezzjoni kontra l-importazzjonijiet li huma l-oġġett ta' dumping minn
pajjiżi mhux membri tal-Komunità Ewropea[6]
("ir-Regolament bażiku"), u b'mod partikolari l-Artikoli 9(4) u
11(3), (5) u (6) tiegħu,
Wara li kkunsidra l-proposta mressqa
mill-Kummissjoni Ewropea ("il-Kummissjoni") wara konsultazzjoni
mal-Kumitat Konsultattiv,
Billi:
A. PROĊEDURA
1.           Miżuri fis-seħħ
(1)       Bir-Regolament (KEE) nru 2474/93[7], il-Kunsill impona dazju tal-antidumping definittiv ta' 30,6% fuq
l-importazzjonijiet tar-roti li joriġinaw mir-Repubblika Popolari taċ-Ċina
("RPĊ" jew "il-pajjiż konċernat") (l-"investigazzjoni
oriġinali"). Wara investigazzjoni kontra ċ-ċirkomvenzjoni skont
l-Artikolu 13 tar-Regolament bażiku, dan id-dazju ġie estiż permezz
tar-Regolament tal-Kunsill (KE) Nru 71/97[8]
għall-importazzjonijiet ta’ ċertu komponenti tar-roti li joriġinaw mir-RPĊ.
Barra minn hekk ġie deċiż li tinħoloq "skema ta' eżenzjoni" abbażi
tal-Artikolu 13(2) tar-Regolament bażiku. Id-dettalji tal-iskema kienu
previsti fir-Regolament tal-Kummissjoni (KE) Nru 88/97[9]. Biex jirċievu eżenzjoni mid-dazju estiż il-produtturi tar-roti
fl-Unjoni jridu jirrispettaw il-kundizzjonijiet tal-Artikolu 13(2)
tar-Regolament bażiku, jiġifieri jirrispettaw proporzjon ta’ anqas minn 60%
komponenti tar-roti Ċiniżi fl-operat tagħhom jew iż-żieda ta’ valur ta’ aktar
minn 25% għall-komponenti kollha użati fl-operat. Sa issa
ngħataw aktar minn 250 eżenzjoni.
(2)       Wara t-twettiq ta’ rieżami
tal-iskadenza skont l-Artikolu 11(2) tar-Regolament bażiku, il-Kunsill,
permezz tar-Regolament (KE) Nru 1524/2000[10],
iddeċieda li l-miżuri msemmija hawn fuq għandhom jinżammu.
(3)       Wara
t-twettiq ta’ rieżami interim skont l-Artikolu 11(3) tar-Regolament bażiku
("li jemenda r-rieżami interim"), il-Kunsill, permezz tar-Regolament
(KE) Nru 1095/2005[11], iddeċieda li jżid id-dazju tal-antidumping fis-seħħ għal 48,5%.
(4)       Wara rieżami tal-miżuri
kontra ċ-ċirkomvenzjoni skont l-Artikolu 13(4) u 11(3) tar-Regolament
bażiku, il-Kunsill, permezz tar-Regolament (KE) Nru 171/2008[12], iddeċida li jżomm
l-estensjoni tad-dazju tal-antidumping impost fuq l-importazzjonijiet tar-roti
li joriġinaw fir-RPĊ għall-importazzjonijiet ta’ ċertu komponenti tar-roti
mir-RPĊ.
(5)       Wara
t-twettiq ta’ rieżami tal-iskadenza skont l-Artikolu 11(2) tar-Regolament
bażiku, il-Kunsill, permezz tar-Regolament ta' Implimentazzjoni (UE)
Nru 990/2011[13] (l-"investigazzjoni preċedenti"), iddeċieda li l-miżuri
msemmija hawn fuq għandhom jinżammu.
2.           Ftuħ ta' investigazzjoni
ex-officio
(6)       Wara
r-rieżami tal-iskadenza li sar f’Ottubru 2011, il-Kummissjoni kellha
evidenza li indikat li, sa fejn huma konċernati d-dumping u l-ħsara,
iċ-ċirkostanzi li fuq il-bażi tagħhom ġew imposti l-miżuri eżistenti setgħu
nbidlu u li dawn il-bidliet jistgħu jkunu ta’ natura dewwiema.
(7)       L-evidenza prima facie
li għandha l-Kummissjoni indikat li s-sistema tal-kwoti tal-esportazzjoni li
tapplika għall-produtturi tar-roti fir-RPĊ u li kienet ta' ostaklu
għall-produtturi esportaturi biex jingħataw trattament ta' ekonomija tas-suq
fir-rieżami interim ta' emenda, ġiet abolita f'Jannar 2011.
(8)       Barra
minn hekk, saru bidliet sinifikanti fl-istruttura tal-industrija tal-Unjoni.
B'mod partikolari, bosta produtturi tal-Unjoni għaddew miċ-ċiklu komplut ta'
produzzjoni għal operazzjonijiet ta' immuntar (parzjali) bl-użu ta' komponenti
importati.
(9)       Barra
minn hekk, minħabba t-tkabbir tal-Unjoni Ewropea tal-2004 u l-2007, għadd
sinifikanti ta’ produtturi ssieħbu fl-industrija tar-roti tal-Unjoni. Barra
minn hekk, bosta produtturi li kienu parti mill-industrija tal-Unjoni qabel
iż-żewġ rawnds ta' tkabbir ċaqilqu l-faċilitajiet ta' produzzjoni tagħhom jew
stabbilixxew faċilitajiet ġodda fl-Istati Membri l-ġodda. B'riżultat ta' dan,
il-livell tal-kost tal-industrija tal-Unjoni seta' nbidel.
(10)     Fl-aħħar
nett, il-livell attwali tal-eliminazzjoni tal-ħsara ġie kkalkulat fuq il-bażi
ta' roti magħmulin mill-azzar, filwaqt li jidher li bħalissa l-maġġoranza
tar-roti huma magħmula minn ligi tal-aluminju.
(11)     Dawn l-iżviluppi kollha jidhru
li huma ta' natura dewwiema u għalhekk jiġġustifikaw il-ħtieġa ta'
rivalutazzjoni tas-sejbiet dwar il-ħsara u d-dumping.
(12)     Barra minn hekk, l-għadd ta'
kumpaniji li jibbenefikaw mill-iskema ta' eżenzjoni qed jikber malajr, u
l-iskema qatt ma ġiet adattata minn meta ddaħlet fl-1997. B'żieda ma' dan,
is-sistema ta' monitoraġġ tal-importazzjonijiet tal-komponenti li huma eżentati
mill-miżuri tal-antidumping saret kumplessa ħafna u tinvolvi ħafna xogħol, u
dan jista' jaffettwa ħażin l-effikaċja tagħha.
(13)     Wara li ddeterminat, wara
konsultazzjoni mal-Kumitat Konsultattiv, li hemm biżżejjed evidenza prima facie
għall-ftuħ ta’ investigazzjoni skont l-Artikolu 11(3) tar-Regolament
bażiku, il-Kummissjoni ħabbret permezz ta’ notifika ("Avviż ta’ ftuħ”)[14], pubblikat f’Il-Ġurnal Uffiċjali tal-Unjoni Ewropea
fid-9 ta’ Marzu 2012, il-bidu, fuq bażi ex officio, ta’ rieżami
interim tal-miżuri tal-antidumping applikabbli għall-importazzjonijiet tar-roti
li joriġinaw mir-RPĊ.
3.           Investigazzjoni parallela
ta' kontra ċ-ċirkomvenzjoni
(14)     Fil-25 ta’ Settembru 2012,
permezz tar-Regolament tal-Kummissjoni (UE) Nru 875/2012[15], il-Kummissjoni fetħet investigazzjoni dwar il-possibbiltà ta'
ċirkomvenzjoni tal-miżuri tal-antidumping imposti mir-Regolament ta'
Implimentazzjoni tal-Kunsill (UE) Nru 990/2011 fuq importazzjonijiet ta’
roti li joriġinaw mir-RPĊ minn importazzjonijiet kunsinjati mill-Indoneżja,
il-Malasja, is-Sri Lanka u t-Tuneżija, kemm jekk dikjarati li joriġinaw
mill-Indoneżja, il-Malasja, is-Sri Lanka u t-Tuneżija u kemm jekk le, u li
jagħmel tali importazzjonijiet soġġetti għal reġistrazzjoni ("investigazzjoni dwar iċ-ċirkomvenzjoni ta’ miżuri").
(15)     F’Mejju 2013,
il-Kunsill, permezz tar-Regolament (UE) Nru
XXX/2013[16]
(“Regolament ta' kontra ċ-ċirkomvenzjoni”) estenda l-miżuri tal-antidumping
fis-seħħ fuq l-importazzjonijiet tar-roti li joriġinaw mir-RPĊ
għall-importazzjonijiet tar-roti kunsinjati mill-Indonesja, il-Malasja, is-Sri
Lanka u t-Tuneżija, kemm jekk dikjarati li joriġinaw mill-Indoneżja,
il-Malasja, is-Sri Lanka u t-Tuneżija u kemm jekk le, peress li dawn
l-importazzjonijiet instabu li qed jiċċirkomvenzjonaw il-miżuri
b’operazzjonijiet ta’ trasbord u/jew immuntar skont it-tifsira
tal-Artikolu 13(1) u (2) tar-Regolament bażiku.
4.           Investigazzjoni parallela
kontra s-sussidji
(16)     Fis-27 ta’ April
2012, il-Kummissjoni ħabbret, b’avviż pubblikat f'Il-Ġurnal Ufficjali
tal-Unjoni Ewropea[17], il-ftuħ ta’ proċedura tal-antidumping fir-rigward ta’
importazzjonijiet fl-Unjoni ta’ roti li joriġinaw mir-RPĊ
("investigazzjoni kontra s-sussidji").
(17)     F’Novembru 2012,
il-Kummissjoni ħabbret, permezz ta’ avviż pubblikat f’Il-Ġurnal Uffiċjali
tal-Unjoni Ewropea[18], li s-sejbiet fl-investigazzjoni ta' kontra ċ-ċirkomvenzjoni jistgħu
jintużaw fl-investigazzjoni kontra s-sussidji msemmija fil-premessa (14) u (15)
hawn fuq.
(18)     F'Mejju 2013
il-Kummissjoni permezz tar-Regolament (UE) Nru xxx/2013,
temmet l-investigazzjoni kontra s-sussidji mingħajr ma imponiet miżuri[19].
5.           Partijiet konċernati mill-investigazzjoni
(19)     Il-Kummissjoni
notifikat uffiċjalment lill-produtturi magħrufa tal-Unjoni,
lill-assoċjazzjonijiet magħrufa tal-produtturi tal-Unjoni, lill-produtturi
esportaturi magħrufa fir-RPĊ u lil assoċjazzjoni tal-produtturi Ċiniżi,
lir-rappreżentanti tal-pajjiż konċernat, lill-importaturi magħrufa u
l-assoċjazzjonijiet tal-importaturi, lill-produtturi magħrufa tal-komponenti
tar-roti fl-Unjoni u lill-assoċjazzjonijiet tagħhom u lil assoċjazzjoni
magħrufa tal-utenti dwar il-ftuħ tal-investigazzjoni. Il-partijiet interessati
ngħataw l-opportunità jressqu l-opinjonijiet tagħhom bil-miktub u jitolbu
seduta fil-limitu taż-żmien stipulat fl-Avviż tal-ftuħ.
(20)     Fid-dawl tal-għadd li deher
għoli ta’ produtturi esportaturi, produtturi tal-Unjoni u importaturi mhux
relatati, fl-Avviż tal-ftuħ ġie previst it-teħid ta' kampjun skont
l-Artikolu 17 tar-Regolament bażiku. Sabiex il-Kummissjoni tkun tista’
tiddeċiedi jekk it-teħid ta’ kampjuni hux se jkun meħtieġ, u jekk iva, biex
tagħżel il-kampjuni, il-produtturi esportaturi kollha u l-assoċjazzjoni
magħrufa tagħhom, u l-produtturi kollha tal-Unjoni u l-importaturi mhux
relatati kollha ntalbu jippreżentaw irwieħhom mal-Kummissjoni u jipprovdu, kif
speċifikat fl-Avviż tal-ftuħ, informazzjoni bażika dwar l-attivitajiet tagħhom
relatati mal-prodott konċernat matul il-perjodu bejn
l-1 ta’ Jannar 2011 u l-31 ta’ Diċembru 2011.
(21)     Peress
li r-rappreżentanti tal-pajjiż konċernat ma preżentawx ruħhom mal-ftuħ,
il-Kummissjoni kuntattjat madwar 70 kumpanija Ċiniża diġà magħrufa mas-servizzi
tal-Kummissjoni mill-investigazzjoni preċedenti. Fi stadju aktar tard, meta
l-investigazzjoni kontra s-sussidji msemmija fil-premessa (16) aktar 'il fuq
kienet bdiet, il-Kummissjoni identifikat madwar 300 produttur esportatur addizzjonali
Ċiniżi li wkoll ġew ikkuntattjati fil-kuntest ta’ dan ir-rieżami interim.
(22)     Minkejja
l-isforzi tal-Kummissjoni biex tinkiseb kooperazzjoni, tmien gruppi ta’
produtturi esportaturi Ċiniżi biss preżentaw irwieħhom, li minnhom erbgħa biss
rappurtaw l-esportazzjonijiet lejn l-Unjoni matul il-perjodu
tal-investigazzjoni ta' rieżami ("PIR"), definiti fil-premessa (37)
aktar 'l isfel, li jirrappreżentaw inqas minn 4 % tal-importazzjonijiet
totali mir-RPĊ ta’ roti matul il-PIR.
(23)     Abbażi ta’ dak ta’ hawn fuq
ġie deċiż li t-teħid tal-kampjuni ma kienx meħtieġ għall-produtturi esportaturi
fir-RPĊ.
(24)     Kif
imsemmi fil-premessi (63) sa (64) u (131) hawn taħt, l-applikazzjoni
tal-Artikolu 18(1) tar-Regolament bażiku kienet iġġustifikata għal grupp
esportatur Ċiniżi wieħed, Giant China. Konsegwentement, il-kooperazzjoni
tal-produtturi esportaturi Ċiniżi kompliet tonqos anki aktar.
(25)     Kif spjegat fil-premessi (32)
sa (35) hawn taħt, intgħażel kampjun ta’ produtturi tal-Unjoni.
(26)     Kif spjegat fil-premessa (36)
iktar 'l isfel, ġie deċiż li t-teħid ta' kampjun ma kienx meħtieġ
għall-importaturi mhux relatati.
(27)     Il-Kummissjoni bagħtet
kwestjonarji lill-partijiet kollha magħrufa li huma konċernati u lill-partijiet
l-oħra kollha li talbu dan sal-iskadenzi stabbiliti fl-Avviż tal-ftuħ,
jiġifieri produtturi tal-Unjoni inklużi fil-kampjun, il-produtturi esportaturi
li kooperaw fir-RPĊ, importaturi mhux relatati li preżentaw irwieħhom kif
deskritt fil-premessa (36) iktar 'l isfel u lill-produtturi magħrufa tal-komponenti
tar-roti fl-Unjoni.
(28)     It-tweġibiet
għall-kwestjonarji u sottomissjonijiet oħra waslu mingħand erba’ gruppi ta’
produtturi esportaturi Ċiniżi u mir-rappreżentant tagħhom, mit-tmien produtturi
tal-Unjoni fil-kampjun, minn assoċjazzjoni waħda tal-utenti u tmien
assoċjazzjonijiet tal-produtturi tal-Unjoni, 53 produttur tal-komponenti
tar-roti u assoċjazzjoni waħda tal-produtturi tal-komponenti tar-roti. Ħadd
mill-importaturi mhux relatati kkuntattjati ma ressaq tweġiba
għall-kwestjonarju.
(29)     Il-Kummissjoni
fittxet u vverifikat l-informazzjoni kollha li qieset meħtieġa
gћad-determinazzjoni tad-dumping, tal-ħsara li rriżultat, il-kawżalità u
l-interess tal-Unjoni u wettqet verifiki fuq il-post fil-kumpaniji li ġejjin:
(a)
Produtturi tar-roti fl-Unjoni
–
Accell Hunland, l-Ungerija
–
Decathlon RGVS, il-Portugall
–
Denver srl, l-Italja
–
SC Eurosport DHS, ir-Rumanija
–
Koninklijke Gazelle, Il-Pajjiżi l-Baxxi
–
Maxcom Ltd, il-Bulgarija
–
MIFA, il-Ġermanja
–
Sprick Rowery, il-Polonja
(b)
Produtturi tal-komponenti tar-roti fl-Unjoni
–
Chimsport, ir-Rumanija
–
Telai Olagnero, l-Italja
(c)
Produtturi esportaturi fir-RPĊ
–
Ideal (Dong Guan) Bike Co.,
–
Oyama Bicycles (Taicang) Co.,
–
Zhejiang Baoguilai Vehicle Co.,
(30)     Fid-dawl tal-ħtieġa li jigi
stabbilit valur normali għall-produtturi esportaturi fir-RPĊ li jista’ jkun li
ma jingħatawx TES, saret żjara ta' verifika biex jiġi stabbilit il-valur
normali abbażi ta' dejta minn pajjiż analogu, fil-post tal-kumpaniji li ġejjin:
–
Distribuidora de Bicicletas Benotto, S.A. DE C.V.,
Mexico City, il-Messiku,
–
Bicicletas Magistroni, Mexico City, il-Messiku,
–
Bicicletas Mercurio SA DE CV, San Luis Potosi,
il-Messiku.
(31)     Wara l-iżvelar tal-fatti u
tal-konsiderazzjonijiet essenzjali (“l-iżvelar”) xi partijiet argumentaw li ma
ngħatax perjodu adegwat lill-partijiet biex jikkummentaw. F’dan ir-rigward huwa
nnutat li l-partijiet ingħataw biżżejjed żmien biex jagħmlu l-kummenti tagħhom
skont l-Artikolu 20(5) tar-Regolament bażiku. L-argument għalhekk ġie miċħud.
6.           Teħid ta’ kampjun
tal-Produtturi tal-Unjoni
(32)     Fl-Avviż ta' ftuħ, il-Kummissjoni ħabbret li kienet għażlet
provviżorjament kampjun ta’ produtturi mill-Unjoni. Dan il-kampjun kien
jikkonsisti minn tmien kumpaniji, minn total ta’ iktar minn 380 produttur
mill-Unjoni li kienu magħrufa qabel ma nfetħet l-investigazzjoni, magħżula
b’mod partikolari fuq il-bażi tal-akbar volum rappreżentattiv ta’ produzzjoni u
bejgħ li jista’ jiġi raġonevolment investigat fiż-żmien disponibbli filwaqt li
titqies il-firxa ġeografika. Il-kampjun kopra l-akbar
pajjiżi produtturi klassifikati skont il-volumi tal-produzzjoni. Għal kull
wieħed minn dawn il-pajjiżi, il-kumpaniji inklużi fil-kampjun kienu fost
l-akbar produtturi rappreżentattivi li kooperaw. Il-kampjun kopra wkoll
entitajiet mill-akbar gruppi li kooperaw. F’dan il-każ ingħatat attenzjoni
partikolari għal teħid ta’ kampjuni minn għadd ugwali ta’ kumpaniji mill-Istati
Membri l-antiki u l-ġodda.
(33)     Il-kampjun rappreżenta aktar
minn 25 % tat-total estimat tal-produzzjoni u l-bejgħ tal-Unjoni matul
il-PIR. Il-partijiet interessati kienu mistiedna jikkonsultaw il-fajl u
jikkummentaw dwar l-idonietà ta' din l-għażla fi żmien 15-il ġurnata mid-data
tal-pubblikazzjoni tal-Avviż tal-ftuħ. Il-partijiet interessati kollha, li
talbu dan u wrew li kien hemm raġunijiet partikolari għaliex għandhom
jinstemgħu, ingħataw seduta ta’ smigħ.
(34)     Ċerti partijiet interessati
qajmu oġġezzjonijiet dwar it-teħid tal-kampjun tal-produtturi mill-Unjoni. Huma
argumentaw li: (i) il-kampjun proviżorju inkluda biss ċerti entitajiet ġuridiċi
li jappartjenu għal gruppi ta’ kumpaniji relatati aktar milli l-entitajiet
ġuridiċi kollha li jiffurmaw l-entità ekonomika sħiħa li tipproduċi l-prodott
inkwistjoni; u (ii) il-proposta inkludiet kumpanija li riċentament kienet qed
topera b'telf, filwaqt li l-produtturi tal-Unjoni kienu sejrin tajjeb matul dak
il-perjodu. Barra minn dan,ġie affermat li dan it-telf
ma kienx marbut mal-prodott konċernat.
(35)     Dawn
l-argumenti ma ġewx aċċettati fuq il-bażi li ġejja: (i)L-entitajiet
li jagħmlu parti minn gruppi akbar li nstabu li kienu joperaw indipendentement
minn sussidjarji oħra tal-istess grupp tqiesu bħala rappreżentattivi
tal-industrija tal-Unjoni u għalhekk ma kienx hemm il-ħtieġa li jiġi investigat
il-grupp kollu fuq bażi konsolidata. (ii) Il-parti interessata konċernata ma ssostanzjatx
l-argument tagħha li l-kumpanija magħżula fil-kampjun u li allegatament kellha
telf fil-fatt ma kinitx rappreżentattiva tal-industrija tal-Unjoni. Fl-aħħar
nett, filwaqt li l-kampjun magħżul għandu jkun rappreżentattiv tal-industrija
tal-Unjoni, il-kumpaniji magħżula ma għandhomx bżonn ikunu bilfors omoġenji.
L-argument ta’ din il-parti għalhekk kellu jiġi miċħud.
7.           Teħid tal-kampjun
tal-Importaturi Mhux Relatati
(36)     It-teħid
tal-kampjun tal-importaturi mhux relatati wkoll kien previst fl-Avviż tal-Ftuħ.
L-importaturi mhux relatati magħrufa kollha ġew ikkuntattjati mal-ftuħ.
Minħabba l-għadd żgħir ta’ tweġibiet li waslu fil-qafas tal-eżerċizzju
tat-teħid tal-kampjuni, ma ntgħażilx kampjun. L-importaturi mhux relatati
kollha li ppreżentaw irwieħhom ġew mistiedna jikkooperaw u rċievew
kwestjonarju. Ħadd mill-importaturi mhux relatati ma provda tweġiba
għall-kwestjonarju, u lanqas ma kooperaw aktar fl-investigazzjoni attwali.
8.           Perjodu ta'
investigazzjoni
(37)     L-investigazzjoni
tad-dumping u l-ħsara kopriet il-perjodu bejn
l-1 ta' Jannar 2011 u l-31 ta' Diċembru 2011
("perjodu ta' investigazzjoni ta' rieżami" jew "PIR").
L-eżami tax-xejriet fil-kuntest tal-analiżi tal-ħsara kopra l-perjodu bejn
Jannar 2008 sa tmiem il-PIR (il-“perjodu kunsidrat”).
B. PRODOTT KONĊERNAT U PRODOTT SIMILI
1.           Prodott konċernat
(38)     Il-prodott
suġġett ta’ din l-investigazzjoni ta’ rieżami huwa r-roti u roti oħra (inklużi
t-triċikli għall-ġarr tal-prodotti iżda esklużi l-uniċikli), mhux motorizzati
(il-“prodott rieżaminat”) li joriġina mir-RPĊ, li attwalment jaqa’ taħt
il-kodiċi NM 8712 00 30 u ex 8712 00 70
(39)     Bħal fl-investigazzjoni
preċedenti, ir-roti ġew ikklassifikati fil-kategoriji li ġejjin:
–
(A) ATB (al-terrain bicycles - roti għal kull tip
ta’ art inklużi roti tal-muntanja 24″ jew 26″),
–
(B) roti tat-trekking/tal-bliet/ibridi/VTC/touring
26″ jew 28″,
–
(C) roti tal-azzjoni tat-tfal (BMX) u tat-tfal 16″
jew 20″,
–
(D) roti/ċikletti oħra (esklużi uniċikli).
(40)     Kull tip ta’ rota kif definit
hawn fuq għandha l-istess karatteristiċi fiżiċi u tekniċi bażiċi. Barra minn
hekk, jinbiegħu permezz ta' kanali simili bħal bejjiegħa bl-imnut
speċjalizzati, ktajjen ta’ ħwienet tal-isport u negozjanti bil-massa fis-suq
tal-Unjoni. Billi l-applikazzjoni bażika u l-użu tar-roti huma identiċi,
fil-biċċa l-kbira tagħhom huma interskambjabbli u għaldaqstant mudelli minn
kategoriji differenti jikkompetu ma’ xulxin. Fuq din il-bażi, ġie konkluż li
l-kategoriji kollha jifformaw prodott wieħed uniku.
(41)     Parti waħda argumentat li
t-tipi differenti ta’ roti għandhom karatteristiċi u użi maħsuba differenti
b’mod sinifikanti kif ukoll prezzijiet sinifikament differenti, filwaqt li
mill-perspettiva tal-konsumaturi dawn it-tipi differenti ta’ roti mhumiex
interskambjabbli. Barra minn hekk, kien argumentat li r-roti tal-azzar u
tal-aluminju mhumiex ikkunsidrati bħala interskambjabbli u li l-prezzijiet
tagħhom huma differenti wkoll.
(42)     Biex issostni l-argument tagħha, il-parti sottomettiet
studju dwar il-karatteristiċi u l-użi bażiċi fiżiċi u tekniċi ta’ ħames tipi
differenti ta’ prodotti kif ukoll l-interskambjabbiltà tagħhom. Għandu jiġi
nnutat li l-istudju ngħad li kien ibbażat fuq it-tweġibiet ta' 36 individvu,
madankollu mhuwiex ċar kif intgħażlu r-rispondenti. Jidher ukoll li kien
imħejji speċifikatament għal din l-investigazzjoni. L-istudju ma jinkludi
l-ebda dejta kwantifikabbli. Ta’ min jinnota li l-kontenut ta’ dan l-istudju
apparentement huwa bbażat fuq stqarrijiet ta’ konsumaturi u/jew produtturi
tar-roti minflok fuq evidenza verifikabbli. Għalhekk, ir-rappreżentattività
tar-riżultati ta’ dan l-istudju hija dubjuża.
(43)     Il-parti
ma ġabitx aktar evidenza biex issostni l-argument tagħha.
(44)     L-investigazzjonijiet
ikkonfermaw li t-tipi kollha ta’ roti kif definiti hawn fuq għandhom l-istess
karatteristiċi bażiċi fiżiċi u tekniċi. B’mod partikolari, instab li l-użu ta’
materja prima differenti ma kellux impatt fuq il-karatteristiċi bażiċi ta’
rota. Għalkemm l-azzar u l-aluminju għandhom xi karatteristiċi tekniċi
differenti bħall-piż, il-karatteristiċi bażiċi tar-roti magħmula mill-azzar u
l-aluminju jibqgħu simili.
(45)     Bl-istess
mod, ma kien hemm l-ebda evidenza speċifika mogħtija mill-parti li roti
magħmula mill-azzar fuq naħa u dawk magħmula mill-aluminju min-naħa l-oħra kellhom
fil-fatt karatteristiċi fiżiċi u tekniċi bażiċi differenti.
(46)     Rigward l-applikazzjoni
speċifika, l-użu u l-perċezzjoni tal-konsumaturi, l-investigazzjoni attwali
konfermat li r-roti kollha għandhom l-istess l-applikazzjonijiet bażiċi u
essenzjalment iwettqu l-istess funzjoni. Filwaqt li huwa minnu li l-kategoriji
differenti huma fil-prinċipju maħsuba biex jissodisfaw rekwiżiti ta' utenti
finali differenti, l-utenti finali regolarment jużaw rota ta' kategorija
partikolari għal varjetà ta’ użi.
(47)     Għalhekk ma hemm l-ebda linja
ċara li taqsamhom ibbażata fuq l-użu tal-utenti finali u fuq il-perċezzjoni
tal-konsumaturi tal-kategoriji differenti.
(48)     Barra minn hekk, il-produtturi
tal-Unjoni nfushom ta' spiss ma jagħmlux distinzjoni bejn ir-roti klassifikati
f’kategoriji differenti fir-rigward tal-produzzjoni, id-distribuzzjoni u
l-kontabbiltà. Fil-fatt, ta' sikwit ikollhom proċessi ta' produzzjoni simili
għall-kategoriji kollha ta’ roti.
(49)     Barra minn hekk, ir-roti ta'
kategoriji varji jinbiegħu permezz ta' kanali ta' distribuzzjoni simili, bħal
bejjiegħa bl-imnut speċjalizzati, ktajjen ta' ħwienet tal-isport u negozjanti
bil-massa fis-suq tal-Unjoni.
(50)     Fuq din il-bażi, ġie konkluż
li l-kategoriji kollha jifformaw prodott wieħed uniku.
(51)     Parti waħda qajmet il-punt li
l-investigazzjoni attwali tkopri żewġ kodiċijiet NM kif iddikjarat fil-premessa
(38) aktar 'il fuq filwaqt li fl-investigazzjoni preċedenti, kif iddikjarat
fil-premessa (5) aktar 'il fuq kopriet tliet kodiċijiet NM jiġifieri ex 8712 00 10,
8712 00 30 u ex 8712 00 80. F’dan ir-rigward, ta’ min
jinnota li t-tibdil tal-kodiċijiet sar minħabba emendi fin-Nomenklatura
Magħquda imposti mir-Regolament (UE) Nru 1006/2011 li daħal fis-seħħ
mill-1.1.2012[20].
(52)     F’dan il-kuntest, il-parti
argumentat li r-roti mingħajr bolberings ma għandhomx jitqiesu bħala prodott
uniku mar-roti bil-bolberings. Madankollu, l-investigazzjoni wriet li r-roti
bil-bolberings u r-roti mingħajr bolberings jikkondividu l-istess
karatteristiċi tekniċi u użi. Barra minn hekk, il-parti ma ssostanzjat
l-argument tagħha bl-ebda evidenza ta’ sostenn u għalhekk, l-argument ġie
rrifjutat.
(53)     Barra minn dan, il-parti
argumentat li hemm differenza sinifikanti fil-prezzijiet medji
tal-importazzjoni kif irreġistrat fl-Eurostat bejn iż-żewġ kodiċijiet NM li
jkopru l-prodott konċernat. F’dan ir-rigward, huwa enfasizzat li, kif
iddikjarat fil-premessa (157) aktar 'l isfel, minħabba taħlita ta’ prodotti
l-prezz medju kif irreġistrat fl-Eurostat jista’ iservi biss ta’ indikatur tax-xejriet
tal-prezzijiet, iżda mhuwiex utli meta jitqabblu l-prezzijiet tal-bejgħ bejn
diversi pajjiżi u l-Unjoni.
(54)     Wara
l-iżvelar waħda mill-partijiet tenniet l-argument tagħha li t-tipi differenti
ta’ roti koperti mill-ambitu ta’ din l-investigazzjoni mhumiex prodotti simili
u argumentat li kienet ippreżenta evidenza pożittiva b’sostenn tad-differenzi
fil-materja prima, il-karatteristiċi fiżiċi, il-karatteristiċi teknoloġiċi u
l-użi aħħarin li allegatament jeżistu fost id-diversi tip ta’ roti.
(55)     F’dan ir-rigward, għandu jiġi
nnotat li l-evidenza pożittiva li l-parti qalet li kienet issottomettiet
fil-fatt hija l-istudju vvalutat mill-Kummissjoni fil-premessa (42) aktar 'il
fuq. Wara l-valutazzjoni dovuta, il-Kummissjoni kkonkludiet li r-rappreżentattività
tar-riżultati ta’ dan l-istudju kienet dubjuża għar-raġunijiet imsemmija
fil-premessa (42) aktar 'il fuq.
(56)     Il-partijiet qalu li r-roti
tat-tfal definiti mill-parti bħala roti bid-daqs tar-rota ta' anqas minn, u
inkluż, 16-il pulzier għandhom jiġu esklużi mill-ambitu tal-prodott
tal-investigazzjoni. Dawn l-argumenti kienu bbażati fuq is-suppożizzjoni, b’mod
partikolari, li t-tul taż-żmien tal-użi u s-sempliċità fil-karatteristiċi
jiddividu b’mod ċar lil dawn ir-roti minn tipi oħra ta’ roti li jaqgħu
fl-ambitu tal-investigazzjoni attwali.
(57)     Madankollu, dawn l-argumenti
tqiesu mhux biżżejjed biex jeskludu roti bid-daqs tar-rota ta’ inqas minn, u
inklużi, 16-il pulzier mid-definizzjoni tal-prodott konċernat minħabba li ma
kinux issostanzjati b’biżżejjed evidenza li turi li f’din l-investigazzjoni
tista’ tinġibed linja ċara li tifred ir-roti bid-daqs tar-rota ta’ inqas minn,
u inklużi, 16-il pulzier u tipi ta’ roti oħra fl-ambitu tal-investigazzjoni.
Fil-fatt, instab bil-kontra li l-karatteristiċi fiżiċi u tekniċi essenzjali
tar-roti bid-daqs tar-rota ta’ inqas minn, u inklużi, 16-il pulzier kienu
l-istess bħal dawk tal-prodott konċernat - vettura potenzjata mill-bniedem,
misjuqa bil-pedali li jkollha aktar minn rota waħda mehmuża mal-qafas — kienu
ferm aktar importanti minn kwalunkwe differenza (jiġifieri essenzjalment
id-daqs tar-rota). Barra minn hekk, deher li l-produzzjoni, il-kanali tal-bejgħ
u s-servizz għall-konsumatur ma kinux fondamentalment differenti minn tipi ta’
roti oħra fl-investigazzjoni. Il-fatt biss li r-roti bid-daqs tar-rota ta’
inqas minn, u inklużi, 16-il pulzier jifformaw sottogrupp distint tal-prodott
fl-ambitu tal-prodott konċernat ma jiġġustifikax l-esklużjoni mill-ambitu
tal-prodott. Tabilħaqq, instab li ma hemmx linja ċara li tifred ir-roti
bid-daqs tar-rota ta’ inqas minn, u inklużi 16-il pulzier u l-prodott
konċernat, imma li, bil-maqlub, hemm koinċidenza kbira fir-rigward
tad-definizzjoni tal-prodott konċernat, notevolment li huma vetturi potenzjati
mill-bniedem, misjuqa bil-pedali li għandhom aktar minn rota waħda u
essenzjalment użati għat-trasport u l-isport. F’dan ir-rigward,
l-investigazzjoni żvelat li wieħed mill-produtturi esportaturi Ċiniżi li
kooperaw kien fil-fatt qed jesporta lejn l-Unjoni roti bid-daqs tar-rota ta’
12-il pulzier li ma tqisux neċessarjament roti għat-tfal iżda li kienu fil-fatt
roti jingħalqu użati mill-adulti li għalihom il-ħażna kienet karatteristika
importanti tar-roti.
(58)     Għalhekk it-talba biex ir-roti
bid-daqs tar-rota ta’ inqas minn, u inklużi, 16-il pulzier jiġu esklużi
mill-ambitu tal-prodott ta’ din l-investigazzjoni hija miċħuda.
2.           Prodott simili
(59)     Ir-roti prodotti u mibjugħa
mill-industrija tal-Unjoni fis-suq tal-Unjoni, dawk prodotti u mibjugħa fis-suq
tal-pajjiż analogu u dawk importati fis-suq tal-Unjoni u li joriġinaw mir-RPĊ
għandhom l-istess karatteristiċi bażiċi fiżiċi u tekniċi u l-istess użi u huma
għalhekk meqjusa l-istess skont it-tifsira tal-Artikolu 1(4)
tar-Regolament bażiku.
C. DUMPING
1.           Trattament tal-Ekonomija
tas-Suq
1.1.        Valutazzjoni tat-TES
(60)     Skont l-Artikolu 2(7)(b)
tar-Regolament bażiku, fl-investigazzjonijiet tal-antidumping li jikkonċernaw
importazzjonijiet li joriġinaw mir-RPĊ, il-valur normali għandu jiġi
ddeterminat skont il-paragrafi 1 sa 6 tal-Artikolu msemmi għal dawk
il-produtturi li nstabu li jissodisfaw il-kriterji stabbiliti
fl-Artikolu 2(7)(c) tar-Regolament bażiku. Fil-qosor u għall-faċilità ta’
referenza biss, dawn il-kriterji ġew stabbiliti f'forma mqassra hawn taħt:
–
Id-deċiżjonijiet kummerċjali jsiru b'reazzjoni
għas-sinjali tas-suq, mingħajr interferenza sinifikanti mill-Istat, u
l-kostijiet jirriflettu l-valuri tas-suq;
–
L-intrapriżi jkollhom sett wieћed ċar ta' rekords
bażiċi tal-kontabbiltà li jiġu awditjati b’mod indipendenti skont l-istandards
internazzjonali tal-kontabbiltà (IAS) u li huma applikati gћall-iskopijiet
kollha;
–
Ma hemm l-ebda distorsjoni sinifikanti li ntirtet
mis-sistema preċedenti ta’ ekonomija mhux tas-suq;
–
Il-liġijiet dwar il-Falliment u l-Proprjetà
jiżguraw l-istabbiltà u ċ-ċertezza ġuridika; kif ukoll
–
Il-konverżjonijiet tar-rati tal-kambju jitwettqu
skont ir-rati tas-suq.
(61)     Fl-investigazzjoni attwali,
il-gruppi esportaturi kollha li inizjalment kooperaw fl-investigazzjoni talbu
TES skont l-Artikolu 2(7)(b) tar-Regolament bażiku u wieġbu għall-formola
tat-talba tat-TES sal-iskadenzi mogħtija.
(62)     Għall-gruppi esportaturi
kollha li inizjalment kooperaw mal-investigazzjoni, il-Kummissjoni fittxet
l-informazzjoni kollha li qieset meħtieġa u vverifikat l-informazzjoni li
tressqet fit-talba għat-TES fil-bini tal-gruppi konċernati.
(63)     It-tweġiba
ta’ grupp wieħed, Giant China, tqieset li kellha nuqqas sinifikanti peress li
ma kinitx tinkludi l-informazzjoni kollha meħtieġa dwar l-istruttura tal-grupp,
minkejja l-isforzi tal-Kummissjoni biex tikseb l-informazzjoni meħtieġa
mill-grupp.
(64)     Kif
meħtieġ mill-Artikolu 18(1) tar-Regolament bażiku, Giant China ġie
infurmat dwar il-probabbiltà tal-applikazzjoni tal-fatti disponibbli dwaru u
ġie mistieden jikkummenta. Peress li Giant China, madankollu, irrifjuta li
jipprovdi lill-Kummissjoni bl-informazzjoni meħtieġa, ġie applikat
l-Artikolu 18(1) tar-Regolament bażiku u t-talba għal TES ġiet
irrifjutata.
(65)     Barra minn hekk,
l-investigazzjoni żvelat li t-TES ma seta' jingħata lill-ebda grupp ta’
kumpaniji Ċiniżi billi ħadd minnhom ma ssodisfa l-kriterji kollha stabbiliti
fl-Artikolu 2(7)(c) tar-Regolament bażiku, għar-raġunijiet li ġejjin.
Kriterju 1
(66)     L-ebda grupp ta' esportaturi
li koopera ma seta' juri li jissodisfa l-Kriterju 1 minħabba
l-interferenza tal-Istat fid-deċiżjonijiet li jikkonċernaw il-materja prima
prinċipali (azzar u aluminju). L-ispiża tal-azzar u l-aluminju għall-gruppi
tal-esportaturi li kooperaw tirrappreżenta tal-inqas madwar 20 % sa
25 % tal-ispiża tal-produzzjoni tal-prodott konċernat. Ħafna kumpaniji
huma kompletament integrati vertikalment, li jfisser li jixtru lingotti
tal-aluminju jew tal-azzar biex jipproduċi tubi li mbagħad jintużaw biex
jipproduċu frejms/frieket u finalment ir-roti.
(67)     L-investigazzjoni wriet li
t-tliet gruppi ta’ produtturi esportaturi Ċiniżi li kooperaw akkwistaw l-azzar
u l-aluminju użat għall-produzzjoni tal-prodott konċernat mis-suq domestiku
Ċiniż.
(68)     Il-prezzijiet huma bbażati fuq
il-kwotazzjoni tal-aluminju fis-suq tal-Kambju tal-Metalli mhux ferrużi ta’
Shanghai kontrollat mill-Istat (“il-Kambju” jew “SHFE”). L-SHFE huwa kambju
miftuħ biss għall-kumpanniji reġistrati fiċ-Ċina u għaċ-ċittadini Ċiniżi u huwa
kkontrollat mill-Kummissjoni Regolatorja tat-Titoli tal-Istat. Diversi regoli
li jirregolaw il-funzjonament tal-Kambju jikkontribwixxu għall-volatilità u
prezzijiet baxxi li ma jirriflettux il-valur fis-suq fis-SHFE: il-varjazzjonijiet ta’ kuljum fil-prezzijiet huma
limitati għal 4% fuq jew taħt il-prezz tas-saldu tal-jum ta' negozju
preċedenti, in-negozjar iseħħ fi frekwenza baxxa (sal-15-il jum ta' kull
xahar), il-kuntratti tal-futuri huma limitati għal tul ta' żmien sa 12-il
xahar, u jiġu imposti tariffi tat-tranżazzjonijiet kemm mill-Kambju kif ukoll
mis-sensara.
(69)     Barra minn hekk, fir-rigward
tat-tranżazzjonijiet tal-SHFE, il-konsenja fiżika tista’ ssir biss f’maħżen
approvat fir-RPĊ, mhux kif isir fil-kambji internazzjonali, fejn il-konsenja
tista’ ssir mad-dinja kollha. Barra minn hekk, peress li l-SHFE huwa
pjattaforma għal skambji fiżiċi biss (ma jinbiegħux derivattivi), dan jiżola
kompletament is-suq tal-aluminju Ċiniż. Bħala konsegwenza, l-arbitraġġ mal-punt
ta’ referenza dinji, il-London Metals Exchange (“LME”) jew swieq oħra huwa
prattikament impossibbli u l-kambju jiffunzjona f’iżolament minn swieq oħra
madwar id-dinja. Għalhekk, ma jistax isir arbitraġġ bejn dawn is-swieq. Matul
il-PIR il-prezzijiet primarji tal-aluminju kienu madwar 7 % inqas fl-SHFE
(eskluża l-VAT) meta mqabbla mal-LME (wkoll eskluża l-VAT), imqabbla fuq bażi
ta' prezz spot.
(70)     L-Istat jinterferixxi wkoll
fil-mekkaniżmi tal-iffissar tal-prezzijiet fl-SHFE peress li huwa kemm bejjiegħ
kif ukoll xerrej, permezz tal-Uffiċċju tar-Riżerva tal-Istat u Korpi Statali
oħrajn, tal-aluminju primarju. Barra minn hekk, l-Istat jiffissa l-limiti
tal-prezzijiet ta’ kuljum permezz tar-regoli tal-SHFE li ġew approvati
mir-Regolatur tal-Istat, il-Kummissjoni Regolatorja tat-Titoli taċ-Ċina
(is-“CSRC”).
(71)     Ir-RPĊ tgħin l-ipproċessar ta’
prodotti tal-aluminju billi tagħti rifużjoni parzjali tal-VAT fuq
l-esportazzjoni ta’ ħafna prodotti tal-aluminju (għar-roti, ir-rata hija ta’
15%); fil-każ ta’ esportazzjonijiet ta’ aluminju primarju minflok, ma hemmx
rifużjoni. Dan huwa inċentiv għall-industrija Ċiniża biex tkompli tipproċessa
aluminju ulterjorment u għandu impatt dirett fuq id-disponibbiltà u l-prezz
tal-aluminju primarju fis-suq domestiku. Barra minn hekk, l-investigazzjoni
wriet li l-aluminju primarju għall-esportazzjoni huwa suġġett għal 17 %
taxxa, filwaqt li ebda taxxa ta’ esportazzjoni mhi applikata fuq
l-esportazzjonijiet tar-roti. Dan isaħħaħ is-sejba ta’ interferenza mill-Istat
Ċiniż fis-suq domestiku ta’ aluminju. Dawn l-għodod għandhom impatt ‘l isfel
fuq il-prezzijiet domestiċi li jinkoraġġixxi lill-industrija domestika
timmanifattura oġġetti lesti li jinkorporaw aluminju (bħalma huwa l-prodott
konċernat) kemm għas-suq domestiku kif ukoll għall-esportazzjoni.
(72)     Distorsjoni ulterjuri
mill-Istat Ċiniż issir fil-forma ta’ interventi fis-suq mill-Uffiċċju
tar-Riżerva tal-Istat (“SRB”) li huwa parti mill-Kummissjoni tar-Riforma
tal-Iżvilupp Nazzjonali (“NDRC”). Fi tmiem l-2008 u fil-bidu tal-2009 l-SRB
beda jixtri stokkijiet ta’ aluminju primarju mingħand il-funderiji tal-aluminju
Ċiniżi, sabiex jistimula l-prezz tal-komodità. Il-SRB biegħ l-aluminju primarju
lura fis-suq, bħal kif għamel fil-bidu ta’ Novembru 2010 kif rappurtat
minn Bloomberg[21].
L-Aġenzija tal-Aħbarijiet Xinhua rapportat il-miżuri tal-istokkjar
f’Diċembru 2008, u spjegat li kien ippjanat li jiġu akkumulati
300 000 tunnellata aluminju bi prezzijiet li kienu 10% ogħla mill-prezz
tas-suq f'miżura mfassla biex togħlli l-prezzijiet[22]. Il-pjan ta' stokkjar tal-SRB
involva x-xiri mingħand diversi funderiji Ċiniżi għalkemm madwar nofs l-ammont
inxtara mingħand Aluminium Corporation of China Ltd. Dan juri kif l-Istat Ċiniż
għandu rwol primarju fl-iffissar tal-prezzijiet tal-aluminju primarju u li
jinterferixxi fis-suq.
(73)     Il-fatt li l-interferenza
sinifikanti mill-Istat, kif deskritt hawn fuq, hija mmirata biċ-ċar, huwa fost
l-oħrajn evidenzjat mit-12-il Pjan ta’ Żvilupp ta’ 5 Snin għall-Aluminju
(2011-2015) li permezz tiegħu l-Gvern tar-RPĊ jistqarr espliċitament
l-intenzjoni tiegħu li “jaġġusta t-taxxa u r-ribassi fuq it-taxxi tal-esportazzjoni
u ingranaġġi ekonomiċi oħrajn, u jikkontrolla strettament l-ammont totali ta’
espansjoni u esportazzjonijiet ta’ prodotti primarji”. Dan il-pjan ikompli
l-politika li kienet teżisti fil-Pjan għall-Aluminju ta’ qabel. Barra minn hekk
dawn il-pjanijiet ġew implimentati għal ħafna snin u, kif muri hawn fuq, matul
il-PIR kienu operattivi diversi miżuri implimentattivi.
(74)     Għalhekk id-distorsjonijiet
multipli maħluqa mill-Istat fil-prezzijiet primarji tal-aluminju Ċiniż
affettwaw il-prezzijiet tal-materja prima. Barra minn hekk, il-produtturi
jgawdu minn vantaġġ permezz ta’ dawn id-distorsjonijiet, fis-sens li dawn
normalment jixtru mis-suq Ċiniż minn fornituri lokali bl-użu tal-prezzijiet
spot tas-suq Ċiniż (jew SHFE) bħala punt ta’ referenza. Matul il-PIR, dawn
il-prezzijiet kienu madwar 7 % inqas mill-prezzijiet fis-suq dinji.
Fit-teorija, il-kumpaniji Ċiniżi jistgħu wkoll jixtru ċerti kwantitajiet
bil-prezzijiet tal-LME meta l-prezzijiet fis-suq Ċiniż ikunu ogħla bħala
riżultat ta’ intervent mill-Istat – filwaqt li l-oppost mhux possibbli għal
operaturi mhux Ċiniżi.
(75)     Għalhekk ġie konkluż li s-suq
tal-aluminju Ċiniż jiġi mgħawweġ minħabba intervent sinifikanti mill-Istat.
(76)     L-interferenza mill-Istat
Ċiniż fis-settur tal-azzar tidher mill-fatt li l-maġġoranza l-kbira
tal-produtturi l-kbar tal-azzar Ċiniżi huma proprjetà tal-Istat u r-rata
tal-kapaċità u l-produzzjoni tal-azzar huma influwenzati mid-diversi Pjanijiet
Industrijali ta' ħames snin, partikolarment dak attwali li huwa t-12-il Pjan ta'
Ħames Snin (2011-2015) għas-settur tal-ħadid u l-azzar.
(77)     L-Istat jeżerċita wkoll
kontroll sinifikanti fuq is-suq tal-materji primi. Il-kokk (li flimkien
mal-minerali tal-ħadid, huwa l-materja prima prinċipali fil-produzzjoni
tal-azzar) huwa soġġett għal restrizzjonijiet kwantitattivi fuq
l-esportazzjonijiet u għal dazju tal-esportazzjoni ta' 40%. Għalhekk jista'
jiġi konkluż li s-suq tal-azzar Ċiniż huwa mgħawweġ minħabba interferenza
sinifikanti mill-Istat.
(78)     Investigazzjoni
tal-antidumping li saret mill-Kummissjoni[23]
kkonfermat l-importanza tal-intervent tal-Istat fis-settur speċifiku
tal-pajpijiet u t-tubi wkoll, li huma l-materja prima ewlenija użati
għall-produzzjoni tar-roti tal-azzar.
(79)     Għalhekk ġie konkluż li s-suq
tal-azzar Ċiniż huwa mgħawweġ minħabba intervent sinifikanti mill-Istat.
(80)     Taħt tali ċirkostanzi, l-ebda
kumpanija ma kienet f’pożizzjoni li tagħti prova li d-deċiżjonijiet kummerċjali
tagħha fir-rigward tax-xiri tal-materja prima mhumiex soġġetti għal
interferenza sinifikanti mill-Istat u li l-ispejjeż tal-inputs prinċipali
jirriflettu sostanzjalment il-valuri tas-suq. Għalhekk, ma setgħux juru li
jissodisfaw il-kriterju 1.
(81)     Dwar l-erba’ kriterji l-oħra,
it-tliet produtturi esportaturi Ċiniżi li kooperaw kienu kapaċi juru li
jissodisfaw il-bqija tal-kriterji.
(82)     Fid-dawl tas-sejbiet ta’ hawn
fuq dwar il-kriterju 1, ġie kkunsidrat, wara konsultazzjoni mal-Kumitat
Konsultattiv, li t-TES għandu jiġi miċħud għat-tliet grupp ta’ produtturi
esportaturi Ċiniżi li kooperaw.
(83)     Il-Kummissjoni
żvelat uffiċjalment ir-riżultati tas-sejbiet tat-TES lill-kumpaniji konċernati
fir-RPĊ u lill-ilmentatur. Huma kienu mogħtija opportunità wkoll biex iressqu
l-opinjonijiet tagħhom bil-miktub u biex jitolbu seduta jekk kien hemm
raġunijiet partikolari li għandu jinstemgħu.
1.2.        Kummenti mill-partijiet
(84)     Wara l-iżvelar tat-TES,
kumpanija waħda argumentat li r-rifjut li tingħata TES kien ibbażat fuq
l-industrija tar-roti Ċiniża kollha kemm hi, u mhux fuq bażi ta’ kumpanija
individwali. F’dan ir-rigward, ta’ min jinnota li għalkemm il-Kummissjoni
għamlet valutazzjoni tas-setturi tal-azzar u l-aluminju fiċ-Ċina, hemm rabta
ċara bejn is-swieq tal-azzar u tal-aluminju fir-RPĊ u x-xiri ta’ prodotti
tal-azzar u tal-aluminju bħala materja prima mill-gruppi li kooperaw.
(85)     Barra minn hekk kien
argumentat li l-vantaġġ fl-ispejjeż għall-produtturi tar-roti Ċiniżi
fir-rigward tal-azzar u l-aluminju huwa insinifikanti peress li jirrappreżenta
biss bejn 1,4 % u 1,75 % meta wieħed iqis li l-aluminju u l-azzar
primarji jgħoddu għal 20%-25% tal-ispiża tal-produzzjoni tar-roti u li
d-differenza fil-prezz bejn prezzijiet LME u dawk SHFE kienet ta’ 7% matul
il-PIR.
(86)     F’dan ir-rigward huwa
enfasizzat li fattur prinċipali fl-analiżi huwa l-proporzjon ta' materja prima
fl-ispejjeż tal-produzzjoni (li f’dan il-każ kien sinifikanti peress li
jammonta għal mill-inqas 20%-25% tal-ispejjeż tal-produzzjoni) u l-fatt li hemm
distorsjoni tas-suq tal-materja prima fir-RPĊ. L-impatt kwantitattiv preċiż
tad-distorsjoni fl-ispejjeż tal-kumpanija mhux meqjus bħala fattur deċiżiv.
(87)     Barra minn hekk, kien
argumentat li f’investigazzjoni oħra l-Kummissjoni analizzat il-prezzijiet
tal-materja prima diretta użata fil-produzzjoni tal-prodott konċernat u mhux
il-prezz tal-materja prima primarja u, għalhekk, fil-każ attwali,
il-Kummissjoni kellha tivvaluta l-interferenza tal-Istat fil-prezzijiet
tal-materja prima diretta, jiġifieri l-estrużjoni tal-liga tal-aluminju,
pjuttost milli l-aluminju primarju li huwa l-materja prima primarja.
(88)     F’dan ir-rigward huwa nnutat
li kull investigazzjoni hija analizzata skont il-merti tagħha. Barra minn hekk,
il-fatt li s-suq tal-aluminju primarju huwa kkontrollat mill-Istat jindika li
lanqas is-suq tal-prodotti intermedjarji tal-aluminju ma jopera taħt
kundizzjonijiet ta’ ekonomija tas-suq, jiġifieri billi jirrispondi
għall-provvista u d-domanda. Għaldaqstant l-argument ġie rrifjutat.
(89)     Kien argumentat ukoll li
kwalunkwe differenza fil-prezz tal-aluminju primarju bejn is-SHFE u l-LME ma setgħetx
twassal għal differenza fil-prezz tal-estrazzjonijiet tal-liga tal-aluminju
bejn is-swieq rispettivi, u li jeħtieġ li jitqiesu fatturi bħal fl-effiċjenza
tal-produzzjoni, il-kapaċità residwa, u l-kost tal-obbligi ambjentali.
(90)     F’dan ir-rigward, huwa
enfasizzat li ma tressqet l-ebda evidenza biex issostni din l-allegazzjoni.
Fin-nuqqas ta’ evidenza ta’ sostenn, il-Kummissjoni ma kinitx f’pożizzjoni li
tanalizza u tivverifika din l-allegazzjoni, li għalhekk kienet miċħuda.
(91)     Barra minn hekk, ġie
argumentat li, billi jiġi injorat il-fatt li hemm għadd ta’ prodotti
intermedjarji sussegwenti, il-Kummissjoni injorat il-karatteristiċi u l-fatturi
reali għall-ipprezzar tal-prodotti finishing tar-roti. B’mod partikolari,
peress li r-roti jinbiegħu direttament lill-konsumatur finali (mhux
bħall-aluminju primarju), fatturi oħrajn apparti l-prezz tal-materja prima
jiddeterminaw il-prezz tar-roti bħall-karatteristiċi tekniċi speċifiċi tar-rota
u d-domanda tal-konsumaturi.
(92)     Madankollu, ma ngħatawx dettalji
konkreti dwar dawn il-karatteristiċi u l-fatturi li għandhom jiġu kkunsidrati u
għalhekk ma kienx possibbli għall-Kummissjoni li tikkummenta dwarhom.
(93)     Ġie allegat ukoll li
l-Kummissjoni għamlet valutazzjoni żbaljata tal-prinċipji li topera taħthom
is-SHFE. Kien argumentat li s-CSRC tirregola l-funzjonijiet tas-SHFE bl-istess
mod, fost oħrajn, bħall-Autorité des marchés financiers (“AMF”) fi Franza jew
il-Financial Services Authority (“FSA”) fir-Renju Unit u li r-rwol tas-CSRC u
l-miżuri regolatorji/ta’ superviżjoni tagħha huma konsistenti mal-prinċipji
tal-G-20. Bħala konsegwenza l-konklużjonijiet tat-TES li huma bbażati fuq
ir-rwol tas-CSRC u l-operat tas-SHFE ma għandhomx mertu.
(94)     Huwa nnutat li l-kumpanija
naqset milli tqis il-fatt li filwaqt li l-FSA[24] u l-AMF[25] huma korpi indipendenti mhux governattivi, is-CSRC hija unità
fil-livell ta' ministeru li topera direttament taħt il-Kunsill tal-Istat[26]. Il-Kunsill tal-Istat huwa l-ogħla organu eżekuttiv tal-poter
tal-Istat, kif ukoll l-ogħla organu tal-amministrazzjoni tal-Istat[27]. Dan huwa eżempju ieħor tal-fatt li l-Istat huwa involut attivament
fir-regolamentazzjoni fis-suq tal-aluminju fir-RPĊ. F’dak li jirrigwarda
l-konformità mal-prinċipji tal-G-20, il-kumpanija pprovdiet sempliċi
dikjarazzjoni, mingħajr ma verament spjegat il-prinċipji li qed tirreferi
għalihom. L-argument għalhekk ġie miċħud.
(95)     Barra minn dan, kumpanija
waħda ma qablitx mal-valutazzjoni tal-Kummissjoni li arbitraġġ bejn il-punt ta’
referiment dinji, il-LME, jew swieq oħra u l-prezzijiet tas-SHFE huwa
prattikament impossibbli u li għalhekk is-SHFE tiffunzjona f’iżolament minn
swieq oħra dinjin.
(96)     Huwa nnutat li dan
jikkontradixxi aċċettazzjoni tal-kumpanija tad-differenza fil-prezz bejn
is-SHFE u l-LME matul il-perjodu meta l-prezz tas-SHFE kien ogħla
mill-prezzijiet tal-LME bl-argument li matul dak il-perjodu ta’ żmien
il-produtturi Ċiniżi ħallsu aktar għall-prodotti tal-aluminju milli ħallsu
l-produtturi tal-Unjoni.
(97)     Barra minn hekk, il-kumpanija
argumentat li mill-2010 s-SHFE bdiet tippermetti l-konsenja fiżika ta' aluminju
f'imħażen liberi fiż-żona ta’ kummerċ ħieles ta’ Shanghai. Isegwi li din
id-dikjarazzjoni ma tikkontradixxix, iżda pjuttost tikkonferma l-valutazzjoni
tal-Kummissjoni li l-konsenji fiżiċi jistgħu jsiru biss f’maħżen fir-RPĊ li
jkunu approvat mis-SHFE, mhux kif isir fil-kambji internazzjonali, fejn
il-konsenja tista’ ssir mad-dinja kollha.
(98)     Kien argumentat ukoll li
s-SHFE hija suq tal-futuri u li kuntratti tal-futuri tal-aluminju ilhom jiġu
nnegozjati fis-SHFE sa mill-1991 u għalhekk il-valutazzjoni tal-Kummissjoni li
fis-SHFE ma jinbigħux derivattivi hija ħażina.
(99)     Verament li s-SHFE hija suq
tal-futuri. Madankollu, kuntratti tal-futuri nnegozjati fis-SHFE jiġu saldati
permezz ta’ konsenja fiżika. Derivattivi tal-prodotti mingħajr konsenja fiżika,
jiġifieri mhux realment eżerċitati imma nnegozjati qabel id-data tal-konsenja
tagħhom, huma limitati fir-RPĊ u għalhekk is-SHFE hija sempliċiment pjattaforma
għall-iskambji fiżiċi li tiżola s-suq tal-aluminju Ċiniż.
(100)   Kien argumentat ukoll li
r-raġunament tal-Kummissjoni dwar l-effetti fuq l-ipprezzar tar-roti
tal-VAT/miżuri tat-taxxa u miżuri tal-inventarju marbuta mal-aluminju primarju
huma ekonomikament dubjużi u mhux iġġustifikati biżżejjed.
(101)   Madankollu, billi l-kumpanija
ma spjegatx liema elementi l-Kummissjoni mhux qed tqis fl-analiżi tagħha, u
lanqas ma kompliet tissostanzja dan l-argument, ma kienx possibbli
għall-Kummissjoni li tikkummenta.
(102)   Barra minn hekk, kien
argumentat li hemm similaritajiet bejn il-politika industrijali fir-RPĊ u
l-politiki tal-UE u li l-Kummissjoni ma wrietx li l-politika industrijali
fir-RPĊ għandha impatt dirett jew sinifikanti fuq id-deċiżjonijiet tal-input,
il-produzzjoni tar-roti jew operat tal-bejgħ tal-produtturi esportaturi Ċiniżi
tar-roti.
(103)   F’dan ir-rigward huwa nnutat li
ma kienx speċifikat għal liema politiki tal-UE l-kumpanija kienet qed
tirreferi, u għaldaqstant il-Kummissjoni ma tistax tikkummenta dwar din
l-allegazzjoni. Barra minn hekk, rigward id-dikjarazzjoni li ma kienx muri li
l-politika industrijali tar-RPĊ għandha impatt sinifikanti fuq id-deċiżjonijiet
tal-input, il-produzzjoni jew il-bejgħ tal-produtturi esportaturi Ċiniżi
tar-roti, huwa nnutat li l-eżistenza ta’ Pjan ta' 5 snin fis-settur
tal-Aluminju fir-RPĊ, id-distorsjonijiet fil-prezz tal-aluminju li jiġi
nnegozjat f'Kambju iżolat meta l-aluminju jirrappreżenta 20-25 %
tal-ispejjeż totali tal-produzzjoni ta’ rota, jindika rabta ċara bejn
il-politika industrijali fir-RPĊ u d-deċiżjonijiet tal-input, il-produzzjoni u
l-bejgħ tal-produtturi esportaturi Ċiniżi tar-roti.
(104)   Kien argumentat ukoll li
l-Kummissjoni kisret l-iskadenza ta’ tliet xhur speċifikata fir-Regolament
bażiku. F’dan ir-rigward ta’ min jinnota li minħabba l-fatt li l-kooperazzjoni
mill-esportaturi Ċiniżi kienet baxxa ħafna, il-Kummissjoni għamlet sforz
addizzjonali biex tikseb aktar kooperazzjoni billi kkuntattjat għadd kbir ta’
esportaturi addizzjonali li ġew identifikati aktar tard fl-investigazzjoni.
B’riżultat ta’ dan, ma kienx possibbli li ssir id-determinazzjoni tat-TES
fil-perjodu stipulat. Madankollu, huwa mfakkar li l-Qorti Ġenerali[28] riċentament sabet li determinazzjoni ta’ TES li ma ssirx sal-iskadenza
ta’ tliet xhur prevista fl-Artikolu 2(7)(c) tar-Regolament bażiku fiha
nnifisha mhijiex biżżejjed biex twassal għal annullament ta’ regolament li
jimponi miżuri antidumping. Huwa wkoll innotat li l-Artikolu 2(7)
tar-Regolament bażiku sadanittant ġie emendat bl-effett li l-Kummissjoni
għandha tagħmel biss determinazzjonijiet tat-TES fir-rigward tal-kumpaniji
inklużi fil-kampjun u li tali determinazzjoni normalment għandha ssir fi żmien
seba’ xhur, iżda fi kwalunkwe każ mhux aktar tard minn tmien xhur, wara l-ftuħ
tal-investigazzjoni[29]. Din l-emenda hija applikabbli għall-investigazzjonijiet ġodda u
pendenti kollha, inkluż din. Id-determinazzjonijiet saru fi żmien tmien xhur
mid-data tal-ftuħ.
(105)   Fid-dawl ta’ dan ta’ hawn fuq,
l-argument marbut mal-ksur tal-iskadenza ta’ tliet xhur qiegħed jiġi miċħud.
1.3.        Talba tal-partijiet
(106)   Parti waħda talbet illi
d-dikjarazzjonijiet tat-Trattament ta’ Ekonomija tas-Suq ("TES")
tal-produtturi fir-RPĊ li ma baqgħux jesportaw lejn l-Unjoni għandhom jiġu
analizzati wkoll. Ġie allegat li dawk il-produtturi waqfu jesportaw lejn
l-Unjoni unikament minħabba d-dazji tal-antidumping fis-seħħ mill-2005.
(107)   F’dan ir-rigward huwa
enfasizzat li s-sejbiet fir-rigward tad-dumping u l-ħsara jirrigwardaw
il-perjodu tal-investigazzjoni tar-rieżami ("PIR") stabbilit skont
l-Artikolu 6(1) tar-Regolament bażiku. Dan ifisser li d-dejta miġbura
mingħand il-produtturi esportaturi bil-għan li jiġi stabbilit valur normali u
l-prezz tal-esportazzjoni wkoll tirrelata biss u strettament ma' dak
il-perjodu. L-analiżi tat-TES isir fil-kuntest tad-determinazzjoni tal-valur
normali tal-produtturi esportaturi fir-RPĊ li mbagħad jiġi mqabbel mal-prezz
tal-esportazzjoni matul l-istess perjodu. Jekk produttur ma esportax il-prodott
konċernat matul il-PIR, l-ebda prezz tal-esportazzjoni ma jista’ jiġi stabbilit
u l-ebda marġni ta’ dumping ma jista’ jiġi kkalkulat. Għalhekk, ma hemmx raġuni
biex jiġi eżaminat it-TES ta' produttur li ma esportax il-prodott konċernat
matul il-PIR. Madankollu, huwa mfakkar li l-produtturi esportaturi kollha
għandhom il-possibbiltà jitolbu “rieżami interim” biex is-sitwazzjoni tagħhom
tiġi riveduta skont l-Artikolu 11.3 tar-Regolament bażiku jew, dawk
il-produtturi esportaturi li ma esportawx il-prodott konċernat matul il-perjodu
tal-investigazzjoni li fuqu kienu bbażati l-miżuri, għandhom il-possibbiltà
jitolbu "rieżami għal esportatur ġdid” skont l-Artikolu 11.4
tal-istess Regolament.
(108)   Barra minn hekk, fit-talba
tagħha, il-parti semmiet ukoll is-Sentenza Brosmann[30] tal-Qorti
tal-Ġustizzja tal-Komunitajiet Ewropej u deher li kienet qed timplika li fuq
dik il-bażi, produtturi fir-RPĊ għandhom jitħallew jissottomettu formola ta’
dikjarazzjoni tat-TES anki jekk dawn ma esportawx il-prodott konċernat lejn
l-Unjoni matul dan il-perjodu ta' investigazzjoni. Ta’ min jinnota li s-sentenza
ma tindirizzax is-sitwazzjoni tad-dikjarazzjonijiet tat-TES minn produtturi
esportaturi li ma esportawx matul il-perjodu tal-investigazzjoni u għalhekk
mhix rilevanti f’dan il-kuntest.
(109)   Għaldaqstant, din it-talba ma
ntlaqatx.
(110)   Kien argumentat ukoll li
l-prezzijiet tal-esportazzjoni għall-kumpaniji mingħajr esportazzjonijiet lejn
l-Unjoni fil-PIR għandhom jiġu ddeterminati fuq il-bażi tal-Artikolu 2(9)
tar-Regolament bażiku, jiġifieri fuq kwalunkwe bażi raġonevoli oħra.
(111)   F’dan ir-rigward ta’ min
jinnota li l-Artikolu 2(9) tar-Regolament bażiku ma jimplikax
pożittivament li għandu jinħadem prezz tal-esportazzjoni għall-produtturi
tal-pajjiż konċernat f'każ li dawn ma esportaw l-ebda kwantità lejn l-Unjoni.
Għall-kuntrarju, l-Artikolu 2(9) tar-Regolament bażiku jirreferi għal
prezz tal-bejgħ mill-ġdid tal-prodott importat bħala bażi biex jinħadem
il-prezz tal-esportazzjoni, u għal aġġustamenti għall-ispejjeż kollha mġarrba
bejn l-importazzjoni u l-bejgħ mill-ġdid, li jimplika li fil-fatt saru
importazzjonijiet lejn l-Unjoni. Il-“kwalunkwe bażi raġonevoli” fl-ewwel
sentenza ta’ din id-dispożizzjoni tirreferi għal każijiet speċifiċi fejn
il-metodoloġiji preċedenti msemmija fiha ma jistgħux jiġu applikati. Dan ma
jnaqqasx mill-fatt li l-Artikolu jimplika li matul il-PIR saru
importazzjonijiet lejn l-Unjoni.
1.4.        Konklużjoni
(112)   Fuq il-bażi ta’ dan ta' hawn
fuq, l-ebda grupp Ċiniż li talab TES ma seta' juri li ssodisfa l-kriterji
stabbiliti fl-Artikolu 2(7)(c) tar-Regolament Bażiku. Għalhekk tqies li
t-TES għandu jiġi miċħud għal dawn il-gruppi kollha.
2.           Trattament Individwali
(113)   Permezz
tar-Regolament (UE) Nru 765/2012[31], li daħal
fis-seħħ fis-6 ta’ Settembru 2012, il-Parlament Ewropew u
l-Kunsill emendaw l-Artikolu 9(5) tar-Regolament bażiku. L-Artikolu 2
tar-Regolament (UE) Nru 765/2012 stipula li l-emenda għandha tapplika biss
għal investigazzjonijiet miftuħa wara d-dħul fis-seħħ tiegħu. Konsegwentement,
billi l-investigazzjoni attwali nfetħet fid-9 ta’ Marzu 2012,
l-emenda ma kinitx tapplika għal din l-investigazzjoni.
(114)   Skont l-Artikolu 2(7)(a)
tar-Regolament bażiku, jiġi stabbilit dazju għall-pajjiż kollu, f'każ li jiġi
stabbilit, gћal dawk il-pajjiżi li jaqgћu taћt l-Artikolu 2(7)
tar-Regolament bażiku, ћlief gћal dawk il-każijiet fejn il-kumpaniji jkunu
kapaċi juru, skont l-Artikolu 9(5) tar-Regolament bażiku, li l-prezzijiet
u l-kwantitajiet tal-esportazzjonijiet tagћhom kif ukoll il-kundizzjonijiet u
t-termini tal-bejgћ huma determinati b’mod ħieles, li r-rati tal-kambju jsiru
skont ir-rati tas-suq, u li kwalunkwe interferenza mill-Istat ma tkunx tali li
tippermetti ċ-ċirkomvenzjoni tal-miżuri jekk l-esportaturi jingћataw rati
differenti ta’ dazju.
(115)   It-tliet
gruppi ta' esportaturi li kooperaw li talbu t-TES talbu wkoll trattament
individwali f’każ li ma jingħatawx TES. Fuq il-bażi tal-informazzjoni
disponibbli, huwa stabbilit li t-tliet gruppi fir-RPĊ jissodisfaw ir-rekwiżiti
kollha għal trattament individwali.
3.           Valur normali
3.1.        Pajjiż analogu
(116)   Skont l-Artikolu 2(7)(a)
tar-Regolament bażiku, il-valur normali gћall-produtturi esportaturi li ma
ngħatawx it-TES, gћandu jiġi stabbilit fuq il-bażi tal-prezzijiet domestiċi jew
tal-valur normali maħdum f’pajjiż analogu.
(117)   Għal dan il-għan, fl-Avviż
tal-ftuħ il-Kummissjoni ssuġġerixxiet il-Messiku, li kien ukoll il-pajjiż
analogu użat fl-investigazzjoni preċedenti fil-każ tal-RPĊ.
(118)   Il-partijiet interessati kollha
ngħataw l-opportunità jikkummentaw dwar l-għażla tal-pajjiż analogu previst.
(119)   Parti waħda argumentat li
l-Messiku ma jirrappreżentax l-aħjar għażla ta’ pajjiż analogu, iżda li
t-Tajwan kien għażla aħjar minħabba l-fatt li t-Tajwan huwa produttur ewlieni
tar-roti, kellu komunalità akbar mar-RPĊ mill-Messiku u li probabbilment
iwassal għal valur normali aktar affidabbli.
(120)   Il-Kummissjoni ppruvat tikseb
kooperazzjoni minn 15-il pajjiż, jiġifieri l-Bangladexx, il-Kanada,
il-Kambodja, l-Indja, l-Indoneżja, il-Malasja, il-Messiku, in-Norveġja,
il-Filippini, is-Sri Lanka, it-Tajwan, it-Tajlandja, it-Tuneżija, it-Turkija u
l-Istati Uniti.
(121)   Il-Kummissjoni rċeviet
tweġibiet għall-kwestjonarju mingħand tliet produtturi tar-roti Messikani biss,
li aċċettaw ukoll verifika tat-tweġibiet tagħhom fuq il-post tagħhom. L-ebda
kumpanija oħra minn l-ebda pajjiż ikkuntattjat ma kkooperat. Dawn it-tliet
produtturi kellhom bejgħ domestiku li jirrappreżenta aktar minn 30% tas-suq
Messikan, li kien stmat li kien ta' madwar 1,7 miljun unità fl-2011. Instab li
aktar minn 14-il produttur u diversi importaturi kienu joperaw f’ambjent
kompetittiv. L-importazzjonijiet tar-roti fl-2011 kienu joriġinaw prinċipalment
mir-RPĊ (aktar minn 60 %) u mit-Tajwan (20 %). Dawn
l-importazzjonijiet jirrappreżentaw xi 5% tas-suq domestiku (sors: rapport
annwali tal-ANAFABI, l-assoċjazzjoni tal-manufatturi tar-roti).
(122)   Il-profil tas-suq tal-Messiku
għall-prodott konċernat, l-għadd ta’ operaturi, il-kompetizzjoni domestika u
l-karatteristiċi tal-proċess tal-produzzjoni kkonfermaw li l-Messiku kien għadu
pajjiż analogu xieraq. Fid-dawl ta’ dan ta' hawn fuq, is-suq Messikan jista’
jitqies bħala rappreżentattiv u kompetittiv. Kien konkluż li l-Messiku kien
pajjiż analogu xieraq.
3.2.        Determinazzjoni tal-valur
normali fil-pajjiż analogu
(123)   Skont l-Artikolu 2(7)(a)
tar-Regolament bażiku, il-valur normali ġie stabbilit fuq il-bażi
tal-informazzjoni verifikata li waslet mingħand il-produttur fil-pajjiż analogu
kif tidher hawn taħt:
(124)   L-investigazzjoni wriet li
l-prodott konċernat kien mibjugħ fi kwantitajiet rappreżentattivi fis-suq domestiku
Messikan.
(125)   Aktar minn hekk, ġie analizzat
jekk jistax jitqies li qed jinbiegħ fil-proċess normali tal-kummerċ skont
l-Artikolu 2(4) tar-Regolament bażiku. Dan sar billi għal kull tip ta’
prodott ġie stabbilit il-proporzjon ta’ bejgħ bi profitt lil konsumaturi
indipendenti fis-suq domestiku matul il-PIR.
(126)   Meta l-volum tal-bejgħ ta’ tip
ta’ prodott, mibjugħ bi prezz tal-bejgħ nett daqs jew iktar mill-ispiża
kalkulata tal-produzzjoni, irrappreżenta aktar minn 80% tal-volum tal-bejgħ
totali ta’ dak it-tip, u fejn il-prezz medju ppeżat ta’ dak it-tip kien daqs
jew iktar mill-ispiża tal-produzzjoni, il-valur normali kien ibbażat fuq
il-prezz domestiku reali. Dan il-prezz ġie kkalkulat bħala l-medja ppeżata
tal-prezzijiet tal-bejgħ domestiku kollu ta’ dan it-tip matul il-PIR,
irrispettivament minn jekk il-bejgħ kienx bi profitt jew le.
(127)   Meta l-volum ta’ bejgħ bi
profitt ta’ tip ta’ prodott irrappreżenta 80% jew inqas tal-volum totali ta’
bejgħ ta’ dan it-tip, jew meta l-prezz medju ppeżat ta’ dan it-tip kien inqas
mill-ispiża tal-produzzjoni, il-valur normali ġie bbażat fuq il-prezz domestiku
reali, kalkulat bħala medja ppeżata ta’ bejgħ bi profitt ta’ dak it-tip biss.
(128)   Barra minn hekk,
l-investigazzjoni ma żvelat l-ebda tip ta’ prodott fejn ma sar l-ebda bejgħ bi
profitt.
4.           Prezz tal-esportazzjoni
(129)   Fil-każijiet kollha fejn
il-prodott konċernat kien esportat lil konsumaturi indipendenti fl-Unjoni,
il-prezz tal-esportazzjoni kien stabbilit skont l-Artikolu 2(8)
tar-Regolament bażiku, jiġifieri fuq il-bażi tal-prezzijiet tal-esportazzjoni
realment imħallsa jew pagabbli.
(130)   F'każijiet fejn il-bejgħ sar
permezz ta' importatur jew negozjant relatat, il-prezzijiet tal-esportazzjoni
nħaddmu skont l-Artikolu 2(9) tar-Regolament bażiku fuq il-bażi
tal-prezzijiet ta' bejgħ mill-ġdid ta' dak l-importatur relatat lill-ewwel
konsumaturi indipendenti fl-Unjoni. Twettqu aġġustamenti għall-ispejjeż kollha
mġarrba bejn l-importazzjoni u l-bejgħ mill-ġdid inkluż il-bejgħ, l-infiq
ġenerali u amministrattivi u l-profitt. Fir-rigward tal-marġini ta' profit,
intuża l-profitt realizzat minn importatur/negozjant mhux relatat tal-prodott
konċernat peress li l-profitt reali tal-importatur/negozjant relatat ma tqiesx
affidabbli minħabba r-relazzjoni bejn il-produttur esportatur u
l-importatur/negozjant relatat.
(131)   Kif
imsemmi fil-premessi (63) u (64) aktar 'il fuq, Giant China rrifjutat li
tipprovdi lis-servizzi tal-Kummissjoni bl-informazzjoni meħtieġa dwar
l-istruttura tal-grupp u informazzjoni essenzjali dwar il-produzzjoni, il-volum
tal-bejgħ u l-prezzijiet tal-esportazzjoni tal-prodott konċernat lejn l-Unjoni
fil-PIR tal-parti tal-kumpanija Jinshan Development and Construction Ltd group
('Jinshan Group') involuta fil-produzzjoni u l-bejgħ tal-prodott konċernat
fir-RPĊ u konsegwentement, l-Artikolu 18(1) tar-Regolament bażiku kien applikat
fir-rigward tal-prezz tal-esportazzjoni.
(132)   Giant China kontestati
l-applikazzjoni tal-Artikolu 18(1) tar-Regolament bażiku kemm fir-rigward
tar-rifjut tal-TES kif ukoll tal-applikazzjoni tal-fatti disponibbli
għall-kalkoli tal-prezz tal-esportazzjoni. Argumenta li l-informazzjoni mitluba
mill-Kummissjoni ma kinitx meħtieġa għall-kalkolu tal-marġini tad-dumping.
F’dan ir-rigward, Giant China argumentat li l-informazzjoni mitluba
mill-Jinshan Group li jinsab fir-RPĊ ma kinitx pertinenti għall-valutazzjoni
tat-TES jew għall-kalkoli tal-prezz tal-esportazzjoni peress li kien relatat
ma’ Giant China u l-kumpaniji relatati magħha ("Giant Group") b'mod
tassew indirett.
(133)   Madankollu, l-investigazzjoni
konfermat li waħda mis-sussidjarji tal-Giant Group, ipproduċiet u esportat
attivament il-prodott konċernat lejn l-Unjoni matul parti mill-PIR, jiġifieri
Shanghai Giant & Phoenix Bicycles Co Ltd (“GP”), kienet relatata, permess ta'
ishma komuni, rabtiet strutturali u l-maniġment mal-Jinshan Group u li dan
il-grupp kien involut fil-produzzjoni u l-bejgħ tal-prodott konċernat.
Fin-nuqqas ta’ tweġiba għall-formola tat-talba tat-TES u għall-kwestjonarju
tal-antidumping mill-parti tal-kumpaniji tal-Jinshan Group li kienu involuti
fil-produzzjoni u l-bejgħ tal-prodott konċernat fir-RPĊ, ma setax jiġi vvalutat
sa liema punt il-produzzjoni u l-bejgħ tal-prodott konċernat tal-Jinshan Group
kellu impatt fuq id-determinazzjoni tal-prezz tal-esportazzjoni fir-rigward
tal-GP u bħala konsegwenza għal Giant bħala grupp sħiħ. Barra minn hekk ma
setax jiġi investigat jekk il-kundizzjonijiet tal-Artikolu 2(7)(c)
tar-Regolament bażiku kinux issodisfati. Fin-nuqqas ta’ kooperazzjoni f’dan
ir-rigward, l-argumenti ta' Giant China kellhom jiġu miċħuda.
(134)   Barra minn hekk, Giant China
argumentat li ma hemmx bżonn li titqies l-informazzjoni dwar il-prezz relatata
ma’ produtturi esportaturi oħra meta jiġi kkalkulat il-marġini individwali ta’
produttur esportatur sakemm Giant Group u Jinshan Group ma jiffurmawx entità
waħda minħabba rabtiet eżistenti finanzjarji, kummerċjali u ta' maniġment.
(135)   L-evidenza fil-fajl tappoġġja
s-sejba li GP u Jinshan Group huma relatati u għandhom rabtiet mill-qrib
fl-ishma, fl-istruttura u ta' maniġment. Fin-nuqqas ta’ informazzjoni kompluta
dwar il-partijiet kollha relatati ma’ GP, b’mod partikolari dwar produtturi
esportaturi tar-roti Ċiniżi li huma sussidjarji ta’ Jinshan Group, huwa
impossibbli li jitwettqu kalkoli sħaħ u affidabbli tal-prezz tal-esportazzjoni
u għalhekk li jiġi stabbiliti marġini individwali għal GP u bħala konsegwenza
għal Giant Group kollu kemm hu.
(136)   Ġie argumentat ukoll li
l-informazzjoni mitluba qiegħdet piż mhux raġonevoli fuq Giant China u li din
għamlet ħilitha kollha fl-investigazzjoni. F’dan ir-rigward għandu jiġi nnotat
li l-ebda evidenza ma ġiet sottomessa, ħlief kummenti għall-iżvelar definittiv,
li turi li Giant China għamlet xi sforzi biex tinġabar l-informazzjoni mitluba
fil-formola tat-talba għat-TES u għall-kwestjonarju tal-antidumping għall-parti
tal-kumpaniji ta' Jinshan Group, involuti fil-produzzjoni u l-bejgħ tal-prodott
konċernat. Matul l-investigazzjoni Giant China argumentat li ma kienx hemm
bżonn tipprovdi l-informazzjoni mitluba iżda ma argumentatx li l-ksib ta' din
l-informazzjoni kien piż mhux raġonevoli. Giant China ressqet evidenza
tal-isforzi allegati biss wara l-iżvelar finali, fi stadju fejn dik
l-informazzjoni ma kinitx verifikabbli. Għalhekk ma setgħetx titqies aktar.
(137)   Giant China argumentat li fi
kwalunkwe każ ma kienx hemm riskju ta’ ċirkomvenzjoni ta’ xi miżuri
tal-antidumping potenzjali billi, pereżempju, il-produzzjoni tiġi spostata bejn
iż-żewġ gruppi għax GP, l-unika rabta bejn iż-żewġ gruppi, waqqfet l-operazzjonijiet
kollha f’Settembru 2011. F’dan ir-rigward, wieħed għandu jinnota li fi tmiem
il-PIR, GP kienet għadha teżisti bħala entità kif konfermat ukoll minn Giant
China. Għaldaqstant, l-attività ta' produzzjoni setgħet terġa’ tibda fi
kwalunkwe mument fil-ġejjieni u l-fatt li GP allegatament waqqfet
l-operazzjonijiet kollha f’Settembru 2011 mhuwiex rilevanti. Barra minn hekk,
Giant China argumentat li r-riskju ta’ ċirkomvenzjoni seta' jiġi indirizzat
b’mod differenti jiġifieri bil-klawżola ta’ monitoraġġ imsemmi fil-premessi
(276) u (277) iktar 'l isfel. F’dan ir-rigward, għandu jiġi nnotat li
l-klawżola ta’ monitoraġġ tapplika biss għal kumpaniji mhux relatati, b’hekk
ir-riskji involuti mhumiex ta’ natura simili u ma setgħux jiġu applikati
l-istess rimedji.
(138)   Barra minn hekk, Giant China
argumentat li kien messu sar l-kontroll fuq il-post fil-bini ta' GP fir-RPĊ
sabiex jiġu kkontrollati l-attivitajiet ta' produzzjoni u bejgħ ta’ GP wara ta’
Settembru 2011. F’dan ir-rigward, għandu jiġi nnutat li ma kienx meqjus
rilevanti jekk GP waqqfietx l-attivitajiet tagħha wara Settembru 2011.
Tabilħaqq, anki jekk dan kien il-każ, GP setgħet reġgħet bdiet il-produzzjoni
tar-roti u l-attivitajiet ta’ bejgħ tagħha f’kwalunkwe ħin u kontroll fuq
il-post ma kienx ser inaqqas dan ir-riskju.
(139)   Barra minn hekk, Giant China
sottomettiet xi evidenza li turi li l-ishma ta' Gaint Group f’GP nbiegħu
fit-30 ta’ Marzu 2013. Madankollu, għandu jiġi nnutat li din
it-tranżazzjoni seħħet wara l-PIR u flimkien mal-istadju avvanzat
tal-investigazzjoni, din l-informazzjoni ma tistax tiġi vverifikata u lanqas
mhi pertinenti fil-qafas ta’ din l-investigazzjoni. F’dan ir-rigward, jekk
Giant titlob rieżami tas-sitwazzjoni tagħha wara l-bejgħ tal-ishma, dan jista’
jiġi kkunsidrat fiż-żmien dovut skont id-dispożizzjonijiet tar-Regolament
bażiku.
(140)   Fl-istess sottomissjoni Giant
China pprovduti kjarifiki oħra għall-valutazzjoni tal-Kummissjoni li
tiġġustifika l-applikazzjoni tal-Artikolu 18(1) tar-Regolament bażiku.
Madankollu, ma kinux tali li jbiddlu l-valutazzjoni inizjali tal-Kummissjoni.
(141)   Għalhekk, is-sejbiet li
jikkonċernaw l-applikazzjoni tal-Artikolu 18(1) tar-Regolament bażiku f’dak li
għandu x’jaqsam ma’ Gaint Group huma kkonfermati.
5.           Paragun
(142)   Il-valur normali u l-prezz
tal-esportazzjoni tqabblu fuq bażi ex-works. Sabiex jiġi żgurat tqabbil ġust
bejn il-valur normali u l-prezz tal-esportazzjoni, saret konċessjoni xierqa
fil-forma ta’ aġġustamenti għad-differenzi li jaffettwaw il-prezzijiet u
l-paragunabbiltà tal-prezzijiet skont l-Artikolu 2(10) tar-Regolament
bażiku. Saru aġġustamenti, fejn kien xieraq, għal taxxi indiretti, skontijiet,
livell ta' kummerċ, trasport, assigurazzjoni, spejjeż tal-maniġġ u anċillari,
ippakkjar, kreditu, imposti u kummissjonijiet bankarji fil-każijiet kollha fejn
instab li kienu raġonevoli, preċiżi u sostnuti b’evidenza.
6.           Marġini ta' dumping
6.1.        Għall-produtturi
esportaturi li kooperaw
(143)   Għat-tliet
kumpaniji li kooperaw, il-marġinijiet tad-dumping ġew stabbiliti billi tqabbel
il-valur normali medju ppeżat stabbilit għall-produtturi Messikani li kooperaw
mal-prezz tal-esportazzjoni medju ppeżat ta' kull kumpanija lejn l-Unjoni, kif
previst fl-Artikolu 2(11) u 2(12) tar-Regolament bażiku.
(144)   Il-marġinijiet tad-dumping,
espressi bћala perċentwali tal-prezz CIF fuq il-fruntiera tal-Unjoni, bid-dazju
mhux imħallas, huma:
             Kumpanija ||             Marġini ta' dumping
             Zhejiang Baoguilai Vehicle Co. Ltd. ||             19.2 %
             Oyama Bicycles (Taicang) Co. Ltd. ||             20.9 %
              Ideal (Dongguan) Bike Co., Ltd. ||             0 %
6.2.        Gћall-produtturi
esportaturi l-oћra kollha
(145)   Jekk wieħed iqis li l-kooperazzjoni mir-RPĊ kienet baxxa ħafna
kif intqal fil-premessi (22) u (24) aktar 'il fuq, is-sejbiet għall-kumpaniji
li kooperaw ma jistgħux jitqiesu rappreżentattivi għall-pajjiż. Għalhekk,
il-marġini tad-dumping għall-pajjiż kollu applikabbli għall-produtturi
esportaturi l-oħra kollha fir-RPĊ ma jistax jiġi revedut.
(146)   Għaldaqstant, il-marġini
tad-dumping għall-pajjiż qiegħda b’dan tiżamm l-istess kif stabbilit
mir-Regolament tal-Kunsill (KE) Nru 1095/2005, jiġifieri 48.5%.
D. DEFINIZZJONI TAL-INDUSTRIJA
TAL-UNJONI
1.           Produzzjoni tal-Unjoni u
industrija tal-Unjoni
(147)   Il-prodott
simili huwa stmat li jiġi mmanifatturat minn madwar 380 produttur magħruf
fl-Unjoni. Barra minn hekk, ippreżentaw ruħhom sitt assoċjazzjonijiet
nazzjonali tal-produtturi tal-Unjoni.
(148)   Intużat l-informazzjoni
disponibbli kollha, inkluża dejta miġbura mill-produtturi tal-Unjoni u
l-assoċjazzjonijiet nazzjonali, kif ukoll l-istatistika tal-produzzjoni
disponibbli għand il-Kummissjoni biex tiġi stabbilita l-produzzjoni totali
fil-Unjoni, li ammontat għal madwar 11-il miljun rota fil-PIR.
(149)   Il-produtturi tal-Unjoni li
jgħoddu għall-produzzjoni totali tal-Unjoni jikkostitwixxu l-industrija
tal-Unjoni skont it-tifsira tal-Artikoli 4(1) u 5(4) tar-Regolament bażiku
u minn hawn 'il quddiem se jissejħu "l-industrija tal-Unjoni".
(150)   Kif indikat hawn fuq, minħabba
l-għadd kbir ta’ produtturi tal-Unjoni li kooperaw intgħażel kampjun ta’ tmien
produtturi mill-Unjoni, li jirrappreżenta madwar 25% tal-produzzjoni u l-bejgħ
totali tal-industrija tal-Unjoni tal-prodott simili fil-PIR. Il-produtturi
kollha fil-kampjun tal-Unjoni kienu jibbenefikaw mill-iskema ta’ eżenzjoni
deskritta fil-premessa (1) aktar 'il fuq.
E. SITWAZZJONI FIS-SUQ TAL-UNJONI
1.           Konsum
tal-Unjoni
(151)   Il-bejgħ
tal-industrija tal-Unjoni ġie vvalutat abbażi tad-dejta miġbura mill-produtturi
fit-tweġibatal-formoli tat-teħid tal-kampjun u d-dejta miġbura mid-diversi
assoċjazzjonijiet tal-produtturi tar-roti fl-Unjoni.
(152)   Il-konsum tal-Unjoni ġie
stabbilit abbażi tal-bejgħ tal-industrija kollha tal-Unjoni fis-suq tal-Unjoni,
kif stmat fil-premessa (151), flimkien mal-importazzjonijiet mill-pajjiżi
kollha, kif rappurtat mill-Eurostat.
(153)   Il-konsum totali tal-Unjoni naqas minn 22 459 062
unità fl-2008 għal 20 116 602 unità fil-PIR, jiġifieri b’10 %
matul il-perjodu kunsidrat. Dan huwa prinċipalment riżultat ta’ tnaqqis ta’
8 % bejn l-2008 u l-2009, filwaqt li wara dan il-konsum baqa’ stabbli u
naqas biss bi ftit fil-PIR (bi 2 %). Fl-2009, is-suq kien partikolarment
influwenzat mill-impatt tal-kriżi ekonomika u baqa' ma rkuprax. Tnaqqis ulterjuri fl-2011 kien prinċipalment ikkawżat mill-fatt li
fil-klima ekonomika attwali l-infiq tal-konsumaturi baqa' kawt.
 Tabella 1
 Konsum
   || 2008 || 2009 || 2010 || 2011
 Volum (unitajiet) ||   ||   ||   ||
 + Importazzjoni totali || 10,017,616 || 8,974,906 || 9,734,143 || 8,840,362
 + Produzzjoni tal-Unjoni mibjugħa fis-suq tal-Unjoni || 12,441,446 || 11,604,072 || 10,946,875 || 11,276,240
 = Konsum || 22,459,062 || 20,578,978 || 20,681,018 || 20,116,602
 Indiċi (2008=100) || 100 || 92 || 92 || 90
 Sors: Eurostat, tweġibiet għall-kwestjonarji
2.           Importazzjonijiet mir-RPĊ
2.1.        Il-volumi ta’ importazzjonijiet
iddampjati u s-sehem tas-suq tar-roti li joriġinaw mir-RPĊ
(154)   Il-volum
ta' importazzjonijiet tal-prodott konċernat li joriġina fir-RPĊ ġie stabbilit
abbażi tal-informazzjoni statistika pprovduta mill-Eurostat. Il-volum tal-importazzjonijiet mir-RPĊ naqas
drastikament bejn l-2008 u l-2009 minn 941 522 unità għal 597 339
unità rispettivament, jiġifieri bi 37 %. Fl-2010 l-importazzjonijiet kienu
qegħdin jiżdiedu, iżda fil-PIR reġgħu naqsu fejn laħqu 581 459 unità.
It-tnaqqis sinifikanti fl-importazzjonijiet Ċiniżi jikkoinċidi mal-kriżi
ekonomika u minn dak iż-żmien baqa' ma rkuprax. Kumplessivament,
l-importazzjonijiet Ċiniżi naqsu bi 38% matul il-perjodu kunsidrat.
(155)   Is-sehem Ċiniż mis-suq għalhekk
naqas minn 4,2 % fl-2008 għal 2,9 % fil-PIR. It-tnaqqis fis-sehem
mis-suq kien parzjalment paċut bit-tnaqqis tal-konsum
fl-Unjoni.
(156)   Madankollu,
għandu jiġi enfasizzat li s-sehem relattivament baxx u li għadu qed jonqos
mis-suq tal-importazzjonijiet Ċiniżi irid jitqies fil-kuntest tas-sejbiet
fl-investigazzjoni ta' kontra ċ-ċirkomvenzjoni parallela fis-seħħ imsemmija
fil-premessi (14) u (15) aktar 'il fuq (ara l-premessi (223) u (224) aktar 'l
isfel).
 Tabella 2
 Importazzjonijiet mir-RPĊ
   || 2008 || 2009 || 2010 || RIP
 Volum ta’ importazzjonijiet mill-pajjiż konċernat (unitajiet) || 941,522 || 597,339 || 627,120 || 581,459
 Indiċi (2008=100) || 100 || 63 || 67 || 62
 Sehem mis-suq tal-importazzjonijiet mill-pajjiż konċernat || 4.2 % || 2.9 % || 3.0 % || 2.9 %
 Sors: Eurostat
3.           Prezzijiet
tal-importazzjonijiet konċernati
3.1.        Evoluzzjoni tal-prezzijiet
(157)   Kif ġie
stabbilit fir-Regolament tal-Kunsill (KE) Nru 1095/2005[32], id-dejta tal-Eurostat setgħet tintuża biss sa ċertu punt biex ikunu
stabbiliti x-xejriet tal-prezz tal-importazzjonijiet iddampjati għall-perjodu
bejn l-2008 u l-PIR għar-raġunijiet li ġejjin:
(158)   Il-prezzijiet tal-importazzjoni
bbażati fuq id-dejta tal-Eurostat ma jikkunsidrawx it-tipi varji tal-prodott u
d-differenzi sostanzjali tal-prezzijiet fost it-tipi varji tal-prodott
konċernat. Il-prezzijiet medji għal kull pajjiż huma influwenzati sewwa
mit-taħlita tal-prodott ta’ kull pajjiż. Barra minn dan, meta jsir tqabbil
mudell b’mudell tal-importazzjonijiet minn esportaturi li kooperaw, jinstab li
jeżistu differenzi sostanzjali fil-prezz li jiddependu fuq il-komponenti
tar-roti anke fl-istess tipi u mudelli tal-istess prodott. Għalhekk,
il-prezzijiet misjuba fl-Eurostat xorta waħda mhumiex konklużivi għall-fini ta’
din l-investigazzjoni. Il-prezzijiet tal-importazzjoni tal-Eurostat għall-RPĊ,
minn hawn 'il quddiem indikati b'indiċi, jistgħu jservu biss ta’ indikatur
tax-xejriet tal-prezzijiet iżda mhumiex utli meta jitqabblu l-prezzijiet
tal-bejgħ bejn diversi pajjiżi u l-Unjoni.
(159)   Skont id-dejta tal-Eurostat,
il-medja ppeżata tal-prezzijiet ta’ importazzjoni, minn issa ‘l quddiem
indikati b'indiċi, mir-RPĊ żdiedet b’mod sinifikanti matul il-perjodu meqjus
kif jidher fit-Tabella 3. Madankollu, mingħajr ma jkun magħruf it-tip ta’ roti
li kienu importati mir-RPĊ u jekk kienx hemm kwalunkwe bidla fit-taħlita
tal-prodott minn sena għall-oħra, ma tista’ ssir l-ebda konklużjoni.
 Tabella 3
 Prezz tal-importazzjonijiet mir-RPĊ
   || 2008 || 2009 || 2010 || RIP
 Prezz tal-Importazzjonijiet mir-RPĊ ||   ||   ||   ||
 Indiċi (2008=100) || 100 || 173 || 217 || 214
 Sors: Eurostat
3.2.        Twaqqigħ tal-prezz
(160)   It-twaqqigħ tal-prezzijiet
tal-produtturi esportaturi li kooperaw li nstabu li qed iwettqu dumping ġie
kkalkulat fuq il-bażi tal-prezz reali verifikat tal-esportazzjoni tagħhom (CIF
fuq il-fruntiera tal-Unjoni), kemm bid-dazju tal-antidumping kif ukoll
mingħajru. Il-prezzijiet rilevanti tal-bejgħ tal-industrija tal-Unjoni kienu
dawk għall-konsumaturi indipendenti fl-Unjoni, aġġustati fejn meħtieġ
għal-livell ex-works. Matul il-PIR, abbażi tat-tipi differenti tal-prodott
definiti fil-kwestjonarju, instab twaqqigħ għal wieħed biss mill-produtturi
esportaturi li ammonta għal 61 % mingħajr id-dazju tal-antidumping u għal
44 % bid-dazju tal-antidumping.
(161)   Minħabba
li l-kooperazzjoni mill-produtturi esportaturi Ċiniżi kienet baxxa ħafna u
s-sejbiet għall-kumpaniji li kkooperaw ma setgħux jitqiesu bħala
rappreżentattivi għall-pajjiż, kif ukoll il-fatt li l-prezz medju tal-Eurostat
ma setax jitqies konklussiv, kien ikkunsidrat li l-livelli ta’ twaqqigħ
fil-prezz kif stabbilit matul l-aħħar rieżami tal-iskadenza mwettaq
mir-Regolament tal-Kunsill (KE) Nru 1095/2005 imsemmi fil-premessa għandu
jitqies bħala referenza meta jiġi stabbilit it-twaqqigħ għall-pajjiż kollu
għar-RPĊ, billi ma kinitx disponibbli informazzjoni affidabbli oħra, jiġifieri
53 % wara t-tnaqqis tad-dazju tal-antidumping u 39 % bid-dazju.
4.           Sitwazzjoni ekonomika
tal-industrija tal-Unjoni
(162)   Kif indikat fil-premessi (8),
(9), u (10) aktar 'il fuq, din l-investigazzjoni analizzat jekk kienx hemm
tibdil fis-sitwazzjoni tal-industrija tal-Unjoni li jiġġustifika l-ħtieġa li
jiġu vvalutati mill-ġdid is-sejbiet tal-ħsara tar-rieżami interim li jemenda.
L-investigazzjoni konfermat li: (i) Minħabba x-xejra globali, il-produzzjoni
tar-roti fl-Unjoni tikkonsisti primarjament f'xogħol intensiv ta' mmuntar ta’
komponenti tar-roti li huma ddisinjati skont l-ispeċifikazzjonijiet
tal-konsumaturi u mixtrija minn postijiet differenti. (ii) Sabiex jitnaqqsu
l-ispejjeż tal-produzzjoni l-investigazzjoni wriet sforz kontinwu
mill-industrija tal-Unjoni li tawtomatizza u tirrazzjonalizza l-proċess
tal-immuntar. Barra minn hekk, xi produtturi tal-Unjoni bbenefikaw minn kost
tax-xogħol relattivament orħos fiċ-Ċentru u l-Lvant tal-Ewropa meta mqabbel
mal-perjodu ta’ investigazzjoni tar-rieżami interim li jemenda. L-istatistika
tal-produzzjoni disponibbli għall-Kummissjoni tikkonferma din ix-xejra. (iii)
L-investigazzjoni konfermat il-preferenza għal-liga tal-aluminju bħala materja
prima, filwaqt li l-azzar baqa' l-materja prima ewlenija għall-mudelli fin-naħa
t'isfel tal-ispettru u għar-roti tat-tfal. Fid-dawl ta’ dawn il-bidliet is-sitwazzjoni
ekonomika tal-industrija tal-Unjoni ġiet eżaminata kif deskritt hawn taħt.
(163)   Skont l-Artikolu 3(5)
tar-Regolament bażiku, il-Kummissjoni eżaminat il-fatturi ekonomiċi u l-indiċi
rilevanti kollha li jaffettwaw l-istat tal-industrija tal-Unjoni.
(164)   Għall-fini tal-analiżi
tal-ħsara, l-indikaturi tal-ħsara ġew stabbiliti kif ġej:
·
indikaturi makroekonomiċi (produzzjoni, kapaċità
ta’ produzzjoni, użu tal-kapaċita, volum ta’ bejgħ, sehem mis-suq, impjiegi,
produttività, tkabbir, daqs tal-marġini tad-dumping u rkupru mill-effetti
tad-dumping tal-passat) ġew ivvalutati fuq il-livell tal-produzzjoni sħiħa
fl-Unjoni għall-produtturi kollha tal-Unjoni, fuq il-bażi tal-informazzjoni
miġbura mill-assoċjazzjonijiet nazzjonali tal-produtturi tal-Unjoni u produtturi
individwali tal-Unjoni. Dawn il-fatturi ġew kontrovverifikati, meta possibbli,
mal-informazzjoni kumplessiva pprovduta mill-istatistika uffiċjali rilevanti.
·
indikaturi mikroekonomiċi (stokkijiet, prezz
tal-bejgћ tal-unità, kost tal-produzzjoni, fluss tal-flus, profitabbiltà,
redditu fuq l-investimenti, kapaċità ta' ġbir ta' kapital, investimenti u pagi)
ġew ivvalutati għall-produtturi tal-Unjoni fil-kampjun fuq il-bażi
tal-informazzjoni li ssottomettew.
Indikaturi makroekonomiċi
(a)
Produzzjoni,
kapaċità tal-produzzjoni u l-użu tal-kapaċità
(165)   Matul il-perjodu kunsidrat,
il-produzzjoni tal-industrija tal-Unjoni naqset
kontinwament u b’pass aktar mgħaġġel mill-konsum tal-Unjoni kif muri aktar 'il
fuq fit-tabella nru 1 fil-premessa (153). Għalhekk, il-produzzjoni
naqset minn 13 541 244 unità fl-2008 għal 11 026 646 unità
fil-PIR, li jirrifletti tnaqqis ta’ 19 %.
 Tabella 4
 Produzzjoni totali tal-Unjoni
   || 2008 || 2009 || 2010 || RIP
 Volum (unitajiet) ||   ||   ||   ||
 Produzzjoni ||  13,541,244 ||  12,778,305 ||  11,682,329 ||  11,026,646
 Indiċi (2008=100) || 100 || 94 || 86 || 81
 Sors: Tweġibiet għall-kwestjonarju, statistika uffiċjali rilevanti
(166)   Il-kapaċità
tal-produzzjoni naqset b’5 % bejn l-2008 u l-PIR, li paċa parzjalment
l-impatt tat-tnaqqis ta’ 19 % tal-produzzjoni fuq ir-rata tal-użu
tal-kapaċità. Din tal-aħħar naqset b’14-il punt perċentwali matul l-istess
perjodu, u laħqet 74 % fil-PIR.
 Tabella 5
 Kapaċità tal-produzzjoni u użu tal-kapaċità
   || 2008 || 2009 || 2010 || RIP
 Volum (unitajiet) ||   ||   ||   ||
 Kapaċità ta’ produzzjoni ||  15,804,000 ||  15,660,000 ||  15,150,000 ||  15,000,000
 Indiċi (2008=100) || 100 || 99 || 96 || 95
 Użu tal-kapaċità || 86 % || 82 % || 77 % || 74 %
 Indiċi (2008=100) || 100 || 95 || 90 || 86
 Sors: Tweġibiet għall-kwestjonarju, statistika uffiċjali rilevanti
(b)
Volum tal-bejgħ
(167)   Kumplessivament, il-volum tal-bejgħ
tal-industrija tal-Unjoni fis-suq tal-Unjoni naqas b’mod simili bħall-konsum
fl-Unjoni, bi tnaqqis ta’ 9 % matul il-perjodu kunsidrat, minn 12,441,446
unità fl-2008 għal 11,276,240 unità fil-PIR. Bejn
l-2009 u l-2010 madankollu, il-bejgħ kompla jonqos filwaqt li l-konsum baqa’
stabbli, u dan ġie rifless fit-telf mis-sehem tas-suq tal-industrija tal-Unjoni
fl-2010 kif jidher hawn taħt fit-Tabella 7 fil-premessa (168) aktar 'l
isfel. Fil-PIR il-volumi tal-bejgħ reġgħu żdiedu imma ma laħqux il-livell
tagħhom tal-2008.
 Tabella 6
 Bejgħ tal-industrija tal-Unjoni fl-Unjoni
   || 2008 || 2009 || 2010 || RIP
 Volum (unitajiet) ||  12,441,446 ||  11,604,072 ||  10,946,875 ||  11,276,240
 Indiċi (2008=100) || 100 || 93 || 88 || 91
 Sors: Tweġibiet għall-kwestjonarju, statistika uffiċjali rilevanti
(c)
Sehem mis-suq
(168)   Is-sehem mis-suq li kellha
l-industrija tal-Unjoni żdied minn 55.4 % fl-2008 għal 56.1 %
fil-PIR, jiġifieri żieda ta’ 0,7 punti perċentwali matul il-PIR. Dan it-titjib
żgħir ta’ 0.7 punti perċentwali matul il-perjodu kunsidrat inkluda tnaqqis
sinifikanti minn 56.4 % fl-2009 għal 52.9 % fl-2010. Iż-żieda kumplessiva tas-sehem mis-suq tal-industrija tal-Unjoni,
fl-isfond ta’ volumi tal-bejgħ li qed jonqsu (ara l-premessa (167) aktar 'il
fuq), tista’ tiġi spjegata mit-tnaqqis kumplessiv fil-konsum (ara l-premessa
(153) aktar 'il fuq).
 Tabella 7
 Sehem mis-suq tal-industrija tal-Unjoni
   || 2008 || 2009 || 2010 || RIP
 Sehem mis-suq tal-Unjoni || 55.4 % || 56.4 % || 52.9 % || 56.1 %
 Indiċi (2008=100) || 100 || 102 || 96 || 101
 Sors: Tweġibiet għall-kwestjonarju, statistika uffiċjali rilevanti
(d)
Impjiegi u produttività
(169)   L-impjiegi
diretti naqsu bi 17 %, minn 14 197 impjegat fl-2008 għal 11 783
matul il-PIR. Dan it-tnaqqis segwa t-tnaqqis fil-volum
tal-produzzjoni.
(170)   Kumplessivament, il-produzzjoni
naqset bi 2% matul il-perjodu kunsidrat. It-tnaqqis fil-produzzjoni bejn l-2008
u l-2009 flimkien mal-impjiegi kostanti matul l-istess perjodu kkawża tnaqqis
fil-produttività bejn l-2008 u l-2009. Dan kien segwit b’żieda fil-produttività
bejn l-2009 u l-2010, li tista’ tiġi spjegata mir-ristrutturar tal-industrija u
l-investimenti fi proċessi tal-produzzjoni aktar effiċjenti matul l-istess
perjodu. Aktar tnaqqis fil-volum tal-produzzjoni fil-PIR flimkien ma’ tnaqqis
inqas sostanzjali fl-impjiegi rriżulta fi tnaqqis ieħor fil-produttività
fil-PIR.
 Tabella 8
 Impjieg u produttività totali tal-Unjoni
   || 2008 || 2009 || 2010 || RIP
 Għadd ta’ impjegati ||  14,197 ||  14,147 ||  12,067 ||  11,783
 Indiċi (2008=100) || 100 || 100 || 85 || 83
 Produttività (unitajiet/sena) || 954 || 903 || 968 || 936
 Indiċi (2008=100) ||  100 || 95 || 102 || 98
 Sors: Tweġibiet għall-kwestjonarju, statistika uffiċjali rilevanti
(e)
Tkabbir
(171)   Matul il-perjodu kunsidrat
il-konsum naqas b’10%. Is-sehem tas-suq tal-industrija tal-Unjoni baqa'
relattivament kostanti (b'żieda żgħira biss, jiġifieri bi +0.7 punti
perċentwali matul il-perjodu kunsidrat kif jidher fil-premessa (168) aktar
'il fuq). It-tnaqqis fis-sehem mis-suq tal-Unjoni jindika li l-produtturi
tal-Unjoni ma kellhom l-opportunità jibbenefikaw mill-ebda tkabbir.
(f)
Daqs tal-marġni tad-dumping
(172)   Id-dumping mir-RPĊ kompla matul
il-PIR kif spjegat fil-premessi (143) sa (145) aktar 'il fuq. Minħabba
l-kapaċità żejda kbira fir-RPĊ (ara l-premessa (203) aktar 'il isfel) u
ċ-ċirkomvenzjoni li ġiet stabbilita (ara l-premessi (223) u (224) aktar 'l
isfel), l-impatt fuq l-industrija tal-Unjoni tal-marġini reali tad-dumping ma
jistax jitqies li hu negliġibbli.
(g)
Irkupru minn dumping fil-passat
(173)   Ġie
analizzat jekk l-industrija tal-Unjoni rkupratx mill-effetti ta’ dumping
fil-passat. Ġie konkluż li l-irkupru mistenni tal-industrija tal-Unjoni
mill-effetti tad-dumping fl-imgħoddi ma seħħx kif jidher, b'mod partikolari,
mill-profittabbiltà persistentement baxxa u t-tnaqqis fl-użu tal-kapaċità.
L-irkupru tal-industrija tal-Unjoni ġie wkoll imfixkel minn prassi ta'
ċirkomvenzjoni li ġew stabbiliti (ara l-premessa (223) u (224) aktar 'l isfel).

Indikaturi mikroekonomiċi
(h)
Stokkijiet
(174)   L-istokkijiet tar-roti
għall-produtturi tal-Unjoni kienu ta’ 517 977 unità sa tmiem il-PIR,
ġeneralment stabbli f'relazzjoni mal-livell tagħhom fl-2008 minkejja tnaqqis
ta' 25% bejn l-2008 u l-2009.
(175)   Xi produtturi tal-Unjoni
kellhom livelli ta' stokkijiet limitati ħafna minħabba li kienu qed ibigħu
l-produzzjoni kollha tagħhom lil kumpaniji relatati fil-grupp rispettiv
tagħhom. Barra minn hekk, instab li l-produtturi tal-Unjoni jipproduċu l-aktar
fuq ordnijiet tal-konsumaturi. L-iżvilupp tal-istokkijiet matul il-perjodu
kunsidrat kien mgħawweġ minn dawn il-fatturi kollha u għalhekk dan l-indikatur
ma jistax jitqies li huwa affidabbli.
 Tabella 9
 Stokkijiet
   || 2008 || 2009 || 2010 || RIP
 Volum (unitajiet) ||   ||   ||   ||
 Stokkijiet tal-għeluq ||  519,832 ||  390,398 ||  522,779 ||  517,977
 Indiċi (2008=100) || 100 || 75 || 101 || 100
 Sors: Tweġibiet għall-kwestjonarju
(i)
Prezzijiet tal-bejgħ u spejjeż
(176)   Il-medja tal-prezz tal-bejgħ
ex-works fl-Unjoni baqgħet stabbli matul il-perjodu kunsidrat minkejja żieda
ta’ 3 % bejn l-2008 u l-2009. Il-prezz tal-bejgħ fil-PIR reġa’ naqas
għal-livell tal-2008.
 Tabella 10
 Prezz tal-bejgћ ta' unità fl-Unjoni
   || 2008 || 2009 || 2010 || RIP
 Prezz tal-bejgħ ta’ unità fl-UE (EUR) || 144 || 149 || 146 || 144
 Indiċi (2008=100) || 100 || 103 || 102 || 100
 Sors: Tweġibiet għall-kwestjonarju
(177)   L-ispejjeż tal-produzzjoni ġew
ikkalkolati abbażi tal-medja ppeżata tat-tipi kollha tal-prodott simili prodott
mill-produtturi fl-Unjoni. Il-kost tal-produzzjoni żdiedet ftit bi 2 %
matul il-perjodu meqjus kif jidher fit-Tabella 11 iktar 'l isfel.
 Tabella 11
 Spiża tal-produzzjoni ta’ unità
   || 2008 || 2009 || 2010 || RIP
 Spiża tal-produzzjoni ta’ unità (EUR kull unità) || 141 || 147 || 146 || 145
 Indiċi (2008=100) || 100 || 104 || 103 || 102
 Sors: Tweġibiet għall-kwestjonarju
(j)
Profittabbiltà
(178)   Il-livelli
ta’ profittabbiltà kienu stabbiliti fuq il-bażi tal-bejgħ lil konsumaturi mhux
relatati. L-industrija tal-Unjoni kienet kważi f'sitwazzjoni ta’ punt ta'
ekwilibriju bejn l-2010 u l-PIR. Kumplessivament, il-profitabbiltà ddeterjorat
matul il-perjodu kkunsidrat, u wriet tnaqqis minn 1.9 % fl-2008 għal -0.1 %
fil-PIR.
 Tabella 12
 Profittabbiltà
   || 2008 || 2009 || 2010 || RIP
 Profittabbiltà tal-bejgħ fl-Unjoni || 1.9 % || 1.6 % || 0.3 % || -0.1 %
 Indiċi (2008=100) || 100 || 100 || 98 || 98
 Sors: Tweġibiet għall-kwestjonarju
(k)
Investimenti u redditu fuq l-investiment
(179)   L-investimenti żdiedu b’mod
sinifikanti b’16 % matul il-perjodu kunsidrat, minn EUR 7,952,150
fl-2008 għal EUR 9,263,184 matul il-PIR. Dan jirrifletti l-isforzi
kontinwi tal-industrija tal-Unjoni biex iżżid l-effiċjenza tal-proċess
tal-produzzjoni u tibqa’ kompetittiva.
(180)   Ir-redditu fuq l-investiment
segwa xejra simili bħal dik tal-profitabbiltà. Fl-2008 ir-redditu
mill-investiment kien pożittiv (14 %) iżda naqas għal -1 % matul
il-PIR.
 Tabella 13
 Investimenti u Redditu mill-Investiment
   || 2008 || 2009 || 2010 || RIP
 Investimenti (EUR 000) ||  7,952,150 ||  9,421,745 ||  19,288,284 ||  9,263,184
 Indiċi (2008=100) || 100 || 118 || 243 || 116
 Redditu mill-investiment || 14 % || 11 % || 2 % || -1 %
 Sors: Tweġibiet għall-kwestjonarju
(l)
Fluss tal-flus u l-kapaċità ta’ ġbir ta’
kapital
(181)   Il-fluss tal-flus segwa żvilupp
simili bħall-profitabbiltà iżda baqa’ pożittiv matul il-perjodu kunsidrat.
Jinsab espress fit-Tabella 14 aktar 'l isfel bħala perċentwali
tal-fatturat.
(182)   Il-produtturi tal-Unjoni li
kienu parti minn gruppi ikbar biss ma rrappurtaw l-ebda problemi partikolari
biex jiġbru kapital. Il-produtturi tal-Unjoni li ma kinux parti minn gruppi
ikbar irrapportaw pressjoni akbar fuq is-sitwazzjoni tal-flus tagħhom marbuta
mal-profittabbiltà baxxa u d-deterjorament tat-termini kummerċjali kemm
tal-fornituri kif ukoll tal-konsumaturi. Il-kapaċità li jinġabar kapital kienet
kompromessa aktar mir-riluttanza tal-banek li jiffinanzjaw is-suq tar-roti
fil-klima ekonomika attwali.
 Tabella 14
 Fluss tal-flus
   || 2008 || 2009 || 2010 || RIP
 Fluss tal-flus || 3.2 % || 3.1 % || 1.8 % || 1.3 %
 Indiċi (2008=100) || 100 || 97 || 99 || 98
 Sors: Tweġibiet għall-kwestjonarju
(m)
Pagi
(183)   Matul
il-perjodu kunsidrat, l-ispiża tal-pagi għal kull impjegat baqgħet ġeneralment stabbli, b'żieda biss fl-2009. Dan huwa dovut
l-aktar għall-impatt tat-tnaqqis tal-persunal mill-bilanċ tas-salarji
tal-kumpaniji filwaqt li żammew l-impjegati mħarrġa biex iżommu l-effiċjenza u
l-kwalità.
 Tabella 15
 Pagi
   || 2008 || 2009 || 2010 || RIP
 Spiża tal-pagi għal kull impjegat (f'EUR) || 15,747 || 17,393 || 17,383 || 16,581
 Indiċi (2008=100) || 100 || 110 || 110 || 105
 Sors: Tweġibiet għall-kwestjonarju
5.           Konklużjoni dwar il-ħsara
(184)   Minkejja
l-miżuri fis-seħħ, il-maġġoranza tal-indikaturi tal-ħsara relatati
mal-prestazzjoni tal-industrija tal-Unjoni marru għall-agħar matul il-perjodu
kunsidrat. B’mod partikolari, l-indikaturi makroekonomiċi bħall-volumi tal-produzzjoni
(-19 %), il-kapaċità ta’ produzzjoni (-5 %), ir-rata tal-użu
tal-kapaċità (-14 %) u l-impjiegi (-17 %) naqsu konsiderevolment.
Barra minn hekk, l-indikaturi mikroekonomiċi relatati mal-profitt naqsu matul
il-perjodu kunsidrat, b’profittabbiltà ta’ -0.1% fil-PIR.
(185)   Dan ta' hawn fuq juri li
l-industrija tal-Unjoni baqgħet f’sitwazzjoni fraġli, bi profitti dejjem jonqsu
u qrib sitwazzjoni ta' punt ta' ekwilibriju fl-2010 u l-PIR. Barra minn hekk,
kwalunkwe possibbiltà ta’ aktar tkabbir u profitti ġiet mhedda mill-pressjoni
tal-importazzjonijiet iddampjati mir-RPĊ u minn importazzjonijiet ta'
ċirkomvenzjoni (ara l-premessi (223) u (224) aktar 'l isfel).
(186)   Minkejja dan, l-industrija
tal-Unjoni rnexxielha żżomm u saħansitra żżid kemxejn is-sehem tagħha fis-suq
f’suq li qiegħed jiċkien. Iż-żieda fl-investimenti matul il-perjodu
kunsidrat (+16 %) turi l-isforzi tal-industrija tal-Unjoni biex tibqa’
kompetittiva. Dan flimkien mal-aħħar innovazzjonijiet tal-industrija tal-Unjoni
deskritti fil-premessa (248) aktar 'l isfel juri l-vitalità sottostanti u
l-vijabbiltà ekonomika tagħha.
(187)   Fuq din
il-bażi, huwa konkluż li l-industrija tal-Unjoni kompliet iġġarrab ħsara
materjali skont it-tifsira tal-Artikolu 3 tar-Regolament bażiku u baqgħet
f’sitwazzjoni vulnerabbli.
(188)   Wara l-iżvelar, xi partijiet
argumentaw, billi semmew il-każ tal-Preserved Mandarins[33], li
l-Kummissjoni kienet obbligata tieħu passi biex tirrimedja n-nuqqas ta’ ċerta
informazzjoni minħabba n-nuqqas ta’ kooperazzjoni mill-produtturi esportaturi
Ċiniżi u meta naqset milli tagħmel hekk il-Kummissjoni kisret l-obbligi
proċedurali tagħha skont ir-Regolament bażiku. Aktar minn hekk il-partijiet
issuġġerew li tintuża l-istatistika Ċiniża tal-esportazzjoni, li tikkategorizza
it-tipi ewlenien ta' roti esportati lejn is-suq tal-UE mhux bħall-Eurostat, jew
biex l-awtoritajiet dogonali nazzjonali tal-ikbar Stati Membri importaturi
skont l-Artikolu 6(3) jew (4) tar-Regolament bażiku jintalbu jwettqu
analiżi tat-tipi differenti importati mir-RPĊ.
(189)   Kif imsemmi fil-premessi (19) u
(20) iktar 'il fuq il-Kummissjoni nnotifikat uffiċjalment lill-produtturi
esportaturi magħrufa fir-RPĊ, lill-assoċjazzjoni tal-produtturi Ċiniżi u
lir-rappreżentanti tal-pajjiż konċernat dwar il-ftuħ tal-investigazzjoni.
Il-Kummissjoni kkuntattjat madwar 70 kumpanija Ċiniża li s-servizzi
tal-Kummissjoni kienu diġà jafu bihom mill-investigazzjoni preċedenti u fi
stadju aktar tard, meta bdiet l-investigazzjoni kontra s-sussidji msemmija
fil-premessa (16) aktar 'il fuq, il-Kummissjoni identifikat madwar 300
produttur esportatur Ċiniżi addizzjonali li wkoll ġew ikkuntattjati fil-kuntest
ta’ dan ir-rieżami interim. Barra minn hekk, ir-rappreżentanti tal-pajjiż
konċernat kienu nnotifikati waqt il-ftuħ tal-investigazzjoni li fil-każ li ma
jkunx hemm kooperazzjoni suffiċjenti min-naħa tal-produtturi esportaturi,
il-Kummissjoni tista’ tibbaża s-sejbiet tagħha fuq il-fatti disponibbli, skont
l-Artikolu 18 tar-Regolament bażiku. Kien enfasizzat li sejba bbażata fuq
il-fatti disponibbli tista’ tkun inqas vantaġġjuża għall-parti konċernata.
(190)   Fil-kawża tal-Preserved
Mandarins l-element analizzat mill-Qorti kien il-grad tal-isforzi li
l-Kummissjoni għandha tagħmel biex tikseb informazzjoni pertinenti dwar
il-kalkolu tal-valur normali bbażat fuq il-prezz jew il-valur maħdum
mill-produtturi domestiċi f’pajjiż terz b’ekonomija tas-suq billi tfittex
kooperazzjoni minn swieq potenzjalment analogi identifikati.
(191)   Fl-investigazzjoni attwali,
in-nuqqas ta’ informazzjoni huwa minħabba n-nuqqas ta’ kooperazzjoni estensiva
mill-partijiet li huma realment soġġetti għall-investigazzjoni. Kif imsemmi
fil-premessa 186 aktar 'il fuq il-partijiet ġew ripetutament mistiedna
jikkooperaw imma ma għamlux hekk. Għalhekk, bil-kontra tal-kawża tal-Preserved
Mandarins il-Kummissjoni b’mod attiv u ripetutament fittxet kooperazzjoni
mingħand il-partijiet konċernati. Il-parallel bejn il-kawża tal-Preserved
Mandarins u l-investigazzjoni attwali għalhekk mhuwiex sostanzjat.
(192)   Il-Kummissjoni vvalutat l-utilità
tas-sorsi l-oħra, inkluża l-istatistika tal-esportazzjoni Ċiniża. Ġie konkluż
li sorsi alternattivi ma kinux xieraq għal din l-investigazzjoni minħabba
l-fatt li l-livell ta’ dettalji ma kienx biżżejjed biex jippermettu kalkoli ta’
marġinijiet ġodda. Barra minn hekk, l-istatistika Ċiniża kienet ukoll
inkumpatibbli mal-istatistika tal-Eurostat u kienet turi, pereżempju livell ta'
importazzjonijiet sinifikattivament ogħla minn dak rapportat fl-Eurostat.
Is-sorsi alternattivi proposti għalhekk ma setgħux jintużaw. Xi partijiet issuġġerew ukoll
li l-Kummissjoni tfittex kooperazzjoni mingħand l-awtoritajiet doganali
nazzjonali tal-akbar Stati Membri biex twettaq analiżi tal-kategoriji
differenti tal-prodott importati mir-RPĊ. Bi tweġiba għal dan l-argument, huwa
meqjus li apparti l-impossibbiltà prattika, anki jekk kieku din id-dejta
nġabret, ma setgħetx tissupplimenta l-laguna fl-informazzjoni kkawżata
min-nuqqas ta’ kooperazzjoni. Dan għaliex, b’mod partikolari, il-livell
tal-analiżi meħtieġ ma setax jiġi sempliċiment ibbażat fuq il-fatturi, li ma
fihomx deskrizzjoni tat-tip ta’ prodott fil-livell ta’ dettall neċessarju
għall-komparabbiltà sinifikanti tat-tip ta’ prodott.
(193)   Bosta
partijiet argumentaw ukoll li l-Kummissjoni ma għamlitx analiżi tat-taħlita
tal-prodott tal-importazzjonijiet mir-RPĊ, sabiex tagħmel paragun ġust
tal-importazzjonijiet ma’ roti prodotti fl-Unjoni għall-finijiet li jsir
paragun oġġettiv u ġust fid-determinazzjoni tagħha tal-ħsara tat-twaqqigħ
tal-prezz. Barra dan il-partijiet argumentaw li l-Kummissjoni semmiet iċ-ċifra
tat-twaqqigħ tal-prezz determinata fl-investigazzjoni preċedenti msemmija
fil-Premessa (5) aktar 'il fuq li kienet ġiet ikkalkulata b’referenza
għall-prezzijiet medji mill-Eurostat, mingħajr ma kienet magħrufa l-kompożizzjoni
reali tal-importazzjonijiet. Barra minn hekk kien argumentat li l-Kummissjoni
ma għamlitx sforz biex tiddetermina jekk il-prodotti importati kinux fil-fatt
komparabbli mar-roti prodott fl-Unjoni u, għalhekk, l-analiżi tat-twaqqigħ
tal-prezz tal-Kummissjoni fir-rigward tal-produtturi li ma kooperawx hija
difettuża. Għal dawn ir-raġunijiet, il-partijiet argumentaw li irid ukoll jiġi
konkluż li l-Kummissjoni naqset milli tagħmel valutazzjoni oġġettiva u
spjegazzjoni adegwata dwar id-determinazzjoni tagħha li l-industrija tal-Unjoni
għadha tbati ħsara materjali.
(194)   F’dan
ir-rigward, ta’ min jinnota li kif imsemmi fil-premessa (160) aktar 'il fuq li
t-twaqqigħ tal-prezzijiet tal-produtturi esportaturi li kooperaw li nstabu li
qed iwettqu d-dumping ġie kkalkulat fuq il-bażi tal-prezz tal-esportazzjoni
reali verifikat tagħhom (CIF fuq il-fruntiera tal-Unjoni), kemm bid-dazju
tal-antidumping, kif ukoll mingħajru, meta wieħed iqis it-taħlita tal-prodott
tal-esportazzjonijiet tagħhom matul il-PIR. Madankollu, peress li l-produtturi
esportaturi Ċiniżi li kooperaw kienu ftit wisq u, konsegwentement, is-sejbiet
tal-produtturi esportaturi Ċiniżi li koperaw ma setgħux jitqiesu
rappreżentattivi tar-RPĊ kollha kif imsemmi fil-premessa (145) aktar 'il fuq,
il-livelli tat-twaqqigħ tal-prezz kif stabbiliti fir-rieżami interim li temenda
imsemmi fil-premessa (3) aktar 'il fuq ma setgħux jiġi mmodifikati.
(195)   Fid-dawl tan-nuqqas estensiv
ta’ kooperazzjoni l-Kummissjoni kellha tiddependi fuq il-fatti disponibbli għad-determinazzjoni
tad-dumping, it-twaqqigħ tal-prezzijiet u l-livelli tal-eliminazzjoni tal-ħsara
għall-pajjiż kollu. F’dan il-kuntest il-Kummissjoni qieset sorsi alternattivi
ta’ informazzjoni li għar-raġunijiet imsemmija fil-premessi (192) sa (194) aktar
'il fuq ma setgħux jintużaw. Għalhekk, fin-nuqqas ta’ sejbiet li
jikkontradixxu, id-dumping, it-twaqqigħ tal-prezzijiet, u l-livelli ta’
eliminazzjoni tal-ħsara għall-pajjiż kollu stabbiliti fir-rieżami interim li
jemenda msemmi fil-premessa (3) aktar 'il fuq ġew meħuda bħala referenza
għall-fini ta’ din l-investigazzjoni. Għalhekk, fin-nuqqas ta' sejbiet
kontradittorji, il-livelli tad-dumping għall-pajjiż kollu, it-twaqqiegħ
tal-prezzijiet u l-eliminazzjoni tal-ħsara stabbiliti fir-rieżami interim li jamenda
msemmi fil-premessa (3) aktar 'il fuq ittieħdu bħala referenza għall-fini ta'
din l-investigazzjoni.
(196)   Huwa kkonfermat li
għall-kuntrarju tal-argument tal-partijiet il-livelli ta' referenza użati kienu
dawk stabbiliti matul ir-rieażmi tal-iskadenza mwettaq bir-Regolament
tal-Kunsill (KE) Nru 1095/2005 imsemmi fil-premessa (3) aktar 'il fuq u
mhux dawk stabbiliti fir-rieżami tal-iskadenza mwettaq mir-Regolament ta'
Implimentazzjoni (UE) Nru 990/2011 imsemmi fil-premessa (5) aktar 'il fuq.

(197)   Barra minn hekk, kien
argumentat li l-Kummissjoni naqset milli tanalizza l-iżbalji doganali
nazzjonali preteżi li jimpedixxu paragun ġust tal-prezzijiet tal-importazzjoni
Ċiniżi. Huwa mfakkar li l-ebda paragun tal-prezz sinifikanti ma seta’ jitwettaq
fl-investigazzjoni attwali minħabba n-nuqqas estensiv ta’ kooperazzjoni,
għalhekk, taħt dawn iċ-ċirkostanzi, l-argument tqies irrilevanti.
F. NATURA DEWWIEMA TA’ ĊIRKUSTANZI
MIBDULA U PROBABBILTÀ TA’ KONTINWAZZJONI TA’ DUMPING U ĦSARA
1.           Dumping
(198)   Skont l-Artikolu 11(3)
tar-Regolament bażiku, kien analizzat jekk iċ-ċirkostanzi rigward id-dumping u
l-ħsara nbiddlux sinifikattivament, u jekk din il-bidla jistax raġonevolment
jingħadd li hija ta’ natura dewwiema.
(199)   It-tliet produtturi esportaturi
Ċiniżi li kooperaw ġew soġġetti għar-rata ta’ dazju reżidwu fl-investigazzjoni
preċedenti filwaqt li fl-investigazzjoni attwali ġew ikkalkulati rati ta’ dazju
individwali għalihom. Kif imsemmi aktar 'il fuq fil-premessi (113) u
(115), it-tliet produtturi esportaturi fir-RPĊ issodisfaw ir-rekwiżiti kollha
għal trattament individwali. Ma kien hemm l-ebda informazzjoni fil-fajl li turi
li s-sitwazzjoni tal-produtturi esportaturi li kooperaw konċernati tista’
tinbidel fil-futur prevedibbli.
(200)   Barra minn hekk, l-investigazzjoni
wriet li s-sistema Ċiniża tal-kwoti tal-esportazzjoni applikabbli matul
ir-rieżami interim li jemenda ġiet abolita mill-Gvern tar-RPĊ u x’aktarx mhux
se tiġi riinstallata, b’mod partikolari wkoll minħabba li l-politiki tal-gvern
għas-settur tar-roti huma orjentati lejn l-esportazzjoni kif indirizzati aktar
'l isfel fil-premessa (203). Barra minn hekk, l-investigazzjoni ma żvelat
l-ebda evidenza li l-imġiba tal-prezz tal-esportazzjoni ta’ dawn it-tliet
kumpaniji se tinbidel b’mod sinifikanti fil-futur prevedibbli.
(201)   Għalhekk, huwa meqjus li
ċ-ċirkostanzi mibdula li wasslu għall-marġinijiet tad-dumping ikkalkolati
għat-tliet produtturi esportaturi Ċiniżi li kooperaw huma ta’ natura dewwiema.
(202)   Rigward id-dazju għall-pajjiż
kollu għar-RPĊ, l-investigazzjoni ma żvelat l-ebda ċirkostanza mibdula u huwa
propost li jinżamm l-istess livell ta’ dazju kif stabbilit matul ir-rieżami
interim li jemenda.
(203)   Ġie
eżaminat ukoll jekk it-tkomplija tal-impożizzjoni tal-miżura għadhiex aktar
meħtieġa biex jiġi paċut id-dumping. Skont l-Assoċjazzjoni Ċiniża tar-Roti,
il-produzzjoni totali ta’ roti mill-RPĊ laħqet it-83.45 miljun unità fl-2011,
żieda ta’ 2.3 % meta mqabbel mal-2010. Barra minn hekk, l-industrija
tar-roti Ċiniża baqgħet orjentata lejn l-esportazzjoni. Għalhekk fl-2011,
ir-RPĊ esportat 55.72 miljun rota jew 67 % tal-produzzjoni totali, tnaqqis
ta’ 4.2 % mill-2010. Il-bejgħ domestiku kien madwar 23.73 miljun unità
fl-2011. L-aktar reġjun importanti ta' produzzjoni fir-RPĊ huwa Tianjin li
produċa madwar nofs il-produzzjoni totali fl-2011. Skont il-Pjan
tal-Muniċipju ta' Tianjin għall-Iżvilupp tal-Industrija tat-Tessuti u
l-Industrija Leġġera għat-12-il pjan ta' ħames snin, f’din iż-żona qed jiġu
żviluppati oqsma industrijali ġodda speċjalizzati fil-produzzjoni tar-roti.
Minn dan isegwi li sal-2015 il-kapaċità tal-produzzjoni tar-roti fiż-żona ta'
Tianjin hija stmata li tlaħħaq il-55 miljun rota, żieda ta’ 44 % meta
mqabbla mal-2011 filwaqt li madwar nofs il-produzzjoni se tkun għall-esportazzjoni
(iżjed mill-konsum totali ta' roti fl-Unjoni fil-PIR).

(204)   Barra minn hekk, it-tliet
kumpaniji li kooperaw irrappurtaw rata ta’ użu tal-kapaċità ta' bejn 72 %
u 81 % matul il-PIR. Permezz tal-estrapolazzjoni, nistgħu nistmaw kapaċità
żejda tal-industrija Ċiniża ta’ aktar minn 25 miljun rota, li hija aktar
mid-doppju tal-produzzjoni totali tal-industrija tal-Unjoni matul il-PIR u
24 % ogħla mill-konsum totali tal-Unjoni. Barra minn hekk, minħabba li
l-produzzjoni tar-roti tirrikjedi ħafna ħaddiema, jidher li minħabba forza
tax-xogħol sinifikattivament irħisa disponibbli fir-RPĊ, il-produtturi Ċiniżi
huma kapaċi jibnu kapaċità ġdida pjuttost malajr.
(205)   Barra minn hekk, f’termini ta’
volum, is-suq tal-Unjoni huwa t-tieni l-akbar fid-dinja, wara s-suq Ċiniż u dan
jagħmel lill-Unjoni attraenti ħafna f’termini ta’ potenzjal ta' domanda.
(206)   Is-sejbiet fl-investigazzjoni
ta' kontra ċ-ċirkomvenzjoni (ara l-premessa (14)(14) aktar 'il fuq)
tikkonferma li s-suq tal-Unjoni għadu suq attraenti għall-produtturi esportaturi
Ċiniżi u li fin-nuqqas ta’ miżuri x’aktarx li jerġgħu jimmiraw volumi
sinifikanti lejn l-Unjoni.
(207)   Barra minn hekk, swieq
tal-esportazzjoni importanti potenzjali oħra għar-RPĊ għandhom fis-seħħ miżuri
tal-antidumping (il-Kanada[34])
li qed inaqqsu l-potenzjal tas-swieq ta’ pajjiżi terzi disponibbli
għall-esportazzjonijiet Ċiniżi mingħajr dazji.
(208)   Huwa mfakkar li fl-imgħoddi
l-Istati Uniti kellhom produzzjoni domestika tar-roti u kellhom dazji
tal-antidumping fis-seħħ kontra l-RPĊ. Madankollu, wara li d-dazji
tal-antidumping ġew revokati fl-aħħar tad-disgħinijiet (90s), fis-suq
tal-Istati Uniti daħlu importazzjonijiet Ċiniżi b’mod massiv. Il-produzzjoni
domestika kważi spiċċat għal kollox fis-snin ta’ wara. Fl-2011 ġie stmat li
99 % tar-roti mibjugħa fl-Istati Uniti kienu importati; 93 % mir-RPĊ
u 6 % mit-Tajwan. Il-produzzjoni domestika tar-roti fl-Istati Uniti hija
stmata għal madwar 56 000 unità fis-sena b’konsum annwali ta’ madwar 16-il
miljun rota. Is-suq totali tar-roti tal-Istati Uniti (inkluż il-bejgħ
tal-komponenti u l-aċċessorji relatati) kien ivvalutat għal USD 6 biljun
fl-2011.
(209)   Bħala konklużjoni, l-industrija
Ċiniża tar-roti hija orjentata lejn l-esportazzjoni bi preċedent ta' mġiba
inġusta fl-ipprezzar f’diversi swieq madwar id-dinja. Barra minn hekk,
is-sejbiet fl-investigazzjoni ta' kontra ċ-ċirkomvenzjoni konfermaw li
l-interess tal-esportaturi Ċiniżi fis-suq tal-Unjoni kompla. Barra minn hekk,
din l-imġiba tissuġġerixxi li jekk il-miżuri jiġu revokati, is-suq tal-Unjoni
wisq probabbli jkunu fil-mira ta' importazzjonijiet Ċiniżi bi prezz baxx
bil-ħsieb li jiddominaw is-suq domestiku. Għalhekk jista’ jiġi konkluż li
t-tkomplija tal-impożizzjoni tal-miżuri għadha meħtieġa biex tpaċi d-dumping.
(210)   Wara l-iżvelar kien argumentat
li l-analiżi injorat il-fatt li t-tkabbir fil-produzzjoni fir-RPĊ qed jiġi
ristrett mid-disponibbiltà ta' ħaddiema u li r-RPĊ qed titlef il-vantaġġ
fil-kost lavorattiv tagħha minħabba pajjiżi sud-Asjatiċi oħra li joperaw taħt
ftehimiet kummerċjali preferenzjali. Fid-dawl tan-nuqqas ta’ kooperazzjoni
l-argument ma kienx verifikabbli u għalhekk twarrab.
2.           Ħsara
(211)   F’dak
li għandu x’jaqsam mar-raġunijiet għal ftuħ tar-rieżami interim ex officio,
l-investigazzjoni eżaminat dawn il-bidliet fl-istruttura tal-industrija
tar-roti tal-UE: (i) bidla minn ċiklu komplut ta' produzzjoni għal
operazzjonijiet ta' mmuntar (parzjali) bl-użu ta' komponenti importati; (ii)
bidla fil-livell tal-ispejjeż minħabba t-tkabbir u r-rilokazzjoni u t-twaqqif
ta’ faċilitajiet ġodda tal-produzzjoni fiċ-Ċentru u l-Lvant tal-Ewropa; (iii)
żieda fil-bidla fl-użu ta’ materja prima minn azzar għal liga b'segwitu
tax-xejriet tal-konsumaturi. Bħala riżultat tas-sejbiet spjegati
fil-premessa (162) hawn fuq, l-iżviluppi kollha msemmija aktar 'il fuq
għadhom għaddejjin u huma ta’ natura globali u għalhekk mhuwiex probabbli li
jinbidlu fil-futur prevedibbli.
(212)   Rigward il-valutazzjoni
tal-probabbiltà tal-kontinwazzjoni tal-ħsara, minħabba s-sitwazzjoni diġà
fraġli tal-industrija tal-Unjoni, deskritta fil-premessi (184) sa (187),
huwa wkoll probabbli li l-produtturi tal-Unjoni mhux se jkunu kapaċi jirreżistu
għall-pressjoni ulterjuri tal-prezzijiet li tkun eżerċitata
mill-importazzjonijiet iddampjati Ċiniżi u bħala konsegwenza se jkunu sfurzati
joħorġu fis-suq tal-Unjoni bil-konsegwenza ta’ telf ta’ impjieg u investimenti,
teknoloġija u kompetenzi (ara l-premessi (247) u (248) aktar 'l isfel).
Għalhekk jista’ jiġi konkluż li f’dan il-każ hemm probabbiltà li l-ħsara
tkompli jekk jiġu revokati l-miżuri.
Kummenti mill-partijiet
(213)   Xi partijiet argumentaw li
l-industrija tal-Unjoni mhijiex qiegħda ġġarrab ħsara materjali peress li
l-informazzjoni disponibbli għall-pubbliku tissuġġerixxi li s-sitwazzjoni
finanzjarja tagħha hija tajba. Għandu jiġi nnutat li s-sitwazzjoni finanzjarja
tal-industrija tal-Unjoni hija vvalutata fuq il-bażi tal-informazzjoni miġbura
u vverifikata matul l-investigazzjoni minn kampjun rappreżentattiv ta'
produtturi tal-Unjoni. Din il-valutazzjoni ma tistax tiġi ssostitwita
b'informazzjoni disponibbli għall-pubbliku relatata ma’ xi produtturi
tal-Unjoni anki jekk il-valur tal-produzzjoni u l-bejgħ tagħhom allegatament
huwa kbir. Għalhekk, is-sejbiet tal-investigazzjoni analizzati
fil-premessi (162) sa (187) aktar 'il fuq jikkontradixxu l-informazzjoni
sottomessa minn dawn il-partijiet. Għalhekk, l-argumenti tagħhom tqiesu li
kienu bla fundament.
(214)   Kien argumentat ukoll li
l-kontinwazzjoni tal-miżuri tal-antidumping kontra r-RPĊ tkun diskriminatorja
peress li importazzjonijiet minn pajjiżi terzi oħra li allegatament huma
ddampjati u jikkawżaw ħsara, b’mod partikolari mis-Sri Lanka, mhux qed
jittieħdu miżuri tal-antidumping kontrihom. Bħala riżultat tal-investigazzjoni
kontra ċ-ċirkomvenzjoni, il-miżuri tal-antidumping ġew estiżi għal
importazzjonijiet ta’ roti, fost l-oħrajn mis-Sri Lanka. Barra minn hekk, ma
tressqet l-ebda evidenza li turi li l-produtturi ġenwini fil-pajjiż konċernat
kienu qed jiddampjaw. Għalhekk, l-argument mill-parti tqies bħala wieħed bla
bażi u ma ġiex aċċettat.
G. KAWŻALITÀ
1.           Introduzzjoni
(215)   Skont l-Artikolu 3(6) u
(7) tar-Regolament bażiku, ġie eżaminat jekk il-ħsara materjali mġarrba
mill-industrija tal-Komunità kinitx ikkawżata mill-importazzjonijiet iddampjati
konċernati. Fatturi magħrufin oħra minn barra l-importazzjonijiet iddampjati,
li setgħu fl-istess ħin għamlu ħsara lill-industrija tal-Unjoni, ġew eżaminati
wkoll biex ikun żgurat li l-ħsara possibbli kkawżata minn dawn il-fatturi ma
tiġix attribwita lill-importazzjonijiet iddampjati. B’mod partikolari ġew
analizzati r-riżultati tal-investigazzjoni kontra ċ-ċirkomvenzjoni.
2.           Effett
tal-importazzjonijiet iddampjati Ċiniżi
(216)   L-importazzjonijiet Ċiniżi naqsu matul il-perjodu kunsidrat, u
rrappreżentaw 2.9 % mis-sehem tas-suq fil-PIR. Dan is-sehem mis-suq
relattivament baxx u li qed jonqos għandu jitqies fil-kuntest
tal-importazzjonijiet ta' ċirkomvenzjoni mill-Indoneżja, il-Malasja, is-Sri
Lanka u t-Tuneżija (ara l-premessa (223) u (224) aktar 'l-isfel)
(217)   Kif imsemmi fil-premessa (160)
aktar 'il fuq, ġie konkluż li l-importazzjoni mir-RPĊ baqgħu jitwaqqgħu b'mod
sinifikanti taħt il-prezz tal-bejgħ tal-industrija tal-Unjoni fis-suq
tal-Unjoni, u b’hekk ipoġġu pressjoni sinifikanti fuq il-livell tal-prezz
fis-suq tal-Unjoni.
(218)   Fl-istess ħin, ħafna
mill-indikaturi tal-ħsara wrew xejra ta’ tnaqqis, b’mod partikolari
fil-produzzjoni (-19 %) u l-volum tal-bejgħ (-9 %), il-kapaċità
(-5 %) u l-użu tal-kapacità (-14 %).
(219)   Il-profittabbiltà
tal-industrija tal-Unjoni naqset matul il-perjodu kunsidrat bl-industrija
tal-Unjoni qrib il-punt tal-ekwilibriju anke minħabba l-pressjoni
tal-prezzijiet Ċiniżi. Minħabba dan, l-industrija tal-Unjoni ma setgħetx
tgħolli l-prezzijiet għal livelli ta’ profitt mingħajr ma titlef sehem
sinifikanti mis-suq.
(220)   Huwa
għalhekk konkluż li l-pressjoni eżerċitata mill-importazzjonijiet ta’ roti bi
prezzijiet iddampjati kellhom impatt deċiżiv fuq is-sitwazzjoni ekonomika
vulnerabbli attwali tal-industrija tal-Unjoni.
(221)   Wara l-iżvelar kien argumentat
li r-rilevanza tat-tnaqqis fil-livelli tal-produzzjoni u l-utilizzazzjoni
tal-kapaċità ma kinetx ġustifikata b’mod adegwat, b’mod partikolari, fid-dawl
tal-fatt li t-tnaqqis fil-produzzjoni kien ikkunsidrat li ma kellu l-ebda
impatt fuq il-profittabbiltà. Huwa nnutat li l-elementi kollha tal-ħsara huma
rilevanti għall-valutazzjoni tas-sitwazzjoni ekonomika tal-industrija
tal-Unjoni kemm jekk ikollhom jew jekk ma jkollhomx impatt fuq il-livelli ta’
profittabbiltà fil-każ partikolari. Kif spjegat fil-premessa (237) hawn taħt
it-tnaqqis fil-profittabbiltà u ta’ indikaturi oħra tal-profittabbiltà relatati
ma kienx ikkawżat mit-tiċkin tas-suq iżda jista’ jiġi attribwit għall-pressjoni
kontinwata tal-importazzjonijiet iddampjati Ċiniżi. L-argument għalhekk ġie miċħud.

(222)   L-istess parti argumentat ukoll
li l-evoluzzjoni tas-sehem mis-suq tal-importazzjonijiet Ċiniżi ma kinetx
analizzata adegwatament għax l-analiżi ma indirizzatx it-tnaqqis drastiku
fl-importazzjonijiet matul il-perjodu kkunsidrat. Ġie wkoll argumentat li
l-analiżi tal-kawżalità naqset milli tqis ix-xejriet tal-prezz dejjem jiżdied
ta’ dawn l-esportazzjonijiet. Bħala tweġiba għal dan l-argument huwa mfakkar li
t-tnaqqis fil-volum tal-importazzjonijiet Ċiniżi jridu jitqiesu fil-kuntest
tas-sejbiet tal-investigazzjoni parallela ta' kontra ċ-ċirkomvenzjoni (ara
l-premessa (216) aktar 'il fuq). Ix-xejra tal-prezzijiet tal-importazzjonijiet
Ċiniżi stabbilita fuq il-bażi tal-Eurostat mhijiex sinifikanti peress li ma
tqisx l-iżvilupp tal-prezz tal-importazzjonijiet ta’ roti Ċiniżi permezz
tal-pajjiżi ta' cirkomvenzjoni. Għalhekk l-argument ġie miċħud fuq din il-bażi.

3.           Effett ta’
importazzjonijiet ta' ċirkomvenzjoni
(223)   Kif imsemmi fil-premessa (15) aktar 'il fuq,
l-investigazzjoni kontra ċ-ċirkomvenzjoni stabbilixxiet ċirkomvenzjoni
tal-miżuri fis-seħħ kontra r-RPĊ b’operazzjoni ta’ mmuntar u trasbord vija
l-Indoneżja, il-Malasja, is-Sri Lanka u t-Tuneżija. Abbażi ta' dawn is-sejbiet,
id-differenza bejn il-volumi tal-importazzjonijiet mill-pajjiżi konċernati
rapportati fl-Eurostat u l-volumi esportati minn produtturi ġenwini magħrufa,
jiġifieri dawk li jikkwalifikaw għal eżenzjoni mill-miżuri estiżi
għar-raġunijiet stabbiliti fir-Regolament (UE) Nru XX/2013 ġew ikkunsidrati bħala importazzjonijiet ta' ċirkomvenzjoni
tal-miżuri fis-seħħ (“importazzjonijiet ta' ċirkomvenzjoni”).
(224)   Fil-kuntest tal-analiżi tal-kawżalità, dawn l-importazzjonijiet
tqiesu bħala li effettivament joriġinaw miċ-Ċina u għalhekk għandhom jitqiesu
flimkien mal-importazzjonijiet diretti miċ-Ċina. Fuq din il-bażi, il-volum
stabbilit tal-importazzjonijiet Ċiniżi laħaq 1 904 761 unità fil-PIR.
Fl-2008, l-importazzjonijiet laħqu 2 321 240 unità. Fl-2009 naqsu
għal 1 802 101 unità, jiġifieri bi 22 % u fl-2010 żdiedu għal
kważi l-istess livelli tal-2008, u laħqu 10,6 % ta' sehem mis-suq.
Finalment, l-importazzjonijiet reġgħu naqsu fil-PIR bi 13 %, u laħqu sehem
mis-suq ta’ 9,5 %. Matul il-perjodu kunsidrat, il-volumi
tal-importazzjonijiet naqsu bi 18 %. Fil-kuntest
ta’ suq li qed jiċkien (ara l-premessa (153) aktar 'il fuq), it-tnaqqis
deskritt fil-volumi tal-importazzjonijiet ma rriżultax f’telf sinifikanti
mis-sehem tas-suq minħabba li tal-aħħar naqas biss b’0,8 % matul
il-perjodu kunsidrat. Billi t-taħlita tal-prodotti
tal-importazzjonijiet mir-RPĊ u l-importazzjonijiet ta' ċirkomvenzjoni mhumiex
magħrufa, ma jagħmilx sens li jitqabblu l-prezzijiet ta' dawn
l-importazzjonijiet ma' dawk tal-industrija tal-Unjoni fis-suq tal-Unjoni.
 Tabella 16
 Importazzjonijiet mir-RPĊ flimkien ma’ importazzjonijiet ta' ċirkomvenzjoni mill-Indoneżja, il-Malasja, is-Sri Lanka u t-Tuneżija
   || 2008 || 2009 || 2010 || RIP
 Volum ta’ importazzjonijiet (unitajiet) || 2,321,240 || 1,802,101 || 2,194,354 || 1,904,761
 Indiċi (2008=100) || 100 || 78 || 95 || 82
 Sehem mis-suq || 10.3 % || 8.8 % || 10.6 % || 9.5 %
 Sors: Eurostat
(225)   Wara l-iżvelar xi partijiet
argumentaw li l-analiżi tal-impatt tal-importazzjonijiet ta' ċirkomvenzjoni
kienet difettuża għax kienet ibbażata biss fuq l-effetti tal-volum u għalhekk
kienet nieqsa minn kwalunkwe tqabbil tal-prezzijiet ibbażat fuq analiżi
tat-taħlita tal-prodott. Ġie allegat li dan in-nuqqas ta’ analiżi kien riżultat
ta’ nuqqas proċedurali minħabba li l-analiżi tat-taħlita tal-prodott tħalliet
barra minkejja l-kooperazzjoni tal-produtturi esportaturi mill-pajjiżi
konċernati. Barra minn hekk, kien allegat li l-importazzjonijiet minn dawn
il-pajjiżi lejn l-Unjoni kien jikkonċerna roti rħas tat-tfal jew roti oħra li
ma jikkompetux mar-roti prodotti fl-Unjoni. Bħala tweġiba għal dan l-argument,
huwa nnutat li l-analiżi tat-taħlita tal-prodott ma setgħetx titwettaq
għar-raġunijiet spjegati fil-premessa (192) hawn fuq. Barra minn hekk,
il-maġġoranza tal-importazzjonijiet ta' ċirkomvenzjoni kienu trażbordi
f’każijiet li għalihom ma kinitx disponibbli informazzjoni dwar it-taħlita
tal-prodott. Fl-aħħar nett, ta’ min jinnota li nstab li l-produtturi tal-Unjoni
jipproduċu s-segmenti kollha tal-prodotti; għalhekk, l-argument dwar l-allegati
l-importazzjonijiet ta' roti tat-tfal u ta' roti rħas li ma joffrux
kompetizzjoni nstab li ma kienx sostanzjat.
4.           Effett ta’ fatturi oħra
4.1.        Importazzjonijiet minn pajjiżi
oħra
(226)   Importazzjonijiet
totali minn pajjiżi terzi oħra kienu jammontaw għal 6 931 333 unità
matul il-PIR. Dan il-livell ta' importazzjonijiet irrifletta żieda żgħira ta’
1% matul il-perjodu kunsidrat.
(227)   Minħabba tnaqqis fil-konsum
tal-Unjoni, is-sehem tas-suq tal-importazzjonijiet minn pajjiżi terzi oħra
baqa' pjuttost stabbli, u laħaq 34 % fil-PIR.
(228)   It-Tajwan baqa' l-pajjiż
ewlieni tal-esportazzjoni lejn l-Unjoni b'sehem mis-suq relattivament kostanti
tul il-perjodu kunsidrat u li jirrappreżenta 14 % tal-konsum tal-Unjoni
matul il-PIR.
(229)   It-Tajlandja huwa t-tieni
l-akbar pajjiż esportatur fl-Unjoni. Is-sehem fis-suq tiegħu naqas b’2 punti
perċentwali matul il-perjodu kunsidrat, jiġifieri minn 7 % fl-2008 għal
5 % fil-PIR.
(230)   Kif ingħad
fil-premessa (157) aktar 'il fuq, il-prezzijiet fl-Eurostat ma
jikkunsidrawx it-taħlit tal-prodotti varji minn kull pajjiż u għalhekk jintużaw
indiċijiet biss biex jindikaw ix-xejriet tal-prezzijiet. Billi t-taħlita
tal-prodotti tal-importazzjonijiet minn pajjiżi terzi oħra mhijiex magħrufa, ma
jagħmilx sens li jitqabblu l-prezzijiet ta' dawn l-importazzjonijiet ma' dawk
tal-industrija tal-Unjoni fis-suq tal-Unjoni.
(231)   Madankollu,
ta’ min jinnota li l-importazzjonijiet mit-Tajwan biss jaqbżu l-volum
tal-importazzjonijiet Ċiniżi (importazzjonijiet ta' ċirkomvenzjoni inklużi).
F’dan ir-rigward, għandu jiġi nnutat li l-importazzjonijiet tar-roti mit-Tajwan
huma ġeneralment immirati lejn in-naħa għolja tal-ispettru tas-suq u ma
tressqet l-ebda evidenza bil-kuntrarju. Għalhekk huwa konkluż li dawn
l-importazzjonijiet ma jistgħux jitqiesu bħala kawża ta’ ħsara għall-industrija
tal-Unjoni.
(232)   Bosta partijiet argumentaw li
l-importazzjonijiet minn pajjiżi terzi oħra saru bi prezzijiet aktar baxxi minn
dawk tal-importazzjonijiet Ċiniżi u għalhekk l-importazzjonijiet Ċiniżi ma
kkawżawx il-ħsara materjali li ġarrbet l-industrija tal-Unjoni. Dan l-argument
ma setax jiġi aċċettat minħabba li l-prezzijiet medji tal-importazzjoni ma
jistgħux jiġu ddeterminati fuq il-bażi tal-Eurostat għar-raġunijiet spjegati
fil-premessa (157) aktar 'il fuq u għalhekk ma setgħetx toħroġ konklużjoni
fuq din il-bażi.
(233)   Parti oħra argumentat li
l-importazzjonijiet minn pajjiżi terzi soġġetti għas-Sistema ta’ Preferenzi
Ġeneralizzati (SPĠ) mill-1 ta’ Jannar 2011 ’il quddiem huma
mistennija jiżdiedu (il-Kambodja u l-Bangladexx). Madankollu, l-impatt fuq
il-prezzijiet tal-importazzjoni u l-kwantitajiet u l-effett fuq is-suq
tal-Unjoni ma jistgħux jiġu evalwati a priori. Barra minn hekk, ebda
informazzjoni ma kienet disponibbli dwar il-ħila ta’ dawn il-pajjiżi li jżidu
l-kapaċità ta’ produzzjoni u l-volum ta’ bejgħ fis-suq tal-Unjoni. Għalhekk, l-ebda
konklużjoni soda ma tista’ toħroġ fuq din il-bażi u dan l-argument kellu jiġi
rrifjutat.
(234)   Wara l-iżvelar il-partijiet
argumentaw li l-analiżi tal-impatt tal-importazzjonijiet mill-pajjiżi terzi bi
ftehimiet kummerċjali preferenzjali ma kinetx indirizzata kif xieraq peress li
ngħad li l-importazzjonijiet minn dawn il-pajjiżi kienu sinifikanti f’termini
ta' volumi meta mqabbla mal-importazzjonijiet Ċiniżi u xi wħud minnhom ukoll bi
prezzijiet sinifikattivament orħos. F’dan il-kuntest huwa mfakkar li r-RPĊ hija
t-tieni l-akbar importatur fl-Unjoni. L-importazzjonijiet minn pajjiżi terzi
oħra kienu kollha inqas mill-volumi tal-importazzjonijiet tar-roti Ċiniżi.
Ukoll, l-ebda allegazzjoni ta’ dumping ma tressqu kontra dawn il-pajjiżi.
Għalhekk, ġie konkluż li l-importazzjonijiet minn dawn il-pajjiżi terzi ma
setgħux ikollhom impatt b’tali mod li tkisser ir-rabta kawżali stabbilita bejn
il-volumi kbar ta’ importazzjonijiet iddampjati miċ-Ċina li seħħu fl-istess
żmien meta kienet qed tkompli l-ħsara materjali lill-industrija tal-Unjoni.
L-argument ġie miċħud għal dawn ir-raġunijiet.
 Tabella 17
 Importazzjonijiet minn pajjiżi terzi oħrajn*
   || 2008 || 2009 || 2010 || RIP
   || Unitajiet || Sehem mis-suq || Prezz EUR/unità || Unitajiet || Sehem mis-suq || Prezz EUR/unità || Unitajiet || Sehem mis-suq || Prezz EUR/unità || Unitajiet || Sehem mis-suq || Prezz EUR/unità
 It-Tajwan || 3,428,043 || 15 % ||   || 2,949,433 || 14 % ||   || 3,458,448 || 17 % ||   || 2,864,114 || 14 % ||
 Indiċjati || 100 || 100 || 100 || 86 || 94 || 126 || 101 || 110 || 125 || 84 || 93 || 151
 It-Tajlandja || 1,522,209 || 7 % ||   || 1,384,410 || 7 % ||   || 1,234,123 || 6 % ||   || 993,952 || 5 % ||
 Indiċjati || 100 || 100 || 100 || 91 || 99 || 118 || 81 || 88 || 114 || 65 || 73 || 113
 Oħrajn || 2,746,124 || 12 % || 66 || 2,838,962 || 14 % || 73 || 2,847,164 || 14 % || 80 || 3,077,535 || 15 % || 80
 Indiċjati || 100 || 100 || 100 || 103 || 113 || 111 || 104 || 113 || 122 || 112 || 125 || 121
 Total || 7,696,376 || 34 % || 99 || 7,172,805 || 35 % || 116 || 7,539,735 || 36 % || 122 || 6,935,601 || 34 % || 132
 Indiċjati || 100 || 100 || 100 || 93 || 102 || 118 || 98 || 106 || 124 || 90 || 101 || 134
 * Importazzjonijiet ta' ċirkomvenzjoni mill-Indonesja, il-Malasja, is-Sri Lanka u t-Tuneżija esklużi Sors: Eurostat
4.2.        Żvilupp tal-konsum
(235)   Kif
imsemmi fil-premessa (153) aktar 'il fuq, mill-2008 sal-PIR, il-konsum
naqas b’10%. Madankollu, l-industrija tal-Unjoni żammet u anke żiedet daqsxejn
is-sehem mis-suq tagħha (ara l-premessa (168) aktar 'il fuq). Għalhekk,
is-suq li qed jiċkien ma jistax ikun sors ta’ ħsara.
4.3.        Kriżi ekonomika u
kundizzjonijiet klimatiċi
(236)   Xi partijiet argumentaw li
l-kundizzjonijiet ekonomiċi negattivi prevalenti fl-Unjoni kellhom impatt fuq
l-imġiba tax-xiri tal-konsumaturi matul il-perjodu kunsidrat. Ġie argumentat
ukoll li l-kundizzjonijiet ħżiena tat-temp fl-Unjoni fl-2011 kellhom, tal-anqas
effett parzjali fuq is-sitwazzjoni tal-industrija tal-Unjoni. Dawn il-fatturi
allegatament irriżultaw fi tnaqqis kumplessiv fil-konsum tar-roti fl-Unjoni.
(237)   Fil-fatt l-investigazzjoni
verament żvelat tnaqqis fil-konsum tal-Unjoni matul il-perjodu kunsidrat.
Madankollu, kif imsemmi aktar 'il fuq fil-premessa (234), it-tiċkin
tas-suq ma jistax jiġi kkunsidrat bħala sors ta’ ħsara.
(238)   Dawn
il-partijiet argumentaw ukoll li l-produzzjoni u l-impjieg naqsu biss biex
isegwu x-xejra tal-konsum u mhux minħabba l-importazzjonijiet iddampjati.
Madankollu, peress li l-industrija tar-roti ma għandhiex spejjeż fissi għolja,
it-tnaqqis fil-produzzjoni ma kellux impatt fuq il-profittabbiltà tal-industrija
tar-roti tal-Unjoni. Fir-rigward tal-impjiegi dan seħħ minħabba l-proċess ta’
ristrutturar li sar mill-industrija tal-Unjoni. Fi kwalunkwe każ dan l-iżvilupp
ma jispjegax ix-xejriet negattivi għal indikaturi oħra ta’ ħsara.
4.4.        Importazzjonijiet mhux
iddampjati
(239)   L-importazzjonijiet mhux
iddampjati minn produttur esportatur li kkoopera rrappreżentaw kwantitajiet
negliġibbli, jiġifieri qrib iż-0 % tal-importazzjonijiet totali mir-RPĊ u
għalhekk dawn ma setgħux ikollhom effett distingwibbli fuq is-sitwazzjoni
tal-industrija tal-Unjoni.
4.5.        Roti elettriċi
(240)   Kien argumentat li l-ħsara
mġarrba mill-industrija tal-Unjoni kienet ikkawżata mill-iżvilupp ta’ roti
elettriċi li allegatament kienu qegħdin jissostitwixxu l-prodott konċernat.
Madankollu, l-iżvilupp tar-roti elettriċi huwa riċenti ħafna u rappreżenta biss
il-volum ta' bejgħ marġinali matul il-PIR. Għalhekk, ma setax kellhom impatt
fuq is-sitwazzjoni tal-industrija tal-Unjoni.
4.6.        L-effett tal-bidliet
strutturali
(241)   Wara l-iżvelar waħda
mill-partijiet argumentat li l-Kummissjoni naqset milli tanalizza l-impatt ta’
bidliet strutturali rikonoxxuti tas-suq u tal-industrija tal-Unjoni fl-analiżi
tagħha tal-ħsara u tal-kawżalità. Bħala eżempju kien argumentat li
l-Kummissjoni naqset milli tindirizza l-impatt tal-fatt li l-produzzjoni resqet
lejn il-pajjiżi tal-Lvant tal-Ewropa fl-analiżi tagħha tal-ispiża
tal-produzzjoni. Bi tweġiba ta’ dan l-argument, ta’ min jinnota li saret
l-analiżi tan-natura dewwiema tal-bidliet (ara l-premessa (162)) u ġie konkluż
li l-bidliet huma ta’ natura dewwiema (ara l-premessa (211) aktar 'il fuq).
Għal din ir-raġuni, twettqet analiżi ġdida tal-ħsara fuq il-bażi ta’ kampjun
ta' produtturi tal-Unjoni magħżul biex jirrifletti l-bidliet strutturali.
Għalhekk, huwa meqjus li l-impatt ta’ dawn il-bidliet tqis kif xieraq
fl-analiżi tal-ħsara u l-kawżalità. L-argument għalhekk ġie miċħud.
4.7.        Konklużjoni
(242)   Minkejja t-tnaqqis fil-konsum
tal-Unjoni, instab li kienu qed jidħlu fis-suq tal-Unjoni volumi sostanzjali
ta' importazzjonijiet diretti jew ta' ċirkomvenzjoni ta' roti Ċiniżi ddampjati.
Is-sehem sinifikanti mis-suq pjuttost stabbli ta’ dawn l-importazzjonijiet
matul il-perjodu kunsidrat ħabat ma’ perjodu ta’ vulnerabbiltà ekonomika
kontinwa għall-industrija tal-Unjoni (ara l-premessi (184) sa (187) aktar
'il fuq). Ġie konkluż, għalhekk, li hemm rabta kawżali bejn l-importazzjonijiet
mir-RPĊ (diretti u ta' ċirvomkenzjoni) u l-ħsara materjali mġarrba
mill-industrija tal-Unjoni.
(243)   Ġew ikkunsidrati fatturi oħra
bħall-impatt tal-importazzjonijiet minn pajjiżi terzi oħra, l-iżvilupp
tal-konsum, il-kriżi ekonomika u l-kondizzjonijiet klimatiċi,
l-importazzjonijiet mhux iddampjati, l-iżvilupp tar-roti elettroniċi. L-ebda
minn dawn il-fatturi ma nstab sinifikanti biżżejjed biex jikser ir-rabta
kawżali stabbilita bejn l-importazzjonijiet Ċiniżi ddampjati u l-ħsara
materjali mġarrba.
(244)   Abbażi tal-analiżi ta’ hawn
fuq, li għamlet distinzjoni xierqa u sseparat l-effetti tal-fatturi kollha
magħrufin dwar is-sitwazzjoni tal-industrija tal-Unjoni mill-effetti ta' ħsara
tal-importazzjonijiet iddampjati, ġie konkluż li l-importazzjonijiet iddampjati
mir-RPĊ flimkien mal-importazzjonijiet ta' ċirkomvenzjoni kkawżaw ħsara
materjali lill-industrija tal-Unjoni skont it-tifsira tal-Artikolu 3(6)
tar-Regolament bażiku.
H. INTERESS TAL-UNJONI
1.           Introduzzjoni
(245)   Skont l-Artikolu 21
tar-Regolament bażiku, ġie eżaminat jekk, minkejja l-konklużjoni dwar
l-iddampjar ta' ħsara, kinux jeżistu raġunijiet superjuri biex jiġi konkluż
b'mod ċar li ma jkunx fl-interess tal-Unjoni li jiġu imposti l-miżuri
tal-antidumping kontra l-importazzjonijiet mir-RPĊ bir-rati stipulati aktar 'l
isfel (ara l-premessa (279)).
(246)   Għandu jiġi mfakkar li,
fl-investigazzjonijiet preċedenti, l-adozzjoni ta’ miżuri ma kinitx
ikkunsidrata li tmur kontra l-interess tal-Unjoni. Barra minn hekk, il-fatt li
din l-investigazzjoni hija rieżami interim skont l-Artikolu 11(3)
tar-Regolament bażiku, u għalhekk tanalizza sitwazzjoni li fiha l-miżuri
tal-antidumping diġà kienu fis-seħħ, jippermetti l-valutazzjoni ta’ kwalunkwe
impatt negattiv mhux dovut fuq il-partijiet konċernati mill-miżuri
tal-antidumping attwali.
(247)   Id-determinazzjoni tal-interess
tal-Unjoni kienet ibbażata fuq l-apprezzament tal-bosta interessi involuti,
jiġifieri dawk tal-industrija tal-Unjoni, il-produtturi tal-komponenti
tar-roti, l-importaturi mhux relatati u l-utenti.
2.           Interess tal-industrija
tal-Unjoni
(248)   L-investigazzjoni
wriet li l-industrija għadha f’sitwazzjoni fraġili. Minħabba l-volum
sostanzjali ta’ importazzjonijiet iddampjati mir-RPĊ u l-probabbiltà li
d-dumping u l-ħsara jissuktaw, hemm probabbiltà qawwija li l-produzzjoni
tal-Unjoni tista’ tinqered jekk il-miżuri jiġu revokati.
(249)   L-industrija
tal-Unjoni tikkontribwixxi b’mod sinifikanti għall-innovazzjoni teknoloġika u
l-ispin-offs, bħalma huma l-EPACs (Electronically Power Assisted Cycles - Roti
Assistiti Elettronikament b'Mutur) u r-roti elettroniċi, li ġew żviluppati
reċentement u li ma jistgħux ikunu ekonomikament vijabbli mingħajr ma jkun hemm
industrija tar-roti fl-Unjoni. Barra minn hekk, l-industrija tal-Unjoni
tikkontribwixxi lejn l-għanijiet ambjentali bħat-titjib ekoloġiku tat-trasport
u d-dekarbonizzazzjoni.
(250)   L-industrija tal-Unjoni hija
wkoll il-mutur għal industriji relatati, bħall-produzzjoni tal-komponenti
tar-roti, l-aċċessorji tar-roti u servizzi relatati. B’kollox l-industrija
tal-Unjoni tiġġenera direttament u indirettament bejn 60 000 u 70 000
impjieg fis-suq tal-Unjoni.
(251)   L-industrija tal-Unjoni għamlet
sforzi biex tirristruttura u investiet fl-innovazzjoni, li jintilfu kemm-il
darba l-industrija tal-Unjoni tispiċċa. Għall-kuntrarju, bil-miżuri fis-seħħ,
l-industrija tal-Unjoni għandha tkun kapaċi żżomm u saħansitra żżid il-volum
tal-bejgħ u b’hekk tiġġenera r-redditu meħtieġ mill-investimenti li
jippermettilha tkompli tirriinvesti f’teknoloġiji ġodda u l-innovazzjoni.
(252)   Fid-dawl tal-konklużjonijiet
dwar is-sitwazzjoni tal-industrija tal-Unjoni kif stabbilit
fil-premessi (184) sa (187) aktar 'il fuq, wieħed jista’ jistenna li
mingħajr miżuri s-sitwazzjoni finanzjarja tal-industrija tal-Unjoni x’aktarx li
tiddeterjora b’mod sinifikanti u fl-aħħar mill-aħħar tirriskja l-għeluq
tal-produzzjoni. Għalhekk, il-miżuri tal-antidumping huma fl-interess tal-industrija
tal-Unjoni.
3.           Interess tal-produtturi
tal-komponenti tar-roti
(253)   L-Assoċjazzjoni tal-Produtturi
tal-Komponenti tar-Roti (COLIPED) ippreżentat lilha nnifisha matul
l-investigazzjoni. Il-COLIPED ipprovdiet informazzjoni li hemm madwar 370 kumpanija
fl-Unjoni, li jissupplixxu komponenti lill-produtturi tar-roti u li jimpjegaw
madwar 16 000 ruħ. L-industrija tal-forniment tiddependi fuq
il-kontinwazzjoni tal-produzzjoni tar-roti fl-Unjoni.
(254)   53 produttur ta’ komponenti
tar-roti ppreżentaw ruħhom favur il-miżuri, u dawn jirrappreżentaw 39 %
tal-EUR 1,2 biljun estimati tal-fatturat totali tal-industrija
tal-komponenti tar-rota. Il-produtturi tal-komponenti tar-roti qed jibbenefikaw
mill-estensjoni tal-miżuri eżistenti għall-komponenti essenzjali tar-roti (ara
l-premessa (1) aktar 'il fuq). L-iskema ta’ eżenzjoni eżistenti (ara l-premessa
(1) aktar 'il fuq) tinkoraġġixxi l-produzzjoni lokali tal-komponenti tar-roti
billi tillimita l-kontenut ta' komponenti tar-roti Ċiniżi użati għal anqas minn
60 % tal-valur totali. Minħabba l-miżuri fis-seħħ, l-industrija tal-Unjoni
kienet kapaċi tiżviluppa u tinvesti fi proġetti ġodda bil-għan li terġa’ tibda
l-produzzjoni ta’ ċerti komponenti essenzjali fl-Unjoni.
(255)   F’dan ir-rigward, instab li
mingħajr il-miżuri u bl-għeluq mistenni tal-produzzjoni tar-roti fl-Unjoni,
l-industrija tal-komponenti tar-roti fl-Unjoni wkoll se tbati konsegwenzi
negattivi għaliex se titlef il-konsumaturi tagħha. Għaldaqstant qed jiġi
konkluż li l-impożizzjoni ta' miżuri tal-antidumping tkun fl-interess
tal-industrija tal-komponenti tar-roti.
4.           Interess tal-utenti /
konsumaturi
(256)   Il-Federazzjoni Ewropea taċ-Ċiklisti (ECF), federazzjoni li
tkopri l-assoċjazzjonijiet nazzjonali taċ-ċiklisti fl-Ewropa, appoġġjat
l-issuktar tal-miżuri tal-antidumping fis-seħħ. L-ECF argumentat li
l-produzzjoni lokali hija fl-interess tal-konsumaturi minħabba li tiżgura
l-kwalità u s-sikurezza kif ukoll servizzi speċjalizzati għall-konsumaturi.
(257)   L-ECF argumentat li żieda
fl-importazzjonijiet mir-RPĊ jkollha impatt negattiv fuq l-istandards għolja
ta' kwalità u sikurezza fl-Unjoni bi żvantaġġ għall-konsumaturi.
(258)   L-impatt
tad-dazji tal-antidumping fuq il-prezz għall-konsumatur huwa stmat li ma jkunx
sinifikanti minħabba li l-maġġoranza tal-produtturi tar-roti tal-Unjoni joperaw
taħt l-iskema tal-eżenzjoni filwaqt li l-komponenti essenzjali tar-roti jistgħu
jiġu importati mir-RPĊ mingħajr ebda dazju sa 60 % tal-valur totali
tal-komponenti użati.
(259)   Ta’ min ifakkar li,
fl-investigazzjoni preċedenti, instab li l-impatt tal-miżuri ma jkunx
sinifikanti għall-utenti/konsumaturi. Minkejja l-eżistenza tal-miżuri, hija
disponibbli provvista ta’ roti mill-RPĊ, kif ukoll minn pajjiżi mingħajr
miżuri. Qiegħed għalhekk jiġi konkluż li l-miżuri tal-antidumping ma għandhomx
impatt negattiv sinifikanti fuq l-utenti fl-Unjoni.
(260)   Wara l-iżvelar waħda
mill-partijiet argumentat li l-analiżi naqset milli tqis l-impatt negattiv
tal-miżuri fuq l-utenti fil-forma ta’ spejjeż addizzjonali kkawżati mill-miżuri.
Huwa nnutat li l-ECF li tirrappreżenta lill-konsumaturi ppreżentat ruħha
b’appoġġ għall-miżuri għall-raġunijiet ta’ kwalità u sikurezza (ara l-premessa
(255) aktar 'il fuq). Ukoll, bis-saħħa tal-iskema tal-eżenzjonijiet
il-konsumaturi diġà jibbenefikaw minn prezz imnaqqas għal ċerti komponenti
tar-roti (ara l-premessa (257) iktar 'il fuq). Għalhekk, ġie konkluż li dan
l-argument mhux sostenibbli.
5.           Interess ta’ importaturi
mhux relatati
(261)   Ħadd mill-importaturi mhux
relatati ma kkoopera fl-investigazzjoni. Għalhekk, ma kienx possibbli li ssir
valutazzjoni tal-impatt tal-miżuri matul il-PIR. Ta’ min ifakkar ukoll li
l-għan tal-miżuri tal-antidumping mhuwiex li jwaqqaf l-importazzjonijiet, iżda
li jġib lura kummerċ ġust u jiżgura li l-importazzjonijiet ma jsirux bi
prezzijiet ta’ ħsara u ddampjati.
(262)   Huwa mfakkar li hemm sorsi oħra
ta’ importazzjonijiet u madwar 45 % tal-konsum tar-roti huma fil-fatt ta'
roti importati.
(263)   Peress
li l-importazzjonijiet bi prezz ġust mir-RPĊ xorta jitħallew jidħlu fis-suq
tal-Unjoni, u billi l-importazzjonijiet minn pajjiżi terzi se jkomplu wkoll,
x’aktarx li n-negozju tradizzjonali tal-importaturi jkompli anke jekk il-miżuri
tal-antidumping fir-rigward tar-RPĊ jinżammu fis-seħħ. Il-miżuri emendati
tal-antidumping għat-tliet produtturi esportaturi li kooperaw iżidu
l-possibbiltajiet tal-importazzjoni mir-RPĊ b'0 % jew b'rata mnaqqsa.
Qiegħed għalhekk jiġi konkluż li l-miżuri tal-antidumping ma għandhomx impatt
sinifikanti fuq l-importaturi mhux relatati fl-Unjoni.
6.           Effikaċja tal-miżuri
(264)   Parti waħda argumentat li
l-miżuri ma jkunux effikaċi minħabba li l-industrija tal-Unjoni għadha qed
issofri ħsara minkejja li l-miżuri tal-antidumping ilhom fis-seħħ għal kważi 20
sena. Ta’ min jinnota li minkejja l-miżuri fis-seħħ, ġie kkonfermat li
l-produtturi esportaturi Ċiniżi kienu qed jiċċirkomvenzjonaw il-miżuri permezz
ta’ pajjiżi terzi oħra u dan jispjega tal-inqas parzjalment is-sitwazzjoni
tal-industrija tal-Unjoni matul il-PIR. Għalhekk, dan l-argument ma ntlaqax.
(265)   Wara l-iżvelar xi partijiet
argumentaw li l-miżuri eżistenti għal aktar minn tlieta u għoxrin sena la huma
ġustifikati abbażi ġuridika u lanqas ta’ politika kummerċjali. Bi tweġiba għal
dan l-argument, huwa nnutat li l-ebda limiti ta’ żmien ma jirrestrinġu t-tul
ta' żmien tal-miżuri sakemm il-kondizzjonijiet tal-impożizzjoni jew iż-żamma
tagħhom jiġu ssodisfati. Barra minn hekk, f’dan il-każ il-miżuri huma
ġustifikati peress li s-sejbiet ikkonfermaw l-eżistenza ta’ dumping li jagħmel
il-ħsara. Barra minn hekk, is-sitwazzjoni tal-industrija tal-Unjoni hija
mdgħajfa ulterjorament minħabba ċ-ċirkomvenzjoni. Għalhekk, dan l-argument ma
ntlaqax.
7.           Konklużjoni
(266)   L-issoktar tal-miżuri fuq
l-importazzjonijiet tar-roti li joriġinaw fir-RPĊ jkun b'mod ċar fl-interess
tal-industrija tal-Unjoni u l-fornituri tal-komponenti tar-roti tal-Unjoni. Dan
se jippermetti lill-industrija tal-Unjoni tikber u ttejjeb is-sitwazzjoni
tagħha kkawżata mill-importazzjoniet iddampjati. Barra minn hekk, l-importaturi
ma jkunx affettwati sostanzjalment billi roti bi prezz ġust mir-RPĊ u pajjiżi
terzi oħra xorta waħda jkunu disponibbli fis-suq. Ukoll, minħabba l-użu
estensiv mill-industrija tal-Unjoni tal-iskema ta' eżenzjoni eżistenti, ġie
konkluż li l-miżuri eżistenti ma kellhom l-ebda impatt negattiv sinifikanti fuq
l-utenti/konsumaturi. Għall-kuntrarju, jekk il-miżuri jiġu rrevokati,
il-produtturi tar-roti tal-Unjoni x’aktarx jagħlqu l-produzzjoni u b’hekk tiġi
wkoll mhedda l-eżistenza tal-produtturi tal-komponenti tar-roti tal-Unjoni.
(267)   Fid-dawl ta’ dan ta' hawn fuq,
ġie konkluż li abbażi tal-informazzjoni disponibbli li tikkonċerna l-interess
tal-Unjoni, ma hemmx raġuni sinifikanti kontra l-impożizzjoni tal-miżuri
bir-rati indikati aktar 'l isfel (279) fuq l-importazzjonijiet tal-prodott
konċernat li joriġina mir-RPĊ.
I. DAZJI PROPOSTI
1.           Livell ta’ tneħħija
tal-ħsara
(268)   Fid-dawl tal-konklużjonijiet
milħuqa fir-rigward tad-dumping, il-ħsara li tirriżulta u l-interess
tal-Unjoni, il-miżuri eżistenti, kif imposti permezz tar-Regolament tal-Kunsill
(UE) Nru 990/2011 għandhom jinżammu fis-seħħ ħlief kif stipulat hawn taħt.
(269)   Sabiex jiġi stabbilit il-livell
ta’ dawn il-miżuri, ġew ikkunsidrati l-marġnijiet tad-dumping misjuba u
l-ammont ta’ dazju neċessarju sabiex tiġi eliminata l-ħsara mġarrba
mill-produtturi tal-Unjoni.
(270)   Il-miżuri għandhom jiġu imposti
fuq livell suffiċjenti sabiex jelimina l-ħsara kkawżata mill-importazzjonijiet
inkwistjoni mingħajr ma jinqabeż il-marġini tad-dumping misjub. Meta ġie
kkalkulat l-ammont ta’ dazju meħtieġ sabiex jitneħħew l-effetti tad-dumping li
jagħmel ħsara, tqies li kwalunkwe miżura għandha tippermetti lill-industrija
tal-Unjoni tkopri l-ispejjeż tal-produzzjoni tagħha u tikseb kumplessivament
profitt qabel it-taxxa li jista’ jinkiseb b’mod raġjonevoli minn industrija ta’
dan it-tip fis-settur f’kondizzjonijiet normali ta’ kompetizzjoni, jiġifieri
fin-nuqqas ta’ importazzjonijiet iddampjati, fuq il-bejgħ tal-prodott simili
fl-Unjoni. Il-marġini tal-profitt qabel it-taxxa użat għal dan il-kalkolu kien
ta’ 8% tal-fatturat mill-bejgħ ta’ roti. Huwa l-istess bħal fl-investigazzjoni
preċedenti billi ma nstabet ebda indikazzjoni li din ir-rata għandha tinbidel.
(271)   Jekk wieħed iqis li
l-kooperazzjoni mir-RPĊ kienet baxxa ħafna kif intqal fil-premessi (22) u (24)
aktar 'il fuq, is-sejbiet għall-kumpaniji li kooperaw ma jistgħux jitqiesu
rappreżentattivi għall-pajjiż. Għaldaqstant, il-marġini tal-ħsara għall-pajjiż
kollu qiegħed b’dan jinżamm l-istess kif stabbilit mir-Regolament tal-Kunsill
(UE) Nru 1095/2005[35].
(272)   Għaż-żewġ esportaturi li
kkooperaw, li nstabu li qed jiddampjaw, il-marġnijiet tal-ħsara ġew stabbiliti
fuq il-bażi tal-prezzijiet tal-esportazzjonijiet tagħhom stess meta mqabbla,
fl-istess livell ta’ kummerċ, mal-prezzijiet mhux ta' ħsara tal-industrija
tal-Unjoni għat-tip ta’ prodott korrispondenti. Ma ġiex ikkalkolat marġini ta’
ħsara għat-tielet kumpanija, li nstab li ma kinitx qed tiddampja. Għal Oyama Bicycles (Taicang) Co. Ltd., ma ġiex
identifikat marġini ta' ħsara. Madankollu,
marġini ta’ ħsara sostanzjali ogħla mill-marġini tad-dumping instab għal
Zhejiang Baoguilai Vehicle Co. Ltd.
(273)   Wara l-iżvelar waħda
mill-partijiet argumentat li l-mira ta' 8 % profitt kienet iffissata
b'kundizzjonijiet tas-suq li ma jikkorrispondux mas-sitwazzjoni attwali u
l-Kummissjoni naqset milli tipprovdi raġunament adegwat biex tiġġustifika
għaliex il-profitt fil-mira determinat fl-investigazzjoni ta’ qabel imsemmija
fil-premessa (5) aktar 'il fuq għadha ġġustifikata. Ta’ min jinnota li ma
nstabet l-ebda indikazzjoni fir-rieżami attwali li r-rata tal-profitt fil-mira
għandha tinbidel. Il-parti inkwistjoni ma ressqet l-ebda kalkolu sostanzjat ta’
mira alternattiva għal-livell ta’ profitt li għandu jintuża. Għalhekk, dan
l-argument ma ntlaqax.
2.           Miżuri definittivi
(274)   Fir-rigward tat-tliet gruppi
esportaturi Ċiniżi li kooperaw, ir-rati tad-dazju tal-antidumping tal-kumpaniji
individwali speċifikati f’dan ir-Regolament ġew stabbiliti fuq il-bażi
tas-sejbiet ta' din l-investigazzjoni. Għalhekk, dawn jirriflettu s-sitwazzjoni
li nstabet matul dik l-investigazzjoni fir-rigward ta’ dawn il-kumpaniji. Dawn
ir-rati tad-dazju (b’kuntrast mad-dazju għall-pajjiż kollu applikabbli
għall-"kumpaniji l-oħra kollha") għalhekk huma esklussivament applikabbli
għall-importazzjonijiet tal-prodotti li joriġinaw mir-Repubblika Popolari
taċ-Ċina u manifatturati minn dawn il-kumpaniji u għalhekk mill-entitajiet
ġuridiċi speċifiċi msemmija. Il-prodotti importati manifatturati minn kwalunkwe
kumpanija oħra mhux imsemmija speċifikament fil-parti operattiva ta’ dan
ir-Regolament inklużi l-entitajiet relatati ma’ dawk imsemmija speċifikament,
ma jistgħux jibbenefikaw minn dawn ir-rati u għandhom ikunu soġġetti għar-rata
tad-dazju applikabbli għall-“kumpaniji l-oħra kollha”.
(275)   Kwalunkwe talba li titlob
l-applikazzjoni ta’ dawn ir-rati ta’ dazju tal-antidumping gћal kumpaniji
individwali (pereż. wara bdil fl-isem tal-entità jew wara li jiġu stabbiliti
entitajiet ġodda tal-produzzjoni jew tal-bejgћ) gћandha tiġi indirizzata
lill-Kummissjoni[36]
bl-informazzjoni kollha rilevanti, b’mod partikolari fir-rigward ta’ kwalunkwe
bidla fl-attivitajiet tal-kumpanija marbuta mal-produzzjoni, mal-bejgћ
domestiku u tal-esportazzjoni assoċjati, pereżempju, ma’ dik il-bidla fl-isem
jew ma’ dik il-bidla fl-entitajiet tal-produzzjoni u tal-bejgћ. Jekk ikun
xieraq, ir-Regolament se jiġi emendat kif meħtieġ billi tiġi aġġornata l-lista
tal-kumpaniji li jibbenefikaw mir-rati tad-dazju individwali.
(276)   Sabiex jiġi żgurat l-infurzar tajjeb
tad-dazju tal-antidumping, il-livell ta’ dazju reżidwali ma għandux jiġi
applikat għall-produtturi esportaturi li ma kooperawx biss iżda wkoll għal dawk
il-produtturi li ma kellhomx esportazzjonijiet lejn l-Unjoni matul il-PIR.
(277)   Sabiex
jiġu mminimizzati r-riskji ta’ ċirkomvenzjoni minħabba d-differenza għolja
fir-rati tad-dazju, huwa kkunsidrat li huma meħtieġa miżuri speċjali f’dan
il-każ biex tiġi żgurata l-applikazzjoni tajba tad-dazji tal-antidumping. Dawn
il-miżuri speċjali jinkludu dan li ġej: Il-preżentazzjoni lill-awtoritajiet
Doganali tal-Istati Membri ta’ fattura kummerċjali valida, li għandha
tikkonforma mar-rekwiżiti stabbiliti fl-Anness ta' dan ir-Regolament.
L-importazzjonijiet li ma jkunux akkumpanjati b’fattura bħal din gћandhom ikunu
suġġetti gћad-dazju reżidwu tal-antidumping li japplika gћall-produtturi
esportaturi l-oћrajn kollha.
(278)   Jekk
l-esportazzjonijiet minn waħda mill-kumpaniji li jibbenefikaw minn rati aktar
baxxi ta' dazju individwali jiżdiedu b’mod sinifikanti fil-volum wara
l-impożizzjoni tal-miżuri konċernati, tali żieda fil-volum tista’ titqies bћala
li tikkostitwixxi fiha nnifisha bidla fix-xejra tal-kummerċ minħabba
l-impożizzjoni ta’ miżuri skont it-tifsira tal-Artikolu 13(1)
tar-Regolament bażiku. Fit-tali ċirkostanzi u ladarba jiġu ssodisfati
l-kundizzjonijiet, tista’ tibda investigazzjoni kontra ċ-ċirkomvenzjoni. Din
l-investigazzjoni tista’, fost l-oħrajn, teżamina l-ћtieġa għat-tneћћija
tar-rati tad-dazju individwali u għall-impożizzjoni konsegwenti ta' dazju
għall-pajjiż kollu.
(279)   Skont l-Artikolu 7(2)
tar-Regolament bażiku, ir-rati tad-dazju għall-esportaturi li kooperaw huma
stabbiliti fil-livell xieraq biex titneħħa l-ħsara lill-industrija tal-Unjoni.
Għal Zhejiang Baoguilai Vehicle Co. Ltd u Ideal (Dongguan) Bike Co., Ltd
ir-rati tad-dazju huma bbażati fuq marġinijiet ta’ dumping stabbiliti
mill-investigazzjoni peress li kienu iżjed baxxi mill-marġinijiet ta' ħsara.
Għal Oyama Bicycles (Taicang) Co. Ltd. il-marġini tal-ħsara kien aktar baxx
mill-marġini tad-dumping, għalhekk id-dazju ġie stabbilit fil-livell
tal-marġini ta’ ħsara.
(280)   Ir-rati
tad-dazju individwali kalkulati għall-PIR għandhom ikunu kif ġej:
             Kumpanija ||             Dazju definittiv
             Zhejiang Baoguilai Vehicle Co. Ltd. ||             19.2 %
             Oyama Bicycles (Taicang) Co. Ltd. ||             0 %
              Ideal (Dongguan) Bike Co., Ltd. ||             0 %
             Il-kumpaniji l-oħra kollha ||             48.5 %
(281)   Qed jiġi nnutat li skont
l-Artikolu 2(1) tar-Regolament tal-Kunsill (KE) Nru 71/97, id-dazju
tal-antidumping ta’ 48.5 % impost fuq il-kumpaniji l-oħra kollha b’dan
ir-Regolament (ara l-premessa (279) aktar 'il fuq) japplika wkoll
għall-importazzjonijiet ta’ komponenti essenzjali tar-roti, kif definit
fl-Artikolu 1 tar-Regolament tal-Kunsill (KE) Nru 71/97, li joriġinaw
mir-RPĊ,
ADOTTA DAN IR-REGOLAMENT:
Artikolu 1
1. Dazju tal-antidumping definittiv qiegħed
b'dan jiġi impost fuq l-importazzjonijiet ta' roti u ċikletti oħra (inklużi
triċikli għall-ġarr tal-prodotti, iżda esklużi l-uniċkli), mhux motorizzati, li
jaqgħu taħt il-kodiċijiet NM 8712 00 30 u ex 8712 00 70
(kodiċi TARIC 8712 00 70 91 u 8712 00 70 99), u
li joriġinaw mir-Repubblika Populari taċ-Ċina.
2. Ir-rata tad-dazju tal-antidumping
definittiv applikabbli għall-prezz nett, ħieles fil-fruntiera tal-Unjoni, qabel
id-dazju, tal-prodotti deskritti fil-paragrafu 1 u manifatturati
mill-kumpaniji elenkati hawn taħt għandha tkun din li ġejja:
 Kumpanija || Dazju definittiv || Kodiċi Addizzjonali TARIC
 Zhejiang Baoguilai Vehicle Co. Ltd. || 19.2 % || B772
 Oyama Bicycles (Taicang) Co. Ltd. || 0 % || B773
  Ideal (Dongguan) Bike Co., Ltd. || 0 % || B774
 Il-kumpaniji l-oħra kollha || 48.5 % || B999
3. L-applikazzjoni tar-rati individwali
tad-dazju speċifikati gћall-kumpaniji msemmija fil-paragrafu 2 tkun
bil-kundizzjoni li tiġi ppreżentata lill-awtoritajiet doganali tal-Istati Membri
fattura kummerċjali valida, li tkun konformi mar-rekwiżiti stabbiliti
fl-Anness. Jekk din il-fattura ma tiġix ippreżentata japplika d-dazju
applikabbli għall-“kumpaniji l-oħra kollha”.
4. Sakemm ma jkunx speċifikat mod ieħor,
japplikaw id-dispożizzjonijiet fis-seħħ dwar id-dazji doganali.
Artikolu 2
L-estensjoni tad-dazju tal-antidumping impost
fuq l-importazzjonijiet ta’ roti li joriġinaw mir-Repubblika Popolari taċ-Ċina
għall-importazzjonijiet ta’ ċerti komponenti tar-roti li joriġinaw
mir-Repubblika Popolari taċ-Ċina bir-Regolament tal-Kunsill (KE)
Nru 71/97, qiegħda b’dan tinżamm fis-seħħ.
Id-dazju tal-antidumping definittiv msemmi
fl-Artikolu 2(1) tar-Regolament (KE) Nru 71/97 ikun id-dazju
tal-antidumping għall-“kumpaniji l-oħra kollha” impost bl-Artikolu 1(2)
aktar 'il fuq.
Dan ir-Regolament għandu jidħol fis-seħħ
l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni
Ewropea.
Dan ir-Regolament jorbot fl-intier tiegħu u
japplika direttament fl-Istati Membri kollha.
Magħmul fi Brussell,
Għall-Kunsill
Il-President
ANNESS
Dikjarazzjoni ffirmata minn uffiċjal
tal-entità li qed toħroġ il-fattura kummerċjali, fil-format li ġej, trid tidher
fuq il-fattura kummerċjali valida msemmija fl-Artikolu 1(3):
(1) l-isem u l-kariga tal-uffiċjal tal-entità
li qed toħroġ il-fattura kummerċjali;
(2) id-dikjarazzjoni li ġejja:
“Jiena, is-sottofirmatarju, niċċertifika li
l-(volum) tar-roti mibjugħa għall-esportazzjoni lejn l-Unjoni Ewropea kopert
minn din il-fattura ġie manifatturat minn (isem il-kumpanija u l-uffiċċju
rreġistrat) (kodiċi addizzjonali TARIC) fi (il-pajjiż konċernat). Jiena
niddikjara li l-informazzjoni mogħtija f’din il-fattura hija sħiħa u korretta.
Data u firma”.
[1]               ĠU L 228, 9.9.1993, p. 1
[2]               ĠU L 16, 18.1.1997, p. 55
[3]               ĠU L 175, 14.7.2000, p. 39
[4]               ĠU L 183, 14.7.2005, p. 1
[5]               ĠU L 261, 6.10.2011, p. 2
[6]               ĠU L 343, 22.12.2009, p. 51.
[7]               ĠU L 228, 9.9.1993, p. 1
[8]               ĠU L 16, 18.1.1997, p. 55
[9]               ĠU L 17, 21.1.1997, p. 17
[10]             ĠU L 175, 14.7.2000, p. 39
[11]             ĠU L 183, 14.7.2005, p. 1
[12]             ĠU L 55, 28.2.2008, p. 1
[13]             ĠU L 261, 6.10.2011, p. 2
[14]             ĠU C 71, 9.3.2012, p. 10
[15]             ĠU L 258, 26.9.2012, p.21.
[16]             ĠU L XXX, data, paġna
[17]             ĠU C 122, 27.4.2012, p. 9.
[18]             ĠU C 346, 14.11.2012, p.7.
[19]             ĠU L XXX, data, paġna
[20]             ĠU L 282, 28.10.2011, p.1.
[21]             www.bloomberg.com
[22]             http://news.xinhuanet.com/english/2008-12/26/content_10564812.
htm
[23]             Ir-Regolament tal-Kummissjoni (UE) Nru 627/2011 li
jimponi dazju provviżorju antidumping u r-Regolament ta' Implimentazzjoni
tal-Kunsill 1331/2011, li jimponi dazju definittiv antidumping fuq
l-importazzjonijiet ta’ pajpijiet u tubi mingħajr saldaturi tal-azzar li ma
jissaddadx, li joriġinaw mir-Repubblika tal-Poplu taċ-Ċina
[24]             http://www.fsa.gov.uk/about/who
[25]             http://www.amf-france.org/affiche_page.asp?urldoc=lesmissionsamf.htm&lang=en&Id_Tab=0
[26]             http://www.csrc.gov.cn/pub/csrc_en/about/
[27]             http://english.gov.cn/links/statecouncil.htm
[28]             Sentenza tal-Qorti Ġenerali
tat-18 ta’ Settembru 2012 fil-Kawża T-156/11, Since
Hardware (Guangzhou) vs Il-Kunsill, il-paragrafu 167 (għadha mhix
ippubblikata) u s-Sentenza tal-Qorti Ġenerali
tal-10 ta' Ottubru 2012 fil-Kawża T-150/09 Ningbo Yonghong
Fasteners Co., Ltd vs. il-Kunsill, paragrafu 53 (għandha mhix
ippubblikata);
[29]             Regolament (UE) Nru 1168/2012 tal-Parlament Ewropew u
tal-Kunsill li jemenda r-Regolament tal-Kunsill (KE) Nru 1225/2009 dwar
il-protezzjoni kontra l-importazzjonijiet li huma l-oġġett ta’ dumping minn
pajjiżi mhux membri tal-Komunità Ewropea, ĠU L 344, 14.12.2012, p. 1.
[30]             Kawża C-249/10 P
[31]             ĠU L 237, 3.9.2012, p.1
[32]             ĠU L 352M, 31.12.2008, p. 192.
[33]             Kawża C-338/10 tat-22 ta’ Marzu 2012
[34]             SIMA — Avviż tal-Konklużjoni ta’ reinvestigazzjoni — Roti
— 2011
[35]             ĠU L 352M, 31.12.2008, p. 192
[36]             Il-Kummissjoni Ewropea, id-Direttorat Ġenerali
għall-Kummerċ, id-Direttorat H, 1049 Brussell, il-Belġju